REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Prva sednica Prvog redovnog zasedanja **(neredigovane i neautorizovane)**

Narodne skupštine Republike Srbije

(Drugi dan rada)

01 Broj 06-2/87-23

20. april 2023. godine

B e o g r a d

(Sednica je počela u 10.05 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, nastavljamo rad Prve sednice Prvog redovnog zasedanja Narodne skupštine Republike Srbije u 2023. godini.

Na osnovu službene evidencije o prisutnosti narodnih poslanika, konstatujem da sednici prisustvuje 101 narodni poslanik.

Radi utvrđivanja broja narodnih poslanika prisutnih u sali, molim sve da ubace svoje identifikacione kartice u poslaničke jedinice.

Primenom elektronskog sistema, konstatujem da je u sali prisutno 109 narodnih poslanika, odnosno prisutna su najmanje 84 narodna poslanika i imamo uslove za dalji rad.

Da li neko od predsednika, odnosno ovlašćenih predstavnika poslaničkih grupa želi da zatraži obaveštenje ili objašnjenje u skladu sa članom 287. Poslovnika?

Reč ima Milija Miletić.

MILIJA MILETIĆ: Zahvaljujem se, predsedniče Skupštine.

Poštovane kolege poslanici, građani Srbije, ja ću postaviti nekoliko pitanja, a tiču se lokalnih samouprava, konkretno onih najsiromašnijih opština, kao što je Svrljig, Bela Palanka, Gadžin Han i još takvih opština kojih ima u četvrtoj grupa nerazvijenosti, ima ih 19 koji su i u pet, odnosno devastirane.

Moje pitanje je usmereno nadležnom Ministarstvu finansija, a tiče se transfera takozvanih nenamenskih transfera, koje su od strane Ministarstva finansija usmeravana ka budžetima lokalnih samouprava.

Moje pitanje je, 2014. godine, po podacima koje ja imam iz Zavoda za statistiku, je transfer, konkretno u našoj opštini, odakle ja dolazim, a tako je slično i u drugim opštinama, je bio oko, tačnije 257.130.000,59 dinara.

To je transfer koji su dobijali od strane nadležno od strane Ministarstva finansija namenjenim, tim transferom se obezbeđuju sredstva zajedno sa porezom na zarade, gde u okviru tih sredstava iz budžeta opštine smo finansirali, kao prvo, plate uposlenim. To vreme, 2013. i 2014. godine blizu 16% budžeta je bilo usmereno na plate uposlenih, 6% budžeta od tih sredstava bilo je usmereno za socijalna davanja najugroženijim kategorijama. Konkretno, opština iz koje ja dolazim je iz budžeta to vreme davala na prvo mesto najugroženijim kategorijama ljudi. Izdvajali smo za novorođenu decu, nezaposlene porodilje, izdvajali smo za školsku decu koja polaze u prvi razred, izdvajali smo za decu koja upisuju prvi razred srednjeg obrazovanja. Finansirali smo puno takvih stvari koje su bile bitne za građane naše opštine.

To govorim, to je bitno da se zna, da smo uvek 50% tih sredstava izdvajali za najsiromašnije ljude i 50% izdvajali smo više za one ljude koji žive u seoskim područjima, za bračnu zajednicu koja se stvori u selu, za novorođenu decu koja se rode u selu, njima je bilo isplaćivano 50% više.

Od tih sredstava isplaćivana su sredstva za javnu rasvetu, troškovi koji se tiču svega ostalog. Tu su osnovna škola, srednja škola, dom zdravlja, centar za socijalni rad, vrtić, komunalno preduzeće, kulturni centar, biblioteka. To su sredstva bila njima namenjena.

Sada, posle 10 godina, taj transfer je ostao isti, tako da najveći broj takvih opština, to su četvrta grupa nerazvijenosti, devastirane, su u veoma teškoj situaciji, zato što ne mogu da funkcionišu na način kako bi trebala.

Zbog toga sada mi iz moje opštine ponovo izdvajamo sredstva koja smo izdvajali ranije za te nezaposlene porodilje, za bračne zajednice, za seoska područja, za socijalna davanja, ali sve dolazimo u situaciju da to više ne možemo da isplaćujemo zato što je transfer mali, porez na zarade opštine kao što je moja nema novih radnih mesta. Tako da, dolazimo u situaciju da opštine budu ugrožene, da budžeti opština budu ugroženi.

Sada ponovo kažem, i juče sam govorio o tome, imamo sada tužbe advokata za uzimanje tog putnog zemljišta, atarskih puteva. Imamo tužbe advokata za ujede pasa i niz takvih stvari. To se sve reflektuje na budžet i na taj način dolazimo u situaciju da budžeti opština budu opterećeni, blokirani, da ne mogu da se finansiraju one elementarne stvari, a to su na prvom mestu plate radnika koji rade u tim preduzećima, da se obezbeđuju socijalna davanja i potrebe za te naše sugrađane koji žive u tim opštinama, sa tim akcentom, kažem, za seoska područja. Ne možemo, a kamoli da uradimo neku veću investiciju, recimo, završetak sportske hale koja je kod nas započeta unazad 20, 30 godina, da uradimo neki novi put, da uradimo neku novu investiciju, kao recimo izgradnja dela nekog obdaništa, ili tako nešto što je bitno za napredak te opštine.

Iz svega ovog navedenog, mogu da kažem i Ministarstvo finansija da pitam da li će imati mogućnosti da se povećaju transferi lokalnim samoupravama. Konačno, akcenat na nerazvijena područja i u tim područjima zamolio bih ministarstvo…

Završavam, predsedniče, izvinite. U tim područjima bilo bi dobro da imamo mogućnost da deca koja idu u osnovnu, srednju školu, da se njima obezbede besplatni udžbenici na isti način kao našoj dečici u Beogradu. Hvala još jednom.

PREDSEDNIK: Hvala.

Reč ima Robert Kozma.

ROBERT KOZMA: Hvala vam, predsedniče Skupštine.

Postavljam pitanje ministru spoljnih poslova Ivici Dačiću - koja su vaša saznanja o sastancima i kontaktima koje su predstavnici "Telekom Srbije" imali sa evropskim poslanicima i drugim predstavnicima i telima EU, a vezano za izveštaje Evropskog parlamenta o napretku Srbije ka članstvu u EU? Koliko je ovakvih sastanaka održano, a u kojima su učestvovali predstavnici "Telekoma Srbija" ili oni koje su oni platili da lobiraju za njih?

Ko su bili učesnici sastanka i šta su zaključci ovih sastanaka? Koju ulogu u organizaciji je imala ambasadorka, odnosno šefica misije Srbije pri EU, Ana Hrustanović?

Dodatno, tražim informaciju i obaveštenje od ministra odbrane, Miloša Vučevića, i ministra prosvete, Branka Ružića, ali u njihovom svojstvu kao predsednika i zamenika predsednika Kadrovske komisije Vlade Republike Srbije.

Radi se o štrajku zdravstvenih radnika u „Lazi Lazarević“, u Klinici za psihijatrijske bolesti, odnosno opravdanoj borbi zaposlenih u ovoj klinici protiv mobinga i šikaniranja kojim su izloženi od strane v.d. direktorke, Ivane Stašević Karličić. Šta još treba da se desi, pa da v.d. direktorka bude razrešena funkcije direktorke? Koliko još prava pacijenata treba da budu ugrožena? Koliko još lekara treba da ode ili medicinskog osoblja da bude proterano iz klinike, pa da predsednik i zamenik predsednika Kadrovske komisije urade svoj posao, razreše direktorku, imenuju novu, novog vršioca dužnosti direktora na poziciji direktorke klinike?

Podsećam, još u novembru 2022. godine ministarka zdravlja, Danica Grujičić, obišla je kliniku i nakon toga je stala na stranu zaposlenih i štrajkačkog odbora i tražila razrešenje direktorke klinike.

Citiraću ministarku zdravlja iz jednog intervjua: „Sama činjenica da je za vreme njene, da kažem, vladavine otišlo 23 doktora sa te klinike i oko pedesetak sestara govori u prilog tome da se nešto zaista ružno dešava i da odnosi u toj ustanovi nisu onakvi kakvi bi trebalo da budu. Ona je, zapravo, i pokazala na koji način ne treba voditi jednu kuću“.

Podsećam, zaposleni u klinici štrajkuju gotovo sedam meseci, štrajkuju zbog nesavesnog vođenja institucije, zbog nesavesnog trošenja resursa klinike, ali i zbog sistemskog mobinga kojem su izloženi zaposleni u klinici. Oko toga kako se ponaša direktorka postoji saglasnost svih zaposlenih u klinici, od portira, tetkica, domara, do medicinskog osoblja i lekara i doktora nauka koji su zaposleni u klinici. Zato pitam predsednika i zamenika predsednika kadrovske komisije – šta će učiniti?

Takođe, tražim i obaveštenje od ministra finansija, ministra državne uprave i lokalne samouprave, ministra za rad i ministarke pravde. Njima je Ministarstvo zdravlja uputilo Predlog zakona o hitnoj medicinskoj pomoći koji je izradio pokret „Pravo na život - Meri“.

Želimo da znamo kakvo je njihovo mišljenje povodom ovog predloga zakona i da li su dostavili svoje mišljenje Ministarstvu zdravlja, kao i kada će se predlog ovog zakona naći u našem Domu da o njemu raspravljamo?

Srbiji je hitno potreban zakon o hitnoj medicinskoj pomoći. Mali domovi zdravlja se u pružanju hitne medicinske pomoći snalaze kako znaju i umeju. Gradovi sa manje od 15.000 stanovnika nemaju adekvatnu hitnu medicinsku pomoć. U zavodima i u domovima zdravlja ne postoje jasna pravila oko prioritizacije i načina javljanja na poziv, oko prioritizacije kome će biti pružena medicinska pomoć. Sve ovo moramo da promenimo, jer se radi o životima naših građana.

Takođe, moramo da pronađemo način da adekvatno nagradimo i sve naše lekare i svo naše medicinsko osoblje i vozače hitne pomoći koji su uključeni u proces pružanja pomoći građanima.

Tražim obaveštenje i od ministra građevinarstva, saobraćaja i infrastrukture – zbog čega ni pet meseci nakon što smo podneli Predlog zakona o zakupu stanova i kuća za stanovanje, odnosno uvođenja kontrolisane zakupnine, ovo Ministarstvo nije dostavilo odgovor šta ono misli o ovom predlogu zakona?

Ovim predlogom zakona koje je naš poslanički klub dostavio bi se omogućilo da se razreši stambena kriza koja se dešava u velikim gradovima, stambena kriza zbog koje, nažalost, veliki broj studenata ne mogu da plaćaju kirije kada dolaze da studiraju i zbog toga odustaju od studiranja i prosto prestaju sa svojim školovanjem. Hvala vam.

PREDSEDNIK: Reč ima Ivan Kostić.

IVAN KOSTIĆ: Pitanje za ministra za državnu upravu i lokalnu samoupravu – ko je odgovoran što deca iz Vrbasa koja idu u osnovnu i srednju školu početkom aprila nisu imali grejanje nekoliko dana, a u vreme kada su bili izuzetno hladni dani?

Ko će snositi odgovornost za sklapanje izuzetno lošeg ugovora o javno-privatnom partnerstvu po pitanju grejnih usluga, a u cilju dobijanja, citiram, „ekološki čistijeg i efikasnijeg grejanja“ u vrednosti od 360 miliona dinara? Kolika je efikasnost ove transakcije videli smo početkom aprila? Dokle će javna preduzeća u lokalnim samouprava služiti za izvlačenje para i namirivanje stranačkih tajkuna i partija na vlasti?

Ovde želim da pitam – ko su ti koordinatori SNS koji naređuju opštinama šta će da se radi, koji nameštaju tendere i koji ne dozvoljavaju da se održavaju tribine, kao što se meni desilo u Vrbasu da je predsednik opštine morao da zove izvesnog Paunovića, nekad je bio Kružević, da ga pita da li narodnom poslaniku može da se da sala za dobijanje i održavanje tribine? Sa takvom demokratijom nećete daleko dogurati.

Pitanje za MUP – da li će najavljivanje specijalne jedinice policije imati ulogu da sprečava priliv migranata na jugu Republike Srbije ili je namena nešto drugo? Zašto se ne promeni kurs politike Republike Srbije prema migrantima i umesto blagog, tolerantnog odnosa krene u sprovođenje mera na zatvaranju adminstrativne linije za ljude bez dokumenata prema jugu i za zatvaranje jugoistočne granice prema Makedoniji i Bugarskoj?

Samo sa jednom odlučnom politikom moguće je u budućnosti osigurati bezbednost građana Srbije. Specijalne snage policije mogu dati doprinos ako im je namena osnivanja isključivo bezbednost građana Srbije, a pogotovo u pograničnim mestima.

Ko je odobrio učešće policija stranih država u obezbeđivanju naših granica u operativnom radu na terenu severne Srbije? Kakve nadležnosti imaju policije Nemačke, Austrije, Italije, Mađarske da učestvuju u operativnom obilasku terena? Kakve veze imaju nemački policajci i specijalci sa operativnim radom na severu Srbije? Da li je to politika ista kao što je bila i pre Drugog svetskog rata kada su sve nemačke firme služile za obaveštajne poslove u cilju pripremanja terena za početak Drugog svetskog rata?

Zašto je po nalogu MUP-a Republike Srbije posečen deo šume na severu Vojvodine, u opštini Subotica? Ministarstvo unutrašnjih poslova naložilo je da se deo šumskog pojasa u subotičkoj šumi poseče navodno zbog lakše preglednosti terena na uočavanju migranata? Ko je dao pravo MUP-u da seče šumu, jer ne treba zaboraviti da je Vojvodina najmanje pošumljeni deo Evrope i da je sada po novom planu razvoja Vojvodine potrebno još 174.000 hektara za pošumljavanje Vojvodine?

Pitanje za predsednika Republike i ministra spoljnih poslova – da li će se 27. aprila pojaviti u Njujorku na sednici Saveta bezbednosti UN gde će se govoriti o izveštaju UNMIK-a i gde će imati prilike da napokon dominiraju na Albancima po pitanju tematike vezane za Rezoluciju 1244? Da li će se pojaviti? Da li će predsednik Republike Srbije opet tražiti iznova povratak srpskih snaga bezbednosti na Kosovo i Metohiju, a na šta ima pravo na osnovu Rezolucije 1244? Rezolucija 1244 je jedini okvir gde Srbija može da ispoštuje sve obaveze u skladu sa Savetom bezbednosti UN i da zaštiti Kosovu i Metohiju u sastavu Republike Srbije. Nikakve ZSO, nikakvi francusko-nemački predlozi nisu povoljni za Republiku Srbiju i za naše ljude na severu Kosova.

Da li će tražiti povratak 200.000 raseljenih Srba sa Kosova i Metohije? To su pitanja koja su dužni naši rukovodioci da postave u UN 27. aprila i da se pojave tamo, da budu, da zaštite interese naših sunarodnika na Kosovu i Metohiji.

Pošto mi nemamo mogućnost da govorimo o francusko-nemačkom ultimatumu u Skupštini Republike Srbije, ja ovde javno pozivam sve građane Novog Sada, sve građane severne Srbije, Srema, Banata, Bačke da 22. aprila, u subotu, u 18.00 časova, dođemo svi u Novi Sad, a ispred Srpskog narodnog pozorišta, da poručimo svima koji su na vlasti da ultimatum francusko-nemački neće proći i da bilo kakvo potpisivanje ili implementacija francusko-nemačkog predloga neće proći u srpskog narodu. Hvala.

PREDSEDNIK: O ovome ste već govorili u Skupštini.

Reč ima Đorđe Miketić.

Izvolite.

ĐORĐE MIKETIĆ: Hvala vam, predsedniče.

Prvo, jedno pitanje za vas i za generalnog sekretara Smiljanića, molim da se poslanička pitanja sva koja postavlja moja poslanička grupa i druge uvažene kolege iz opozicije ili pozicije, nađu na sajtu Narodne skupštine Republike Srbije, jer grehota je zaista da, recimo, otvoreni parlament ima transparentni uvid u rad ovog parlamenta od same Narodne skupštine. Znači, na zvaničnom sajtu Narodne skupštine bi trebalo i moralo da se nađu poslanička pitanja. Ima odeljak, kliknete tamo, nema ništa, a svi postavljamo poslanička pitanja. Tako da, molim da to da rešite.

Moje dalje pitanje je Ministarstvu unutrašnjih poslova. Postavljam sledeće pitanje, šta se desilo sa krivičnom prijavom protiv kumića Uroša Panića za nasilničku vožnju u njegovom lambordžiniju? Pošto policija nije smela, mi smo podneli krivičnu prijavu za nasilničku vožnju. Protiv ovog vozača, koji se zaista rugao policiji u svim videima koje je cela Srbija gledala, policija je uhapsila auto, a ne vozača. Nećete verovati, policija je vratila auto svom vlasniku, a vlasnik je takođe, neverovatna koincidencija, njegov otac Petar Panić, koji je ponizni kum Aleksandra Vučića i uvaženi telohranitelj Vojislava Šešelja. Ponavljamo, šta je sa krivičnom prijavom protiv kumića i molimo da zakon važi za sve isto?

Takođe, veoma bitno pitanje za Tužilaštvo, kako je moguće da ovaj mladi momak na drumu vozi auto za koji treba raditi 45 godina po prosečnim platama koje su danas u Srbiji?

Pitanje za ministarku zdravlja koje sam postavio još 24. marta, a ne nalazi se na ovom sajtu koji sam pomenuo, povučeno je ukupno 834 bočice BSŽ vakcine, to je zvanično izjavila ministarka zdravlja. Međutim, koliko dece je primilo dozu iz ove povučene serije? Po dokumentu u koji smo imali uvid deca rođena od decembra do marta ovom serijom vakcine koliki je to broj? Znači, koliko dece je vakcinisano ovom povučenom serijom? Ko je utvrdio neispravnost BSŽ vakcina i kojom procedurom, odnosno, metodologijom? Da li je institut „Torlak“ proizvođač ovih vakcina ili su uvezene iz Bugarske? Na koji način, ovo je najvažnije pitanje, roditelji ovih beba moraju da postupaju, koje su dobile vakcinu? Da li se ide na dodatnu proveru potvrde imunizacije ili šta ti roditelji treba da rade?

Podsećam da je 2022. godine, takođe bila jedna afera sa 600 pogrešno vakcinisanih beba u GAK „Narodni front“. Tada su samo podnete krivične prijave, a rečeno je da zbog bugarske vakcine koja je tada uvezena se sestra nije baš najbolje snašla.

Sve ove sumnje govore o rasulu o nekada čuvenom institutu „Torlak“ i zato molimo da se ispoštuje naš zahtev da se na Odboru za zdravstvo dovedu ljudi i direktori „Torlaka“ i da se hitno uputi inspekcija u ovaj nekada uvaženi institut, da vidimo šta se zaista tamo dešava.

Što se tiče ministarke zdravlja, imam još jedno veoma važno pitanje, šta je sa antibiotskim sirupima za decu koji su u deficitu? Zašto kasne tenderi za citostatike? Šta ministarstvo planira sa državnim apotekama? Naši partneri solidarnosti su uspeli da odbrane privatizaciju apoteka „Beograd“, ali vidimo sada se u koncesiju daju apoteke širom Srbije. U isto vreme jačaju veliki lanci apoteka, privatni lanci apoteka. Ovako će u budućnosti naši građani biti bez lekova ili će lekovi toliko koštati da će se najbogatiji sloj ljudi moći da se leči.

Pitanje za Ministarstvo energetike i rudarstva, EPS je preko noći od javnog preduzeća postao akcionarsko društvo da bi se delovi ovog preduzeća mogli prodavati direktnom trgovinom i ono što je još bitnije, biti sakriveni od javnosti.

Sam Aleksandar Vučić je najavio da nemamo problem ako neko hoće da uđe sa 10% u ovo preduzeće. Međutim, 10% od uništenog preduzeća nije isto što i 10% od uspešnog preduzeća. Godine 2016. je EPS vredeo 14 milijardi evra, danas vredi 3,1 milijardu evra. Možda taj Grčić nije džabe ložio blato i od njega pravio struju, možda će kasnije svi oni profitirati. Zato postavljamo jasno pitanje ministarki Đedović, koliko je u poslednje tri godine izdato rešenja za izgradnju novih vetroparkova i solarnih elektrana? Bojimo se da će ova privatizacija pod lažnom brigom za obnovljive izvore energije postati tajkunska privatizacija.

Još jedno važno pitanje, koliko ovih firmi koje su dobile rešenja vetroparkova i solarnih elektrana ima veze sa Nikolom „Meklaren“ Petrovićem, kumom Aleksandra Vučića? Hvala vam.

PREDSEDNIK: Samo da vam kažem, što se tiče ovih poslaničkih pitanja, niti je predviđeno Poslovnikom, niti je to ikada rađeno. Znači, ni u vreme vaše vlasti, većine, nikada to nije rađeno, niti bilo gde piše. Tako je na sajtu. Ako su vam to rekli, šta ste rekli, Ootvoreni parlament, prevarili vas, standardno.

Reč ima Bojana Bukumirović. Izvolite.

BOJANA BUKUMIROVIĆ: Zahvaljujem, predsedavajući.

Poštovani, koristim priliku da na osnovu člana 287. stav 5. Poslovnika Narodne skupštine postavim nekoliko pitanja. Od Vlade Republike Srbije i Ministarstva odbrane tražim da objasne građanima u čijem interesu je doneta odluka da Vojska Srbije učestvuje u vojnoj vežbi „Platinasti vuk“ sa pripadnicima NATO snaga, koje će se održati u junu ove godine na teritoriji juga Srbije?

Podsetiću vas da je zaključkom Saveta za nacionalnu bezbednost od 25. februara prošle godine uspostavljen moratorijum na vojne vežbe sa stranim vojskama dok traje rat u Ukrajini.

Odlukom da odjednom odstupi od obavezujućih zaključaka Saveta za nacionalnu bezbednost i da oružanim snagama Srbije naredi da učestvuju u vežbama sa NATO, koji je direktan učesnik vojnog sukoba u Ukrajini, ova vlast na najdirektniji način krši vojnu neutralnost Srbije i pruža prećutnu podršku invazivnoj politici koju u Ukrajini sprovodi Zapadna alijansa.

Posebno zabrinjava činjenica da je vest o ovoj vojnoj vežbi građanima prvi saopštio američki izaslanik Derek Šole, što pokazuje da ključne odluke u segmentu odbrambene i bezbednosne politike zemlje ne donose građani, već zvaničnici „Stejt departmenta“.

Ministarstvu poljoprivrede postavljam pitanje, kada će da ukine uredbu kojom je smanjena subvencija domaćim poljoprivrednicima za osigurane useve i životinje? Mi smo upozorili da će ovakva odluka dodatno da ugrozi ionako devastiran položaj srpskog seljaka. Domaći poljoprivrednici će sada morati da izdvajaju mnogo više novca za osiguranje svojih useva, što će u uslovima ekonomske krize za mnoge od njih predstavljati nepremostivu prepreku za normalan rad.

Ono što je posebno neprihvatljivo je da većina poljoprivrednika i ne zna da je ovakva odluka doneta, pa se postavlja pitanje zašto država krije ovako bitnu informaciju koja se tiče poljoprivrednih proizvođača?

Zato tražim od Ministarstva poljoprivrede da hitno pokrene izmenu ove uredbe i svim poljoprivrednicima obezbedi subvencije u istoj visini, kao i prethodnih godina.

Od Ministarstva rudarstva i energetike tražim da objasni zašto se jedno od najvažnijih javnih preduzeća u državi, EPS, pretvara u akcionarsko društvo? Da li je gospođa Dubravka Đedović postavljena na čelo ministarstva kako bi brinula o potrebama građana Srbije ili da bi promovisala zapadne interese i sprovodila diktate predstavnika MMF, koji već više od 20 godina uzurpiraju srpsku privredu, a Srbiju drže u dužničkom ropstvu?

Ako ovo ne sprečimo, sledeći korak je privatizacija EPS-a. Na taj način država će izgubiti kontrolu nad ovim najvažnijim resursom, a električna energija će za mnoge građane postati nedostižan luksuz.

Ministarstvu za ljudska i manjinska prava postavljam pitanje vezano za incident u Rakovici, kada je predsednica Saveta za rodnu ravnopravnost opštinskog odbora SNS, zajedno sa svojim saradnicama javno objavila lokaciju „Sigurne kuće“, gde se nalaze majke sa maloletnom decom. One su zarad medijske promocije na društvenim mrežama razotkrile adresu ove „Sigurne kuće“ u opštini Rakovica i objavile fotografije ove ustanove i njenog okruženja. Time su prekršile zakon i direktno ugrozile bezbednost štićenika ove ustanove.

Postavljam pitanje, da li će Ministarstvo za ljudska i manjinska prava preduzeti odgovarajuće mere u ovom slučaju i da li će počinioci ovog dela biti na bilo koji način sankcionisani za svoje postupke?

Takođe, interesuje me da li ste majke i decu, koji se nalaze u toj „Sigurnoj kući“ izmestili na drugu lokaciju kako bi zaštitili od onih zbog kojih su i smešteni u ovu ustanovu? Zahvaljujem.

PREDSEDNIK: Reč ima Dragana Rakić.

DRAGANA RAKIĆ: Imam pitanje za predsednika Vlade, ministra rudarstva i energetike, direktora EPS-a i stečajnog upravnika Srbije Aleksandra Vučića – kako vas nije sramota da rasprodajete i uništavate EPS, najvažnije javno preduzeće u Srbiji, u kome radi više od 30 hiljada radnika?

Čime je to Milorad Grčić, bivši vršilac dužnosti direktora EPS-a zadužio predsednika Srbije pa Grčić još nije na robiji, nego napreduje u SNS? Njega ste pre par meseci izabrali za predsednika opštinskog odbora Obrenovac, i to jednoglasno. Zašto je odbačena krivična prijava protiv Grčića koju je podnelo Ministarstvo za rudarstvo i energetiku, na čijem čelu je tada bila ministarka Zorana Mihajlović? Tom krivičnom prijavom Grčić je optužen da je nesavesnim postupanjem oštetio budžet za više od 500 miliona evra i time ugrozio energetsku i državnu bezbednost.

Ponavljam – zašto Grčić nije u zatvoru? Gde je zapelo u borbi protiv kriminala i korupcije, naprednjaci? Šta radi Specijalno tužilaštvo za organizovani kriminal kada im poslanici Demokratske stranke predaju dokaze da je bilo malverzacija sa javnim nabavkama u EPS-u?

Naime, prošle godine, krajem avgusta, nakon havarijskih oštećenja, Aleksandar Vučić je posle sastanka sa poslovodstvom EPS-a odobrio javne nabavke u iznosu od 60 miliona evra, i to kao nabavke koje su sprovedene po hitnom postupku. Pitam u kom svojstvu je predsednik SNS doneo odluku da se za hitne nabavke proglase one koje to nisu? Kako može da bude hitna nabavka kupovina terenskih automobila u iznosu od 337 miliona dinara ili nabavka kablova u vrednosti od 900 miliona dinara, a te iste kablove EPS ima u svojim magacinima?

Zašto ste ćutali kada je proizvodnja uglja zbog nestručnog upravljanja u EPS-u sa planiranih 30 miliona tona pala na 25 miliona tona uglja? Zašto ste zbog tog manjka posao uvoza uglja iz inostranstva poverili vašim finansijerima, vašim sponzorima političkih kampanja, kao što je firma „Lider Pro“ iz Sremske Mitrovice, koja vam je bila sponzor, koja vam je dala tri miliona dinara za vašu kampanju u 2017. godini, a pet miliona dinara u vašoj kampanji 2016. godine. Ta firma „Lider Pro“ iz Sremske Mitrovice je samo od dva ugovora sa EPS-om, zaključila je ta dva ugovora na više od 16 i po miliona dinara.

Pitam – koliko još vaših firmi, vaših sponzora i finansijera SNS je dobilo ovaj unosni posao uvoza uglja iz inostranstva?

Konačno, ako već moramo da uvozimo ugalj iz inostranstva, zašto to ne radi direktno EPS, kada ima mogućnosti za to i ima zakonska odobrenja da tako nešto radi? Zašto su vam potrebni posrednici, vaše privatne firme, da uvoze ugalj umesto EPS-a iz inostranstva?

Kad smo kod ovih privatnih firmi koje za potrebe EPS-a uvoze ugalj iz inostranstva, Demokratska stranka je došla do saznanja da postoje brojne malverzacije oko uvoza uglja iz Indonezije.

Građani Srbije, zamislite, Srbija umesto na primer iz Republike Srpske da uvozi ugalj, mi uvozimo ugalj iz Indonezije, sa drugog kraja sveta. Ima saznanja da se prateća deklaracija falsifikuje i da se taj ugalj iz Indonezije lažno prikazuje kao mnogo kvalitetniji, a time i skuplji nego što jeste. I sve to plaćate vi, građanke i građani Srbije. Dok vi postajete sve siromašniji, ljudi bliski režimu, kumovi, kumići, braća Aleksandra Vučića, postaju sve bogatiji.

Zato javno pozivam još jednom Specijalno tužilaštvo za organizovani kriminal da ispita koja firma i na koji način uvozi ugalj iz Indonezije? Da li je istina da preskupo plaćamo nekvalitetan ugalj, umesto da dobrom organizacijom posla povećamo eksploataciju nalazišta sopstvenog uglja? Zbog čega ovakvim poslovanjem satirete EPS i da li ga ovakvim spuštanjem cene spremate za prodaju?

Da li je Zorana Mihajlović mislila na ovakvo poslovanje kada je kazala da je SNS postala džuboks za bogaćenje i bahaćenje pojedinaca iz vrha napredne mafijaške vlasti.

Kako ste smeli da EPS iz javnog preduzeća prevedete u akcionarsko društvo, a da o tome nije bilo nikakve javne rasprave?

Zašto ste uništili sindikalne i organizovane… (Isključen mikrofon.)

PREDSEDNIK: Isteklo je dva minuta.

Reč ima Vladeta Janković. Izvolite.

VLADETA JANKOVIĆ: Hvala vam.

Moje prvo pitanje, gospodine predsedniče, upućeno je ministarki za brigu o porodici, prof. dr Dariji Kisić Tepavčević i ministru finansija doktoru Siniši Malom, izvinite, Siniši Malom i odnosi se na izveštaj koji je u januaru podnela jedna stručna komisija na čelu sa UNICEF-om, u kojoj smo i mi bili zastupljeni, gde se procenjivalo koliki će biti efekti rata u Ukrajini i uopšte ekonomske krize, posebno na situaciju u Srbiji.

U tom izveštaju, meritornom, stručnih ljudi, izričito je rečeno, citiram – da je već 30 hiljada, u najboljem slučaju, dece u Srbiji dospelo u zonu apsolutne bede. U isto to vreme na televiziji smo mogli videti kako dete od devet godina krade hranu i u isto to vreme, gospodo narodni poslanici, neko je odlučio, Ministarstvo finansija, po svoj prilici, da se kao finansijska pomoć Fudbalskom savezu Srbije isplati u dve rate 593 miliona dinara, što je blizu šest miliona evra. Isti taj Fudbalski savez je nedavno zvanično saopštio da finansijski nikada nije bolje stajao.

Pitanje koje ja upućujem gospođi ministarki i gospodinu ministru jeste – koji su to razlozi mogli da pretegnu da se finansijska pomoć ukaže zadriglim funkcionerima Fudbalskog saveza a ne gladnoj deci?

Drugo pitanje upućujem predsednici Vlade, Ani Brnabić, koja je 2018. godine potpisala zaključak Vlade po kojem se izdaci za podizanje spomenika Stefanu Nemanji proglašavaju poverljivima, državnom tajnom. Svi naravno znamo da državna tajna može biti samo nešto što neposredno ugrožava interes države.

Do danas prošlo je pet godina, još uvek nije skinuta ta odredba o poverljivosti i javnost treba da zna koliko je sredstava izdato na podizanje tog spomenika.

O tome bi mogao da zna nešto i ministar građevinarstva, gospodin Vesić, uostalom mogao bi da zna nešto i visoko uvaženi profesor Radojčić koji je bio gradonačelnik u to vreme, taj projekat je vodio grad.

Ovo kažem i to se obraćam i poslanicima vladajuće većine, ja ovo sve pitam i u vašem interesu delimično, jer ako tih podataka nema neminovno kruže glasine, svašta se priča, govori se o nekim deviznim sredstvima koja su uzeta u kešu iz deviznih rezervi, u koferu odneta u Moskvu, isplaćena umetniku Rukavišnjikovu, zašto bi se to pričalo? Zašto ne izađete u sredu sa podacima koji su svakome dostupni i koji svakome pripadaju i zašto ne bismo skinuli sa sebe tu stigmu i sprečili tabloide antirežimske i Šolakovske da kažem mrzitelje da to zloupotrebljavaju? Istina leči.

Treće pitanje koje bih hteo da postavim, zapravo je ponavljanje nečega što su kolege pre mene rekle, ali to nije dovoljno reći više puta. Situacija u Klinici „Dr Laza Lazarević“ je dramatična i direktno ide na štetu bolesnika. Krajnje je vreme da ministarka zdravlja kojoj se ovim putem obraćam objasni zašto do sada ništa nije postupljeno po tom pitanju? I, zašto direktorka koja očevidno nanosi štetu interesima zdravstva u ovoj zemlji nije uklonjena i zašto toj dragocenoj ustanovi, a ona u uslovima pod kojima živimo postaje sve dragocenija, zašto dakle se njoj ne omogući normalan rad?

Ako je po sredi neka partijska pogodba i pravljenje ustupaka jedne vladajuće stranke koalicionom partneru, to nipošto ne bi smelo da se …

PREDSEDNIK: Samo završite rečenicu pošto je pet minuta.

VLADETA JANKOVIĆ: Hoćete li me odmah isključiti?

Izvolite.

PREDSEDNIK: Rekao sam završite rečenicu, samo.

Niste me čuli, gospodine Jankoviću rekao sam vam da dovršite rečenicu.

VLADETA JANKOVIĆ: To je vaš običaj da mi isključujete mikrofon.

Gospodine predsedniče, vi se prema nama ponašate na mentalnom i verbalnom nivou onako kako se predsednik opštine Žagubica na fizičkom nivou ponaša.

PREDSEDNIK: Možda me niste dobro čuli, ja sam vam rekao dovršite rečenicu samo, a vi ste hteli šta, da obavite svoju predstavu.

Čestitam na tome i dobro je što su ovo ljudi mogli da vide, da je sve samo predstava. Dobro je to.

Reč ima Zoran Stojanović.

ZORAN STOJANOVIĆ: Zahvaljujem.

Ispred Srpske koalicije NADA, Novi DSS I POKS.

Postavljam najpre pitanje za ministarku rudarstva i energetike Dubravku Đedović. Dana 13. aprila. 2023. godine pre samo nedelju dana EPS je odlukom Vlade i Resorne ministarke Đedović od javnog preduzeća pretvoren u akcionarsko društvo. Odluka je doneta uprkos protivljenju sadašnjeg direktora i kompletnog naučnog Saveta Elektroprivrede Srbije. Jedini član Skupštine, a gde je upravo ministarka i ona je sama izabrala Nadzorni Odbor.

Zbog toga upućujem pitanje upravo ministarki Đedović. Da li ovo znači da će EPS u nekom budućem periodu biti privatizovan? Razloga za sumnju ima dosta, a prvi je procenjena vrednost preduzeća od 3,1 milijarde evra. Ako nacionalni stadion vredi 500 do 600 miliona evra, a pruga od Beograda do Niša preko dve i po milijarde evra, kako je moguće da jedan EPS vredi samo 3,1 milijardu?

Članovi naučnog saveta EPS-a, stručni ljudi na čelu sa profesorom Vukosavićem, svetski priznatim stručnjakom su procenili da realna vrednost iznosi oko 14 milijardi evra. Šta se desilo sa 11 milijardi evra? Da li je vrednost veštački oborena kako bi se preduzeće spremilo za privatizaciju, imajući u vidu neka prethodna iskustva i situacije poput slučaja PKB-a.

Drugi razlog za sumnju da će se preduzeće privatizovati je odsustvo radnika u Nadzornom odboru. Odlukom ministarke jedinog člana Skupštine u Nadzornom odboru nema predstavnika iz redova zaposlenih, ali zato članovi mogu biti lica osuđivana za privredni kriminal. Poređenja radi, u Norveškoj elektroprivredi koja je 98% u državnom vlasništvu u Nadzornom odboru od ukupnog broja članova najmanje jedna trećina je iz redova zaposlenih dok o licima koji imaju veze privrednim kriminalom, naravno nema ni reči, ni ti takva lica mogu prići blizu Nadzornog odbora.

Sve izneto ukazuje na to da je prelaskom Elektroprivrede Srbije iz javnog preduzeća u akcionarsko društvo na delu početak, postepene, puzajuće privatizacije i takvom odlukom vlast nastavlja sa urušavanjem ovog preduzeća, ne obazirući se na potrebe građana Srbije i zaposlenih u samom preduzeću. Ova odluka mora da se preispita jer preti da ugrozi elektroenergetsku stabilnost i nezavisnost Srbije.

Drugo pitanje postavljam ministru obrazovanja Branku Ružiću, a ujedno i ministarki zaštite životne sredine, gospođi Ireni Vujović. Poljoprivredno-šumarska škola „Josif Pančić“ iz Surdulice ovih dana slavi svoj 66 rođendan. Sve škole u Srbiji zavređuju pažnju, međutim, ova škola po svojoj prirodi i karakteru obrazovanja koje pruža đacima zaslužuje posebnu pažnju. Kolektiv je na visokom nivou, kao i učenici te škole koji postižu dobre rezultate u toku svog školovanja. Da li ministar može da poseti ovu školu ovom prilikom i da se odazove pozivu koji mu je upućen? Da li možete, što je ujedno i pitanje za ministarku zaštite životne sredine gospođu Irenu Vujović, da poseti fabriku „Knauf“ ujedno, znači zajedno, koja stvara ozbiljne probleme po zagađenje životne sredine, te je broj obolelih od kancera, kao i smrtnosti na teritoriji opštine Surdulica i Vladičinog Hana u permanentnom porastu, a nalazi se odmah u blizini škole.

Znači, da li mogu zajedno da posete školu i fabriku? Da napomenem, u blizini se nalazi odmah ispod fabrike i pomoćni teren fudbalskog kluba Radnik na kome omladinski i kadetski sastav najviše provodi vremena, trenirajući i igrajući prvenstvene utakmice, a prvi tim na tom terenu vrši pripreme. Hvala.

PREDSEDNIK: Reč ima Marinika Tepić.

MARINIKA TEPIĆ: Zahvaljujem predsedniče.

Pitanje upućujem republičkoj javnoj tužiteljki Zagorki Dolovac, ministarki pravde Maji Popović, Državnom veću tužilaštva, Skupštinskom odboru za pravosuđe i Ministru unutrašnjih poslova Bratislavu Gašiću.

Naime, da li ste svesni koja ekipa i kakva ekipa vlada višim javnim tužilaštvom u Beogradu, ovim najvećim tužilaštvom u regionu? Zato što deluju i sve više liče na organizovanu kriminalnu grupu. Osim što je šef Višeg javnog tužilaštva Nenad Stefanović poznat kao progonitelj politički nepodobnih, poznat o montiranju procesa, a sve češće se pominje i kao potpisnik anonimnih krivičnih prijava protiv svojih neprijatelja.

Pitam zato da li će nadležni ispitati da li je istina da je Nenad Stefanović iznuđivao novac od pripadnika građevinske mafije, u zamenu za nikakve ili lake istrage protiv njih? Koje mehanizme nadležni imaju da informacije na ovo pitanje saznaju uopšte? Ko je taj ko će istraživati ovog čoveka na ovako visokoj poziciji za koga se sumnja da kupuje luksuzne stanove na tuđa imena.

Drugo pitanje, da li će iko, Republičko javno tužilaštvo, Državno veće tužilaca, Tužilaštvo za organizovani kriminal ili neko, bilo ko, ispitati navode iz Birnovog teksta o sukobu interesa prve Stefanovićeve zamenice za suzbijanje korupcije Brankice Marić.

Podsećam, prema Birnovom tekstu, Brankica Marić bila je više puta u sukobu interesa, jer nije tražila izuzeće od postupanja po predmetima kojima je ona rukovodila, a u kojima je jedna od strana u postupku bio niko drugi, do njen suprug, takođe ni Nenad Stefanović nije tražio njeno izuzeće na šta je bio obavezan.

Treće pitanje – kako je moguće da je prvi zamenik Nenada Stefanovića i tužilac Miodrag Marković, on vam je tamo neki šef odeljenja za opšti kriminal, a upravo taj Miodrag Marković je bio zamenik tužioca u Trećem osnovnom tužilaštvu u leto 2017. godine, kada je Milan Lovrić ubio svoju suprugu Olgu, kamenom kojim joj je smrskao glavu na očigled njihove dece. Nakon čega je ubica izvršio samoubistvo kod Tošinog bunara.

Ubica je u tom trenutku, dakle, pomenutim Lovrić imao već izrečenu meru zabrane prilaska. Prema pisanju medija postoji službena beleška u MUP-u da je ubijena Olga dan uoči zločina prijavila policiji da muž krši zabranu mere prilaska, da joj preti ubistvom i pokazuje rukom da će joj odseći vrat. Policija je o tome obavestila, dakle uradila svoj deo posla, obavestila je dežurnog tužioca koji je bio baš ovaj Miodrag Marković koji je napredova očigledno nakon toga, ali je on odbio da reaguje iako je znao da je Lovrić ubica, prethodno već bio u zatvoru zbog nasilja nad detetom. Kada se zločin dogodio, u zaštitu tužioca Miodraga Markovića, stao je opet niko drugi do Nenad Stefanović.

Dakle, tužilac koji je znao da imamo nasilnika i to nad detetom, da su upućene pretnje Olgi, da će biti ubijena i koju je dan kasnije Lovrić i ubio, ponavljam, jednim užasnim jezivim činom tako što je kamenom razbio glavu, tužilac koji na to nije reagovao je napredovao na jednu od najviših funkcija u Višem javnom tužilaštvu u Beogradu.

Četvrto pitanje. Šta je kvalifikovalo tužiteljku Željku Nikoladis da postane šef Odeljenja za borbu protiv korupcije u VJT, koji su svi tužioci u Odeljenju dužni da referišu svaki potez? Sećate se onog citata, moraju svi da referišu Željki nakon čega je i počela pobuna tužiteljki. Tužiteljka koja je inače postala poznata po progonu policijskog inspektora Slobodana Milenkovića koji je otkrio „Jovanjicu“, koga je ispitivala u držeći šolju BIE na svom stolu što je nedozvoljeno i ako znamo da je upravo Predrag Koluvija prvooptuženi za „Jovanjicu“ bio sponzor BIA, a da je među uhapšenima i nekoliko pripadnika BIA.

I poslednje pitanje kratko. Da li je tačno da je poznanik prvooptuženog za „Jovanjicu“ Predrag Koluvija, koji je bivši direktor BIA, aktuelni ministar Bratislav Gašić, novom sistematizacijom u beogradskoj policiji priprema smenu upravo inspektora Slobodana Milenkovića, čoveka koji je razotkrio „Jovanjicu“, koji inače sa svojim kolegama iz četvrtog odeljenja više od godinu dana trpi progon, a sada kao što saznajemo priprema se njegova smena novom sistematizacijom u MUP-u. Hvala.

PREDSEDNIK: Reč ima Mirka Lukić Šarkanović.

MIRKA LUKIĆ ŠARKANOVIĆ: Zahvaljujem, predsedniče.

Koristim svoje pravo iz člana 287. Poslovnika Narodne skupštine i ovom prilikom želim da zatražim obaveštenje od ministarke zdravlja, a vezano za problem na koji su mi više puta ukazivali doktori stomatologije.

Problem se prevashodno odnosi na stomatologa iz privatne prakse od kojih veliki broj smatra da su diskriminisani, odnosno na stomatologe koji rade u državnim ustanovama i ako podjednako plaćaju sve poreze i doprinose državi, država ih ne priznaje jednako kao državne stomatologe.

Naime, stomatolozi iz privatne prakse susreću se u svom radu sa brojnim problemima, neki od njih su samo sledeći, nemaju uvid u zdravstvene kartone domova zdravlja, te nemaju tačne podatke o eventualnim bolestima svojih pacijenata, ne mogu da pišu recepte o trošku fonda, da daju upute za specijalističke preglede, što na svoj način remeti Zakon o zdravstvenoj zaštiti. Utvrđena je jednakost zdravstvenih ustanova u državnom i privatnom vlasništvu u pružanju zdravstvenih usluga član 27.

Takođe, niz drugih stomatoloških usluga, kao što su hitna stanja odraslih, sistematski pregledi dece, izrada zubnih proteza stari od 65 godina, dečija mobilna protetika i drugi predstavljaju isključivo posao državne stomatološke službe.

U tom smislu, veliki broj privatnih stomatologa tvrdi da su spremni da pod istim uslovima pružaju navedene usluge, a na taj način bi država značajno uštedela obzirom da njima nije neophodno davati plate, doprinose, troškove za opremu i ostalu infrastrukturu.

U prilog ovom stavu ide istraživanje Instituta za javno zdravlje, Milan Jovanović „Batut“, čiji rezultati ukazuju da je stanje oralnog zdravlja stanovnika Srbije, najblaže rečeno jako loše. Naime, 51% dece vrtićkog uzrasta ima karijes ili neku njegovu komplikaciju, 50% do 70% male dece ovog uzrasta pere zube jednom ili nijednom dnevno, posebno je alarmantan podatak da 15% dece u jaslicama ima barem jedan kariozan zub, samo 16% stanovništva starih od 25 godina ima sve svoje zube.

Znajući da država ulaže ozbiljna sredstva kod sistem besplatnih usluga za decu i mlade do 26 godina starosti, mišljenja smo da je neophodno raditi mnogo više na prevenciji oralnog zdravlja, naročito je važno raditi na širokoj edukaciji stanovništva, pre svega, preko medija.

Po sadašnjem zakonu specijalistički dečije preventivne stomatologije, specijalista izjednače sa stomatologom bez specijalizacije i kada se za konkurs za posao rade sa decom na dečijem odeljenju, prijave specijalista dečije i preventivne stomatologije i stomatolog bez specijalizacije, direktor ima pravo da primi stomatologa bez specijalizacije, a objašnjenje je da lekaru bez specijalizacije ne mora da se plaća specijalistički dodatak.

Država je pokrenula niz programa u kojima najbolji studenti medicinskih fakulteta mogu dobiti posao u sistemu državnog zdravstva, ali iz tih programa izuzeta stomatologija. Tek svršeni stomatolozi nemaju dovoljno iskustva za samostalan rad, u državnim ustanovama jako je teško dobiti posao i steći neophodno iskustvo u privatnim ordinacijama nema posla za početnike, jer vlasnik u privatnoj ordinaciji nije zgodno, da neko u privatnoj ordinaciji uči zanat dok pacijent za to plaća, pa nije retko da se mladi stomatolozi u privatnim ordinacijama tretiraju kao stomatološke sestre, to uopšte nije loše, ali je pomalo frustrirajuće.

Takođe, pitanje za mlade stomatologe jeste i školarina za specijalizacije, koje recimo, na Stomatološkom fakultetu Univerziteta u Beogradu iznosi pet hiljade evra po godini, dok je za ostale medicinske grane hiljadu eura po godini.

U vezi sa svim navedenim problemima, a ima ih još na koje nailaze stomatolozi, pre svega više hiljada stomatologa iz privatne prakse zbog čega mogu biti oštećeni pacijenti, ali i zbog perspektive mladih doktora stomatologa, želim da postavim sledeća pitanja ministarki zdravlja, profesorki Grujić. Da li Ministarstvo zdravlja planira da preduzme mere kojima bi se i faktički izjednačio status privatne i državne stomatološke prakse? Da li se planiraju izmene važećeg zakona prema kome specijalistička stomatološka ordinacija ne može da pruža usluge opšte stomatologije, što je apsurd, a to traje već decenijama u nazad? Da li se u programima državnog zdravstva koji su namenjeni zapošljavanju najboljih studenata medicine mogu uključiti i najbolji studenti stomatologije? Mogu li se smanjiti troškovi školarine za stomatološke specijalizacije? I, da li će Ministarstvo zdravlja raditi na nekom programu edukacije za mlade stomatologe, da steknu neophodna iskustva za samostalni rad? Zahvaljujem.

PREDSEDNIK: Zahvaljujem.

Reč ima, Nebojša Bakarec.

NEBOJŠA BAKAREC: Poštovani predsedavajući, poštovane dame i gospodo narodni poslanici, postaviću pitanje Vladi Srbije. Da li ponašanje srpske opozicije koja se u pogledu Kosova i Metohije ponaša isto kao i Kurtijev režim, da li takvo ponašanje opozicije otežava napore Srbiji i predsedniku Vučiću u borbi za Kosovo i Metohiju? Deset godina je prošlo od potpisivanja Briselskog sporazuma i posle deset godina se pokazalo da je Briselski sporazum odličan za Srbe, da je zaštitio Srbe, da je maestralno projektovana ZSO i da je ona trn u oku Albancima, ali kao što čujemo i trn u oku svakolikoj, ovoj bednoj opoziciji koja sada ovde graja.

Kurtijev režim sprovodi nasilje nad Srbima, albanska vlast i Kurti se protive sprovođenju Briselskog sporazuma, osnivanju ZSO, Krutijev režim kriminalizuje Srpsku listu, satanizuje državu Srbiju, demonizuje predsednika Vučića. Međutim, grozno je i tužno da to isto radi i srpska opozicija.

Isto kriminalizuju Srpsku listu, protive se sprovođenju Briselskog sporazuma, osnivanju ZSO, organizuju nasilje nad Srbima u Srbiji, prete smrću predsedniku Vučiću na svojim skupovima, organizuju snajpere, kupuju snajpere i unajmljuju snajperiste. Deo opozicije, što je još tužnije, podržava lažnu državu Kosovo, a sve to ni Kurti ne bi smislio. Nije li srpsku opoziciju, nije li vas sramota da se ponašate isto kao i Kurtijev antisrpski, fašistički režim.

Podsetiću da je broj etnički motivisanih incidenata na Kosovu i Metohiji za 28 meseci Kurtijeve vlasti iznosi čak 320. Kurtijeva vlast i Albanci su upucali i ranili sedam Srba, poslednjeg, Milana Jovanovića. Albanci su izboli, pretukli ili ranili u tom periodu 22 Srbina. Albanci i Krutijeve režim su bez osnova uhapsili 25 Srba, a na sve ovo nama je razumljivo što zapad nije reagovao ili je jedva reagovao, međutim, tužno je i jadno zato što na sve ovo srpska opozicija uglavnom ili nije reagovala ili je napadala predsednika Vučića, što je sramno.

Podsetiću, poslednji primer koji sam pomenuo, dakle, nas ne čudi mlaka i sramna reakcija zapada na pokušaj ubistva Milana Jovanovića 10. aprila kod Zvečana, koji je počinila Kurtijeva fašistička policija, čudi nas još gora reakcija srpske opozicije koja uopšte nije reagovala. Dakle, od 20 opozicionih parlamentarnih ili vanparlamentarnih stranaka samo jedna je osudila pokušaj ubistva Milana Jovanovića. Pogledajte njihove sajtove na dan 10, 11, 12. i sve će vam biti jasno, samo jedna.

Podsetiću da se predsednik Vučić tri dana posle pokušaja ubistva Milana Jovanovića sastao u Raški sa predstavnicima Srba sa Kosova i Metohije. Za ovih deset godina Srbija je za Srbe na Kosovu i Metohiji uradili više nego bilo ko u 20. i 21. veku.

Kao što se Briselski sporazum pokazao kao pun pogodak, tako se i držanje predsednika Vučića pokazalo u pregovorima o novom planu EU, to nije nikakav ultimatum za Kosovo i Metohiju, i to ponašanje njegovo i držanje može biti ocenjeno najvišom ocenom i nije bez razloga veliki pisac Frensis Skot Ki Fidžerald rekao da čovekovo držanje može biti odraz čvrstih stena ili vlažnih močvara karaktera i zbog toga znamo da je upravo držanje predsednika Vučića odraz čvrstih stena karaktera.

Predsednik Vučić je granitna stena i on je odredio crvene line Srbije i dok je Vučića, Srbija nikada neće priznati nezavisnost lažne države Kosovo i neće dati saglasnost da Kosovo postane član UN.

Za proteklih 10 godina predsednik Vučić je u pogledu rešavanja problema na Kosovu i Metohiji učinio više nego bilo ko u istoriji. On je spasao srpski narod na Kosovu i Metohiji od pogroma i siromaštva i progona i on je zaslužan za to što je 28 država povuklo priznanje lažne države Kosovo. On je uzdigao, izgradio Srbiju i vratio je Srbiji dostojanstvo.

Ovde smo čuli pripadnicu žute hunte koja je tražila da se ljudi hapse mimo zakona. Pitala je zašto Grčić nije u zatvoru? Grčić nije u zatvoru iz istog razloga iz kog ona nije u zatvoru, a to je što je srpsko pravosuđe slobodno.

Opet, bivši bogati ambasador koji se obogatio za osam godina boravka na ambasadorskim mestima, uzeo je stotine i stotine hiljada evra i maraka tada. On se licemerno pita i brine se o siromaštvu u Srbiji, pa da vas podsetim sada su plate u Srbiji dva puta i više veće nego u vaše doba. Broj nezaposlenih u vaše doba je bio 25%, a sada je 9% i predsednik Vučić za kraj u ovim mesecima zaslužuje našu potpunu podršku i poverenje.

Živela Srbija! Hvala vam.

PREDSEDNIK: Hvala svima.

Saglasno članu 27. 87. st. 2. i 3. Poslovnika, obaveštavam da ćemo raditi i posle 18.00 časova zbog potrebe da Narodna skupština što pre usvoji akta iz dnevnog reda.

Nastavljamo sa listom prijavljenih za reč.

Sledeći po redosledu je Stefan Jovanović.

STEFAN JOVANOVIĆ: Poštovani građani Srbije, mi danas ovde u Skupštini raspravljamo o pet tačaka dnevnog reda, odnosno izboru kandidata za neke od najvažnijih državnih funkcija.

Gospodine Orliću, smatram da je nepoštovanje ovog Doma, koji danas odlučuje o ovim kandidatima, nepoštovanje građana Srbije i svih narodnih poslanika, i poslanika vlasti i poslanika opozicije, da se danas ovde pred nama ne nalaze kandidati za ovako visoke državne funkcije i da saslušaju narodne poslanike kada ih već biramo na te državne funkcije, na tako visoke državne funkcije.

Smatram da ste vi kao predsednik ovog Doma bili dužni da te ljude pozovete i da oni ovde danas sede i uče pred narodnim poslanicima, kada ih već biramo na te funkcije.

Biramo ljude u Visoki savet tužilaštva i Visoki savet sudstva, odnosno biramo te, kako ste vi to nazvali, istaknute pravnike u toj reformi pravosuđa kako bi, kako ste i sami rekli, došli do nezavisnog pravosuđa.

Ne postoji nezavisno pravosuđe bez nezavisnog tužilaštva u Srbiji. Ne postoji nezavisno Tužilaštvo u Srbiji danas, jer za tako nešto je potrebno da imamo osobe sa ovlašćenjima i osobe sa integritetom da budu nezavisni, a danas u Srbiji ne postoji tužilac koji bi bio spreman da optuži predsednika, premijera, ministre, poslanike, pa čak ni vaše kumove.

U pravu postoji pravo na suđenje u razumnom roku, ali gde je Zaštitnik građana da zaštiti pravo građana na lečenje u razumnom roku? Da li ste znali da se u srpskim bolnicama, državnim bolnicama, operacije danas zakazuju za 2033. godinu? Deset godina od danas ljudima zakazuju operacije.

Naravno, za vašu braću, za vaše kumove, za bogatu i povlašćenu elitu koju ste stvorili, oni mogu operacije da izvrše u privatnim klinikama, bez ikakve liste čekanja.

Poštovani građani, najveća nejednakost u našem društvu, najveća razlika između bogatih i siromašnih, malih ili većih gradova vidi se upravo u zdravstvenom sistemu.

Gospodine Orliću, pošto ste ignorisali i opstruišete našu inicijativu za raspisivanje referenduma o francusko-nemačkom planu, vi ste u prethodnih mesec dana potpuno opstruisali proceduru, kao što ste navodno zagubili potpise o inicijativi za zabranu iskopavanja litijuma.

Ja pozivam sve građane Srbije da u što većem broju potpišu našu inicijativu, da sakupimo 100 hiljada potpisa za raspisivanje referenduma, pa da vidim kako ćete to ignorisati.

PREDSEDNIK: Ovo prvo što se tiče kandidata, kao što znate, odnosno kao što ne znate, nikada se ti kandidati pozivaju na plenarnu sednicu kada raspravljamo o tome da Skupština kaže svoj konačni sud. Nikada. Oni su bili prisutni u ono vreme kada je taj postupak vođen pred odborima i svi narodni poslanici, dakle ne samo članovi tih odbora, nego svi zainteresovani su u tome učestvovali i postavljali pitanja i to ne jednom i ne malo. Ovi istaknuti pravnici o kojima ste govorili dva puna dana od ujutru do uveče su bili pred Narodnom skupštinom, odgovarali na sva pitanja…

(Narodni poslanik Stefan Jovanović dobacuje iz klupe.)

Opet nešto vičete i dobacujete? Saslušajte malo jednom nekoga sem sebe, možda vam nešto i pripomogne u poslu koji pokušavate da obavljate.

Dakle, tu je kolega Gajić iz vaše stranke. On je u tome učestvovao i sve zna o tome, tako da slobodno ga pitajte kako je realizovan taj postupak, da li je bio otvoren, transparentan, inkluzivan, da li su svi narodni poslanici dobili priliku da postave pitanja, daju svoje komentare, dobili odgovore od kandidata. Sve možete da saznate vrlo lako, samo trebalo bi malo da razgovarate jedni sa drugima, da ne kažem sami sa sobom.

Što se tiče ove vaše priče o nekoj vašoj inicijativi, dobili ste odgovor. Dakle, sve ste ispromašivali što ste mogli. Sve. Ništa vam ne valja papir.

Sigurno ima neko dovoljno pismen da vam to uradi na pravi način, ali pošto nećete da to uradite na pravi način, meni je potpuno jasno da je to sve, kao i ono malopre što ste videli, kada je takođe narodni poslanik iz vaše poslaničke grupe, iz vaše partije postavljao pitanje, predstava samo. Samo predstava i ništa sem predstave.

I, šta sad radite? Vas nekoliko nešto kao potpisujete, znate da to nije verifikovano, da ničemu ne vredi. Možete tako da napišete tamo da sam kao ja nešto potpisao, potpuno svejedno i nečemu ne služi.

Dakle, da ponovim, predstava najobičnija, ali rekao bih dovoljno očigledna i providna da ne može više da prevari nikoga.

Nadam se da ste zadovoljni odgovorima na pitanje koje ste postavili meni.

E sada, ćemo da vidimo ko sledeći ide.

(Stefan Jovanović: Povreda Poslovnika!)

Reč ima Nebojša Bakarec, a vi ćete da dobijete reč posle ako budete želeli da govorite i daljae.

Prijavite se samo.

NEBOJŠA BAKAREC: Poštovani gospodine Orliću, predsedniče Skupštine, dame i gospodo narodni poslanici, poštovani građani, znači, imali smo… Hvala vam što radite svoj posao i što ste očitali lekciju. Samo da vas obavestim, gospodine Orliću, prethodni primerak je inače gen. sek. Udruženog kriminalnog klana, verni potrčko Jeremije Vuka Brankovića. Poznat je kao čovek bez svojstva i najvažnija tačka njegove biografije je, slušajte dobro, to što je u novembru prošle godine vređao i psovao majku gospodinu Milenku Jovanovu. To mu je najvažnija tačka biografije.

Druga najvažnija tačka biografije je da je trčao za Vukom Jeremićem. Bio je sa njim u Njujorku kada je ovaj bio optužen i pozvan da svedoči u postupku protiv njegovog kriminalca Jeremijinog Vuka Patrika Hoa. To su najvažnije tačke njegove biografije.

Njegov gazda je poznat po tome što je 1999. godine, kao junak, imao je 24 godine, pobegao u London, baš u NATO zemlju, koja je u tom trenutku bombardovala Srbiju.

Inače, potrčkov gazda, zvani Sunđer Bob Kockalone, je kao ministar imao katastrofalne rezultate, najgore u istoriji. Nezavisnost Kosova u doba njegovog gazde je priznala 91 država. Uspeo je njegov gazda da pregovore o Kosovu prenese iz nadležnih UN u nenadležnu EU i uspeo je da pred Skupštinom UN nesporno pitanje suvereniteta Srbije učini spornom tako što je postavio namerno štetočinsko pitanje Međunarodnom sudu pravde o legalnosti jednostrano proglašene nezavisnosti Kosova.

Jeremija Vuk Branković je, njegov gazda, za lažnu državu Kosovo učinio više nego bilo koji Albanac u istoriji. Inače, njegovog gazdu, upravo ovih meseci, potražuju i da svedoči i da donese dokumentaciju o svojim kriminalnim delima i Senat i Kongres SAD. E, to je ovaj primerak.

Sada, da se vratimo. Govoriću o pravosuđu i o Zaštitniku. Srbija je uspelim referendumom prošle godine o promenama Ustava u oblasti pravosuđa započela nove reforme u ovoj oblasti. Protiv referenduma, setimo se, i protiv proevropskih reformi pravosuđa, tada su ustali ekstremisti iz lažne države Kosovo, na čelu sa Kurtijem, koji su sprečili održavanje referenduma o pravosuđu na Kosovu i Metohiji.

Međutim, setimo se, i moramo toga da se setimo da je tada protiv referenduma bila i cela srpska opozicija, i ona parlamentarna i ona vanparlamentarna. Ta opozicija je, kada govorim o reformi pravosuđa, 2009. godine uništila pravosuđe, kada je protivzakonito otpustila oko 2.000 sudija i tužilaca, zbog toga što nisu bili po volji tada vladajućoj žutoj hunti.

Na istom zadatku, protiv referenduma, dakle, protiv Srbije i Vučića, prošle godine su se našli i albanski ekstremisti i cela srpska opozicija. Svi su se oni ponadali da je referendum taj trenutak kada mogu da zadaju udarac predsedniku Vučiću i SNS pred izbore u aprilu prošle godine.

Uočili su priliku da slome kičmu Srbiji. Srećom, referendum je uspeo, pa su doživeli poraz. A sadašnja vlast je prva vlast koja je sebe razvlastila u oblasti pravosuđa. Promene na referendumu su i praktično i teorijski onemogućile da se ponovi ovo uništavanje koje sam pomenuo pravosuđa iz 2009. godine, koje je inače Srbiju koštalo 44 miliona evra. Izazvalo je zastoj Srbije u evropskim integracijama i srušilo je ugled Srbije.

Predlogom kandidata za izbor članova Visokog saveta tužilaštva i sudstva, koje bira Narodna skupština, mi dovršavamo važnu reformu pravosuđa, unapređujemo stanje u već uređenom pravosuđu i na istorijski maksimum podižemo nezavisnost i samostalnost sudija i tužilaca u našoj zemlji. Više nikada ne može da se ponovi, ni teoretski, ni praktično ono uništavanje, ona lažna reforma, uništavanje pravosuđa iz 2009. godine.

Podsetiću da smo u ovom Sazivu Narodne skupštine usvojili i set pravosudnih zakona na osnovu kojih danas realizujemo ovu proceduru za izbor istaknutih pravnika.

Vi ste izgubljeni u vremenu, a i izgubili ste bilo kakvu vezu sa narodom, pa vas molim, kazniću vas oštro svaki put kada dobacujete, čak ni predsedavajući nije dovoljan, dovoljan sam vam ja. Ja sam vam kao Atila Bič Božiji, znate.

Sada bih nešto rekao o Predlogu odluke o izboru Zaštitnika građana. Evo grajaju, podržavaju Kurtija, kažu – živeo Kurti, mi smo Kurtijevi poslanici. Jeste, priznajem, tako je.

E, sada o Zaštitniku građana. Naravno da ću glasati za ponovni izbor gospodina Pašalića. Izneću i par kritika, kao što sam i ranije radio, blagih, na račun Zaštitnika. Evo, Kurtijevi poslanici i dalje dozivaju Kurtija, mole Kurtija da dođe i ovde da im donese neku dimnu bombu, da ih primi u svoje naručje, da se izljube sa njim i da eventualno se ujedine, mada su već ujedinjeni.

Više puta sam tražio obaveštenje od Zaštitnika građana o tome šta može da preduzme povodom ugroženih i zapostavljenih prava i sloboda predsednika Republike, njegovog sina Danila, brata Andreja i ostalih članova porodice Vučić.

Predsednik Republike i članovi njegove porodice su žrtve višegodišnje dehumanizacije, neravnopravnosti i diskriminacije po osnovu stranačke pripadnosti, državne funkcije ili srodstva.

Naš Ustav predviđa da Zaštitnik štiti sve građane i većinu i manjinu. Recimo, Zaštitnik je opravdano osudio razbijanje prozora, iscrtavanje grafita na fasadi zgrade Hrvatskog doma u Novom Slankamenu i osudio je dva pokušaja vandalizacije izloga „Info prajd centra“ u centru Beograda.

Međutim, sa druge strane, prostorije SNS, pošto vodim o tome evidenciju, su za ovih četiri, pet godina napadnute ukupno 75 puta. Jedne su čak i spaljene, naneta je ogromna materijalna šteta. Zaštitnik građana nijednom nije osudio ove napade. Isti aršini moraju da se primenjuju i na prostorije Hrvatskog doma, „Prajd info centra“ i na prostorije SNS. Dakle, mi iz SNS i mi smo ravnopravni građani, pa kada su ugrožena naša građanska prava, Zaštitnik treba da reaguje, makar i simbolično.

Dakle, ovo je deo odgovora na neistine koje smo juče slušali ceo dan, koje je iznosila opozicija, o tome da Zaštitnik građana služi SNS. Ne služi. Rad i postupanje sadašnjeg Zaštitnika građana je dokaz da je on zaista nezavisan od izvršne vlasti i SNS.

Kritika koju sam uputio Zaštitniku, a daću još jednu, je inače blaga i odnosi se samo na mali deo njegovog delokruga rada. Mi smo povodom građanskih prava došli u apsurdnu situaciju da treba da postavljamo pitanje da li društvo utemeljeno na poštovanju ljudskih prava, toleranciji i uvažavanju različitosti obuhvata i Vukana, Danila, Andreja i Aleksandra Vučića. I došli smo do apsurdnog pitanja, ali ja ću ga ipak postaviti, pitamo se da li petogodišnje dete, mali Vukan Vučić ima građanska prava? To je apsurdno da dolazimo do toga da moramo to da se pitamo, a moramo.

Podsetiću sve vas, postoji čitav dnevnik nasilja. Dakle, ološ, elita opozicije i njeni mediji unazad pet godina veštački kreiraju bolesnu atmosferu i klimu u društvu. Setimo se priprema atentata, stalnih pretnji ubistvom, optužbi za fašizam, izdaju, rušenjem vlasti na ulici u krvi, pretnji proganjanjem po ulicama, bacanja u reku, pretnji sudovima, revolucije, pozivima na pobunu, pripremi snajpera i snajperista. I ove pretnje i uvrede i klevete udaraju na samu ličnost predsednika, prikazujući ga kao nečoveka, kao zlog, kao krivca za sve. Pravi primer kako je to rađeno je onaj čuveni trosatni film TV N1 „Vladalac“. I u tom filmu, nećete verovati, Aleksandar Vučić se u negativnom kontekstu pominje 442 puta, uz više od 43 uvrede.

Mrzitelji u Vučiću i članovima njegove porodice i nama iz SNS uopšte ne vide ljude koji su kao oni. Hejteri smatraju da mi uopšte i nismo ljudi. Predstava ovih mrzitelja o onima koje oni satanizuju o nama je raščovečena i dehumanizovana. A borba protiv dehumanizacije je jedan od zadataka kojima mora da se bavi Zaštitnik građana.

Reći ću još par reči o Zaštitniku. Ja sam svestan da Zaštitnik građana uglavnom nije u mogućnosti da ostvaruje svoje nadležnosti na teritoriji AP Kosovo i Metohija. Međutim, srpski građani u našoj pokrajini, posebno oni koji žive u enklavama, suočavaju se sa teškim kršenjima ljudskih prava i sloboda.

Da li, recimo, Zaštitnik može da poseti Kosovo i Metohiju i da pokuša da ode tamo i bez obzira na odnos prištinskih vlasti? Može da pokuša, može da poseti npr. Dragicu Gašić u Đakovici ili na severu Kosova i da joj ponudi pomoć i podršku. I to bi bio proaktivan pristup sopstvenom poslu.

Dakle, Kosovo i Metohija su deo Srbije. Zaštitnik je nadležan i za teritoriju Kosova i Metohije. Jednostavno rečeno, Zaštitnik građana može gospođi Gašić da pomogne jednako onako kako joj pomažu Kancelarija za Kosovo i Metohiju i direktor Kancelarije Petar Petković.

Ovde ću povući jednu važnu paralelu između gospođe Dragice Gašić i predsednika Vučića. Zato sam o svemu ovome i govorio. Predsednik Vučić ima ogromnu podršku u Srbiji, a ipak je ugrožen deo njegovih ljudskih i građanskih prava. Sa druge strane, Dragica Gašić na Kosovu ima malu podršku među Albancima, što je tužno, a ugrožena su joj gotovo sva ljudska i građanska prava.

Podsetimo se, Srbija je zahvaljujući predsedniku Vučiću danas pristojno društvo čije institucije ne ponižavaju građane, a to je definicija pristojnog društva. Srbija je danas civilizovano društvo u kome se građani međusobno po pravilu ne ponižavaju, a to je definicija civilizovanog društva. Srbija je danas, naravno, i pravedno društvo, zbog toga što svako pravedno društvo je istovremeno i pristojno i civilizovano.

Sa ovim bih završio, da ostavim vremena što više svojim kolegama. Živela Srbija! Hvala vam.

PREDSEDNIK: Samo jedna informacija, pošto nije pročitana, dakle, da su sednici sprečeni da prisustvuju narodni poslanici Vladimir Obradović i Zaim Redžepović.

Prvo po Poslovniku, Zoran Zečević.

ZORAN ZEČEVIĆ: Poštovani Orliću, reklamiram član 108. Poslovnika. Dozvolili ste prethodniku, vi ste dužni da održavate red na ovoj sednici, dozvolili ste prethodnom govorniku, o kojem ja neću davati nikakvo stručno mišljenje, niti komentar, on sam o sebi daje, da nas nazove fašistima i ološem.

Ja vas pitam, ako vi to tolerišete i smatrate da smo mi ovde ljudi fašisti i ološi, objasnite to građanima, da li sam ja ološ i da li sam ja fašista? Prema tome, dužni ste da ga opomenete i preduzmete određene mere. Hvala lepo.

PREDSEDNIK: Član 108, zato što je… Zečeviću, opet vičete. Više ne znate ni na koga, na mene ili na druge narodne poslanike. Rekli ste nešto. Hoćete li obrazloženje ili nećete? Hoćete.

Nećete obrazloženje, onda da naučite nešto.

(Zoran Zečević: Ne treba mi vaše obrazloženje. Sit sam vaših obrazloženja.)

A vi ste siti sada. Čega ste siti? Jel svog bezobrazluka, Zečeviću. Da li svog bezobrazluka ili nedostatka kontrole nad samim sobom? Da li ste toga siti? Krajnje je vreme bilo.

Da vam kažem, taj Poslovnik koji ste podigli malopre, on nalaže da dobijete obrazloženje. Tako da možete vi da budete time zadovoljni ili ne. Moram da vas pitam da li me uopšte slušate, pošto vidim da mašete, pričate sami sa sobom i sa drugim narodnim poslanicima. Elementarna pristojnost nalaže da onda to obrazloženje saslušate do kraja. Vrlo lepo. Vidite kako možete.

Reagovali ste na to što se poslanik koji govori, a onda počnete vi da vičete i da mu dobacujete, obazire na to vaše ponašanje. Vi biste, kao i ostali koji sede tu oko vas, najviše voleli da kad neko govori, a vi mu smetate i dobacujete i vređate, da taj neko nema prava, čak ni da konstatuje, ni da primeti to što vi radite. Naučite nekada da ljudi reaguju. Kada se vi budete ponašali pristojno, niko neće ni da vas primeti, budite sigurni. Vidim da je to najveći problem.

Da ja objašnjavam narodu šta ste i ko ste vi, niti imam nameru, niti bih to mogao da uradim ni približno tako efikasno kao što činite sami svaki put kada nešto kažete ili uradite, tako da prepuštam to vama i u budućnosti.

Treba li da se glasa za član 108?

(Zoran Zečević: Treba.)

Ako treba glasaće se, nikakav problem nije.

Ovo ste se verovatno greškom ponovo prijavili.

(Zoran Zečević: Ja nikada ne grešim.)

Nikada ne grešite. Već sada znate da ćete ponovo imati nešto da kažete.

Hajde saslušajte ovde… Šta sada? Ponovo Poslovnik? Javio se vaš šef poslaničke grupe, hoće dva minuta. Možete li vi unutar svoje grupe da se dogovorite?

Reč ima Miroslav Aleksić, dva minuta.

MIROSLAV ALEKSIĆ: Zahvaljujem, predsedniče.

Javio sam se da repliciram ovom predstavniku vlasti koji je rekao za sebe da će biti Atila Bič Božiji prema predstavnicima opozicije. Taj isti Atila koga krasi okrutnost i pohlepa, verovatno hoće da se ugleda na njegovog dedu Edvarda Bakareca.

Taj čovek koji ovde brani Aleksandra Vučića, brani njegovu porodicu je ovaj čovek sa mačem, sa ovom fotografijom, kaže – ja ne podnosim SNS, možda bi oni želeli da pređem tamo, kao što su mnogi drugi, ali ja bih se pre ubio. Ili taj isti čovek koji dok govori drži pored sebe knjigu koja je naslovljena sa fotografijom Aleksandra Vučića, piše „politička fukara“. Taj čovek danas brani vlast i brani Aleksandra Vučića.

Znate, taj isti čovek koji sedi u redovima SNS je govorio o Aleksandru Vučiću, citiram: „Radi se o naduvanom egu, mesijanskoj psihozi, o verovanju u sopstvene nadljudske sposobnosti, u nekakvu svetu misiju. Istovremeno, sećamo se Aleksandra Vučića generalnog sekretara SRS, demagoga, drskog bukača, primitivnog šoviniste, Šešeljevog apologete“ izjavio gospodin Atila Bič Božiji.

Takođe, kaže - Vučić i Nikolić odlučili da ispune ono zbog čega su ih Vašington i Brisel stvorili, da izdaju Kosovo i Metohiju, a da Srbija bez problema proguta izdaju kao svoj spas, dok je Vučića uobičavao da naziva gospodar Vučić. Teško Aleksandru Vučiću i vašoj vlasti, ako vas takvi ljudi brane. Hvala.

PREDSEDNIK: Kažem sada vama i ostalima, da ćemo onda sa tim da završimo, pa ćemo da nastavimo po listi.

Reč ima narodni poslanik Nebojša Bakarec.

NEBOJŠA BAKAREC: Nažalost moram ili na sreću da vas obavestim da sve što je ovaj primerak rekao iz Trstenika je netačno, osim ovih citata, samo oni su stari tačno 10 godina. Kao što sam se borio, jer sam bio tada u DSS, protiv svakog političkog neprijatelja tada, borim se i sada samo što sam se protiv vas, kao što vi, žute hunte, borio od 1992. godine. U tome sigurno nisam pogrešio, a napadaću svakog svog političkog neprijatelja baš kao Atila Bič Božiji, a za vas nije potreban ni bič božiji.

Potrebno je da znamo ono što je vaš kriminalni klan radio u Trsteniku, to ste radili lično vi, šta je radio vaš kriminalni klan u Novom Sadu, to je radio onaj vaš Bora lopov, šta je radio njegov sin kada je razbio prostorije SNS, mrtav pijan, ima 24 godine, nije to dete, šta je radio onaj vaš advokat koji je hapšen u aferi Geneks i šta su radio šef vašeg kriminalnog klana – Jeremija Vuk Branković dok je pljačkao ovu zemlju kao ministar, a i kasnije kada je osnovao svoj CIRSD, pa je primio, ni manje, ni više, samo sedam i po miliona dolara tzv. donacija od Patrika Hoa, kriminalca koji je osuđen u Njujorku na tri godine zatvora. To govori o vama.

Posebno o vama je govorila gospođa Nataša Jovanović i o vašim delima iz Trstenika. Ja takva nikakva dela nemam. Mene možete da prozivate da sam ustaša, da sam ovakav, da sam onakav, da sam lopov. To je sve repertoar koji svako ko se bavi politikom mora da trpi, ali meni lično ne možete da prebacite ništa, jer ja sam bio isto osam godina na vlasti, od 2000. do 2008. godine, i za mnom nije ostao nikakav trag, a za vama vaši tragovi smrde nečovještvom. Živela Srbija. Hvala.

PREDSEDNIK: Reč ima Dalibor Jekić.

DALIBOR JEKIĆ: Poštovani predsedavajući, poštovani građani Srbije, Visoki savet sudstva, Visoki savet tužilaštva, Republička komisija za zaštitu prava u postupcima javnih nabavki, kao i Savet DRI su zaista bitni za funkcionisanje ove države. Njihov zajednički sadržalac jeste nezavisnost. Kada kažemo nezavisnost, zapravo vidimo da dolazimo do određenog problema, odnosno do krize nezavisnosti. Zbog toga što ne postoji nezavisnost postoji visok stepen korupcije u ovoj zemlji. Po indeksu percepcije korupcije u Srbiji, Srbija je trenutno na najgoroj mogućoj poziciji za poslednjih 11 godina.

Prelivanje sredstava iz javnih sredstava Srbije u džepove pojedinaca je nešto što se dešava na očigled cele javnosti. Kada pričamo o tome, onda mislimo na javne nabavke koje se sprovode tako da postoji samo jedna ponuda za određene javne nabavke i da se vrši veliki pritisak na ponuđače, da se ne prijavljuju na određene javne nabavke. Tako na primer za nabavku u mom gradu, za rekonstrukciju trga koji košta preko 400 miliona dinara, se prijave samo dva ponuđača od čega jedan ima neispravnu ponudu, praktično ima istu grešku kao i prvi ponuđač, a za to prvi ponuđač nema nikakvu referencu.

Kako to izgleda na primeru EPS-a? Da postoji nezavisno tužilaštvo, nezavisno sudstvo, sigurno da bi neko imao odgovornost zato što je pričinjena šteta EPS-u koja će koštati tri milijarde evra ovu državu.

Kako se to reflektuje na standard naših građana? Reflektuje se tako što imamo tri poskupljenja struje za sedam meseci, imamo i naredno poskupljenje struje u maju mesecu. Kako se to dalje reflektuje? Reflektuje se tako zato što smo četvrta najsiromašnija zemlja u Evropi i ovde slušamo o nekom blagostanju i kako su plate velike. Plate nisu velike. Plate jesu nominalno porasle, ali su značajno manje. Za poslednjih 10 godina imamo poskupljenje osnovnih životnih namirnica za 120%, a povećanje plata za 80%, penzija za 40%. Iz toga vidimo da su naši građani siromašniji, nego što su bili u prethodnom periodu.

Da li će neko snositi odgovornost za sve ovo što je učinjeno? Očigledno da ne zato što ne postoji nezavisnost institucija, zato nema nikakve odgovornosti.

Takođe, znamo da je došlo do određenih zloupotreba u „Telekomu“ tako što smo imali kupovinu jedne televizije za 200 miliona. Da bi građani to shvatili šta se desilo, praktično neko ko je imao fiću, prodaje fiću za novac da može da kupi dva nova mercedesa, a sve iz razloga da bi se držala kontrola medija u našoj zemlji. Hvala.

(Vladimir Gajić: Replika.)

PREDSEDNIK: Kakva replika, Gajiću? Kada dam reč dalje to znači da smo završili sa tim.

(Vladimir Gajić: Ima osnova.)

A nema ni osnova nikakvog. Šta, vi ste se prepoznali kada neko kaže „onaj vaš advokat koji je bio hapšen“?

(Vladimir Gajić: Pa na mene je mislio. To je toliko jasno.)

Pa, niste nažalost jedini za kog bi to moglo da se kaže, a da sedi tu među vama.

Reč ima Uglješa Marković.

Pročitajte Poslovnik, Manojloviću, ako stižete od aktivnosti na RTS-u.

Nije tu.

Aleksandar Jerković. Jeste tu. Izvolite.

ALEKSANDAR JERKOVIĆ: Poštovani predsedavajući, dragi građani Srbije, danas se ovde postavljaju zapravo kontrolori naših kontrolora, ljudi koji bi trebali da kontrolišu rad sudija i tužilaca i da ih eventualno kazne ako ga prekrše.

Međutim, vi koji pratite društvene mreže znate da sam ja pre okruglo mesec dana napadnut u Košutnjaku od strane osam osoba koje je predvodio funkcioner SNS-a, izvesni Stanimirović. Tada me je osmorica ljudi sačekalo i pokušalo, dobio sam nekoliko udaraca palicom.

Sada moram da vam kažem i to sigurno znate da je policija napadače uhapsila za manje od sat vremena. Ali, ono što ne znate, to je da je tužilac napadače na narodnog poslanika koji ima imunitet, jednak imunitetu predsednika Republike pustila u roku od manje od jednog minuta.

Sada da bih vam ilustrovao koliko su ti partijski tužioci i sudije gori kriminalci od onih kojima sude, pročitaću vam samo delić biografije čoveka, trenutno člana SNS, koji je organizovao napad. Dakle, Slobodan Stanimirović, zvani „Struja“ iz Barajeva bio je član, slušajte pažljivo, Saveza komunista Jugoslavije, SPS-a, Demokratske alternative, DSS, Demokratske stranke i na kraju SNS. Devedesetih godina kao policajac na Kosovu i Metohiji, ženama izbeglicama otimao je novac i nakit pa ga je Državna bezbednost uhapsila i predala pravosuđu koje ga naravno nije osudilo jer je bio član SPS-a.

Posle toga, 5. oktobra, prelazi u DSS, tu postaje opštinski odbornik i kao opštinski odbornik zbog više milionske krađe struje dobija u svom mestu nadimak „Struja“. Krivična prijava je podignuta, međutim nedugo nakon toga hvalio se po Barajevu kako ga je lično Dragan Đilas spasao krivične odgovornosti i eto, gle čuda, nakon toga avanzuje, postaje gradski odbornik i postaje, zamislite, predsednik Komisije za dodelu imena ulica i trgova grada Beograda. Dakle, mislim da vam je sada jasno zbog čega vest o napadu na jednog narodnog poslanika niste mogli da čujete ni na Đilasovim ni na Vučićevim medijima.

Ali, ako pogledate, recimo, „Instagram“ profil „Nema nazad, iza je Srbija“, na njemu ćete videti kompletan snimak napada. Videćete lice koje drži palicu nad narodnim poslanikom i koje ne izgovara „Ko potpiše, njega ubiše“, nego „Bićeš ubijen“.

Da vam kažem nešto, Slobodan Stanimirović „Struja“ je univerzalni vojnik svih partija. Na tom čoveku počiva svo zlo ovog naroda, na hiljadama takvih koji prelaze iz partije u partiju. Moram da vam kažem da danas ovakvih imate u svakom gradu, da ih imate u svakoj instituciji, da ih imate i u ovoj Skupštini, da ih imate i u ovoj Vladi, da ih imate i u Žagubici.

Hoću da vas pitam, poštovani građani, jednu stvar, da li vi stvarno mislite da je ekipa koja je poslala Stanimirovića da me prebije, možda i da me ubije, ta ista ekipa koja je poslala ovog tužioca da ga oslobodi u roku manjeg od minuta? To je ista ekipa koja danas postavlja kontrolore srpskog pravosuđa, pa vas pitam da li iko normalan može da poveruje da će ti ljudi, kontrolori srpskog pravosuđa zaista procesuirati ovog tužioca koji je pustio napadače? Da li će kazniti sudiju koja je 50 dana protivzakonito držala jednog novinara zbog izgovorene reči ili će možda vršiti pritisak i šikanirati one poštene i normalne sudije i tužioce koji neće da se povinuju naređenju velikog mafijaškog šefa?

Dakle, gospodo, nemojte da vičete. Ćutali ste kada je izvršen napad na vašeg političkog neistomišljenika, gospodo. Niko od poslanika sem svega nekoliko ljudi sa moje desne strane nije osudilo zločin, nije osudilo napad na političkog neistomišljenika.

Moram da vam kažem, žao mi je jer ste ovim činom dali narodu pravo da vas sutra slobodno juri i kažnjava po ulicama, gospodo. „Ko mačem seče, od mača i gine“, gospodo.

Reći ću vam samo još jedno…

PREDSEDAVAJUĆA (Sandra Božić): Molim vas da završite misao.

ALEKSANDAR JERKOVIĆ: Da danas kojim slučajem važi „Dušanov zakonik“, gospodo, svi vi, vaši tužioci, vaše sudije, vaši botovi…

PREDSEDAVAJUĆA: Hvala lepo. Zamolila sam vas da završite misao. Zahvaljujem.

Pravo na repliku, Milan Radin. Izvolite.

MILAN RADIN: Zahvaljujem. Replika, predsedavajuća.

Što se tiče iz čitavog ovog „galimatijasa“ koji ste imali prilike da čujemo, jedino je tačno da biramo između ostalih kontrolore kontrolora, ljude koji će kontrolisati nezavisnost i rad pravosuđa. Nezavisnost i rad pravosuđa koje se nadam da će se ogledati u tome da prethodni govornik se možda seti da pomene da je to veče kada ga je, po njegovom sopstvenom priznanju penzioner, jer čim je neko bio član Saveza komunista, taj neko sada ima preko 60 godina, napao, da je isto to veče, prethodni govornik kolima udario ženu sa detetom, da je pobegao sa lica mesta, a dok je bežao da je vređao i najstrašnijim izrazima nazivao tu ženu koju je udario u saobraćajnoj nesreći koju je skrivio.

(Aleksandar Jerković: Kako se zove žena? Kako se zove žena?)

Ostaje nam sad samo da vidimo, ja se nadam, iskreno se nadam da će policija uraditi svoj posao.

PREDSEDAVAJUĆA: Molim vas za mir.

MILAN RADIN: A što se tiče poslaničkog imuniteta, želim samo da naglasim da ne bi trebalo poslanici da imaju imunitet za saobraćajne nesreće koje skrive i pogotovo onda kada se tako ponašaju.

Nadamo se i ja se iskreno nadam da ovaj incident koji se desio u parku se neće ponavljati, zato što se nadam da prethodni govornik neće više gaziti ljude po ulici. Zahvaljujem.

(Aleksandar Jerković: Reci ime te žene?)

PREDSEDAVAJUĆA: Ja se izvinjavam, narodni poslaniče, molim vas. Niste na fudbalskoj utakmici, niste na stadionu, tako se viče na nekoj drugoj sekciji.

(Aleksandar Jerković: Bezobrazluk! Tražim repliku.)

Ja sam u Narodnoj skupštini Republike Srbije toga svesna, a vi niste, očigledno.

Sledeći po prijavi za reč, Nikola Bokan. Izvolite.

NIKOLA BOKAN: Poštovana predsedavajuća, narodni poslanici, građani Srbije, iako na današnjem zasedanju Narodne skupštine imamo objedinjenu raspravu po pitanju više tačaka dnevnog reda, svedoci smo opstrukcije u radu od strane kolega iz opozicije.

Kao i nebrojeno puta do sada, ponovo prisustvujemo njihovom neadekvatnom ophođenju prema ovom visokom domu. Izostala je rasprava po pitanju tačaka dnevnog reda, bez konkretnih predloga, niti predloga konkretnih rešenja. Svakodnevni problemi sa kojima se država i građani susreću uopšte nisu u sferi njihovog interesovanja.

Na osnovu toka današnje sednice, kao i svega što je izrečeno u nizu sednica koje su prethodile, ponašanjem kolega iz opozicije, šalje se loša poruka i negativna slika o Narodnoj skupštini, kao instituciji kako građanima Srbije, tako i celom svetu, što nažalost izgleda predstavlja njihov plan čitavo ovo vreme.

Za nas na drugoj strani najvažniji su mir i stabilnost, jedinstvo naroda, unutrašnja snaga da se izborimo sa svim problemima koji su velikim delom nasleđeni od strane bivšeg režima, a neki su izraz komplikovane situacije kako u svetu, tako i u regionu.

U takvoj situaciji Srbija vodi jedinu ispravnu politiku. Ta politika se ogleda u jačanju odbrambene sposobnosti naše zemlje. Borba svim politički raspoloživim sredstvima za naš narod na KiM, borba za svaku investiciju, svako radno mesto koje može doprineti razvoju životu ljudi, kao i borba za reforme u cilju unapređivanja društva u celini.

Uprkos svim problemima koji su zadesili svet i region država Srbija, na čelu sa predsednikom Aleksandrom Vučićem, ide dalje ka zacrtanim ciljevima.

Srbija ide napred i u sferi pravosuđa usklađivanjem našeg pravosudnog sistema sa pozitivnim evropskim modelima. Prošlogodišnje ustavne reforme jedne su od mera na tom putu. Narodna skupština je izuzeta iz postupka odabira sudija i tužilaca, a nadležnost je prenesena na VSS i VST. Time se doprinosi nezavisnosti pravosudnog sistema i konačnoj depolitizaciji pravosuđa.

Obzirom da danas na dnevnom redu imamo predlog za prvi izbor kandidata za VSS i VST, koje u skladu sa predmetnim zakonom bira Narodna skupština i za koje je raspisan prvi javni konkurs, mišljenja sam da imamo kvalitetne kandidate koji iza sebe imaju respektabilne karijere.

Postupak izbora kandidata je prošao veoma transparentno. Sve biografije kandidata koji ispunjavaju uslove su dostupne na sajtu Narodne skupštine.

Čitajući predmetne biografije smatram da su u pitanju advokati, istaknuti pravnici, naučni radnici koji iza sebe imaju mnoštvo učešća kako na naučnim konferencijama, radnim projektima, tako i naučnim grupama.

Imajući iste u vidu, mišljenja sam da učešće nesudijskih i netužilačkih ličnosti u ovim telima doprinosi depolitizaciji pravosuđa, gde je za razliku od perioda do 2012. godine, kada je imenovanje na ove funkcije za njih bilo dovoljna članska knjižica odgovarajuće političke organizacije ili jednostavno preporuka opštinskih odbora, danas građani kroz svoje predstavnike u parlamentu, koje su imenovali i za koje su glasali na izborima, mogu na izvestan način da učestvuju u odabiru članova saveta.

Kroz čitav niz inicijativa, reformi i projekata, kao i rezultata koji su više nego vidljivi mogu odgovorno da tvrdim da se država Srbija nalazi na pravom putu, putu koji doprinosi i omogućava razvoj života svakog našeg sugrađanina.

Stoga, predlažem svim narodnim poslanicima da jednoglasno usvojimo predmetne tačke dnevnog reda i podržimo najbolje kandidate.

Molim da se po strani ostave sve političke konfrontacije, jer mir, stabilnost, investicije, radna mesta, kao i depolitizacija pravosuđa treba da bude zajednički cilj svih nas. To predstavlja jednu odgovornu, ozbiljnu državotvornu i razvojnu politiku, politiku koja donosi dobro svakom čoveku i koju danas vodi i nastaviće da vodi predsednik Republike Srbije, Aleksandar Vučić.

Zahvaljujem se na pažnji. Živela Srbija.

PREDSEDNIK: Hvala vam.

Biljana Đorđević nije tu.

Aleksandar Mirković jeste.

Izvolite.

ALEKSANDAR MIRKOVIĆ: Poštovani predsedniče, poštovane koleginice narodne poslanice i kolege narodni poslanici, dnevni red današnje sednice je možda i najbolji pokazatelj kako se prema ozbiljnim pitanjima odnose predstavnici vlasti, a kako se prema tim istim pitanjima odnose predstavnici opozicije.

U samo dan i po mogli smo da vidimo koliko zaista predstavnicima opozicije nije bitno šta se nalaze na dnevnom redu, već je samo bitno da se pročitaju unapred pripremljeni govori koji de fakto sa temom o kojoj se diskutuje nemaju apsolutno nikakve veze.

Koliko god nekad pomislimo da će se sa tom praksom završiti u ovom plenumu, ta praksa nam pokazuju da i u plenumu i na konferencijama postoji samo jedna jedina politika, a to je mržnja prema Aleksandru Vučiću i SNS.

U prilog tome govore i sva prethodna izlaganja koja, ako ste pažljivo pratili i slušali, nemaju apsolutno nikakve veze ni sa izborom istaknutih pravnika, ni sa Zaštitnikom građana, nemaju apsolutno veze ni sa čim, već jedino sa političkim obračunom u nekakvom njihovom ringu, koji su zamislili u svojoj glavi, gde im je jedini protivnik Aleksandar Vučić.

Zašto vam sve ovo govorim? Iz prostog razloga što smo i juče i danas došli u situaciju da predstavnici opozicije se bore za vrednosti koje apsolutno nikako nisu prihvatljive i nisu normalne. Zašto? Ako već kažete da se borite za nezavisno tužilaštvo, kako možete da onda iz ovih klupa govorite koga to tužilaštvo treba da uzme u razmatranje, kako je jedan vaš kolega rekao, i koga da optuže?

Ako se već borite za to samo deklarativno da sudije budu nezavisne, zašto određujete sudijama kako će da presude? Zašto već ovde u plenumu ili na konferencijama vi već sada bez bilo kakvog dokaza donosite presude i osuđujete ljude?

Govorio je neko o Zaštitniku građana kao zaštitniku SNS. Zašto to radite i na taj način prebacujete teret tom čoveku, bez bilo kakvog dokaza, a to vam je kolega Bakarec objasnio? Zašto to radite kritikujući ga samo zato što po vašim nekim merilima nije dovoljno politički aktivan ili vas ne prati na društvenim mrežama u dovoljnoj meri?

Ovo je jako bitno istaći iz prostog razloga što građani nekada ako nalete na ovaj prenos i samo kratko se zadrže na vašim izlaganjima pomislili bi da vi zaista u suštini se borite za prave vrednosti, ali kada postavite stvari iz ovog ugla jasno je svima da ukoliko bi vi došli na vlast opet bi bili u situaciji da se u nekom opštinskom odboru, izvršnom odboru ili glavnom odboru vaših stranaka donose odluke i ko će biti sudije i ko će biti tužilac, ali bi se i na tim mestima donosile i presude.

Zaista je neverovatno da kao ljudi koji su bili na vlasti, a danas pretenduju da se vrate na vlast ni jednu jedinu pozitivnu poruku nismo čuli od vas. Nismo čuli ništa ni šta je to bilo dobro u vreme vaše vlasti, pa da kažete – eto, dok smo mi bili na vlasti stvari su bile drugačije. Ne možete iz prostog razloga što svi znamo kakvu ste katastrofu ostavili u pravosuđu i koliko je to skupo koštalo našu zemlju.

Interesantno je isto tako da ste vi pričali juče ovde i o DRI, da se pričalo o javnim nabavkama i samo sam se pitao da li će neko od ljudi koji su činili vlast do 2012. godine reći – da, mi smo imali u našim redovima ljude koji su grešili, kršili zakon. Ne, niko od vas zato što je to… Molim?

(Miodrag Gavrilović: Niko nikad.)

Niko nikad nije kršio zakon?

Izvinjavam se ako to nisam… Evo prihvatam.

PREDSEDNIK: Gavriloviću, nemojte da raspravljate sa mesta. Kada imate nešto da kažete onda se pristojno prijavite za reč.

Izvinite, nastavite.

ALEKSANDAR MIRKOVIĆ: Hvala. Nema problema.

Dakle, vi ste uvek glavni govornici u tome kako nešto mora drugačije, ali se uvek zapitaju građani šta je to što ste vi radili drugačije i šta je to bilo dobro kada ste vi bili na vlasti.

Pričali ste o javnim nabavkama. Kao neko ko dolazi iz Beograda daću vam samo dva primera iz grad u kome sam rođen, gde ste na samo dve afere proneverili 12 miliona evra dokazano, 12 miliona evra dokazano novca građana Beograda, a samim tim i građana Srbije.

Čisto da znate, poštovani građani Srbije, u Beogradu postoje nekakvi podzemni kontejneri koji su, zamislite, njih 1.800 koštali grad Beograd šest miliona evra. Šest miliona evra su koštali podzemni kontejneri koji su ugrađeni na određenim mestima.

Međutim, ono što je interesantno kada pričamo o tim javnim nabavkama jeste to da Upravni odbor preduzeća „Gradska čistoća“ nije apsolutno imao pojma o tome šta se dešava. Bez usvojenog projekta, bez odluke da se ti podzemni kontejneri ugrade sredstva su opredeljena i potrošena, a onda su naknadno kada su shvatili kakav kriminal prave doneli odluku na Upravnom odboru da se ipak u taj projekat uđe.

Naravno, firma koja je dobila taj posao i taj konzorcijum je bio blizak bliskoj vlasti, što se kasnije ispostavili i dokazalo u istrazi. Šest miliona evra. Takav primer, prema rečima ljudi koji su posmatrali papire iz te istrage, nije zabeležen u Beogradu. Čak je gori od one druge afere gde je takođe pronevereno šest miliona evra, a tiče se renoviranja Bulevara kralja Aleksandra.

Poštovani građani Srbije, tadašnja vlast je došla na ideju da se taj bulevar renovira, i kada su ušli u celu tu proceduru postojale su dve ponude, jedna ponuda im je bila 1,7 milijardi dinara, a druga je bila 1,1 milijardu dinara. Smatrate, što je i normalno, da ova jeftinija ponuda dobije posao, međutim, nije bio takav slučaj. Veća ponuda i firma koja je predložila veću cifru, naravno, dobila je posao. Ono što je takođe interesantno i u ovom slučaju, zamislite, ništa od procedura nije ispoštovano. Bukvalno ništa. Koliko su daleko bili sigurni u sebe i u to da nikada neće odgovarati, govori i činjenica da su posao dodelili toj firmi 21. decembra, a da su drugu firmu obavestili da nije dobila posao tek 31. decembra. Da ne govorimo o tome da građevinske dnevnike nisu vodili kako treba, bez ijednog pečata, da se nije upisivalo koliko je materijala utrošeno, kog materijala, i da su i za jednu i za drugu aferu ljudi hapšeni, potvrđena optužnica.

Sada se ja pitam, kada već govorimo o DRI, i taj podatak da imate da shvatite koliko je stvar otišla predaleko, govori činjenica da je DRI tada upozorila Grad Beograd da je prekršen Zakon o budžetskom sistemu. Međutim, preko toga se prešlo, građani Beograda su oštećeni i građani Srbije, ali i danas ti ljudi koji su to činili ovde sede i drže pridiku i drže slovo.

Ono što morate da znate i sa time ću završiti, da sva vaša izlaganja juče i danas su išla u smeru nečeg što nema veze sa dnevnim redom, ali interesantno, da predloženi kandidati, odnosno, predložena kadrovska rešenja po vašem mišljenju i iz vašeg izlaganja, nisu uopšte sporna. Dakle, njihovo profesionalno iskustvo, zvanje, znanje, obrazovanje, kako god to želite da definišete, ništa tu nije sporno niste našli, već ste vi sami zastupali neke vrednosti o kojima će naravno, građani suditi na nekim drugim izborima, gde ste vi ulogu i tužioca i sudija pa i zaštitnika građana preuzeli na sebe. Sada vas pitam, kako vi mislite i koga mislite da ubedite da se vi zalažete i za nezavisno tužilaštvo, nezavisno sudstvo pa i za nezavisno odlučivanje Zaštitnika građana, ako ćete vi ovde i na vašim odborima donositi presude, donositi odluke koga treba tužiti, a kome presuditi po kratkom postupku, kakvu političku poruku vi šaljete građanima Srbije.

Za sam kraj, svim predloženim kandidatima u danu za glasanje mi ćemo ih podržati naravno, a želim im mnogo uspeha i sreće u radu i da na taj način rade za dobrobit svih građana i za dobrobit naše zemlje. Nek im je sa srećom i živela Srbija.

PREDSEDNIK: Hvala.

Reč ima Nenad Mitrović.

NENAD MITROVIĆ: Poštovani građani Srbije, imam potrebu da se vama prvo obratim, kao čovek koji se po malo razume u medicini i u zdravstvenu zaštitu. U 2022. godini, građani Srbije su popili 7,5 miliona kutija lekova za smirenje i antidepresive. Znači, preko 200 miliona tableta za smirenje i antidepresivne tabletice. Stvarno molim lekare da prestanu da leče narod na ovakav način.

Poštovani građani Srbije, molim i vas da prestanete sa ovakvim lekovima, da ulepšavate stvarnost, da se probudite, da počnete da se borite, jer postoji mogućnost da onog trenutka kada se budete probudili da države neće biti.

Sada da vam pričam malo, i obraćam se pre svega vladajućim poslanicima, za kakve kandidate vi morate da glasate. Primer, ono što ste pomenuli Državna revizorska institucija, Duško Pejović, novi stari kandidat, birate ga ne pet godina, za godinu i po odlazi u penziju. Jel to ta vaša politika za mladost da podržimo mlade stručnjake? Za vreme njegovog mandata država se smanjila, prodalo se 17 hiljada hektara najplodnije vojvođanske zemlje PKB-a, za cenu od 50 dinara po kvadratnom metru, jeftinije nego rolna toalet papira. Ta zemlja je u Prvom svetskom ratu dobijena i građani Srbije su izgubili preko milion i 200 hiljada života da bi dobili vojvođansku zemlju.

Druga stvar je da je početkom njegovog mandata EPS je vredeo 13, 14 milijardi, sada vredi tri milijarde, da smo imali da Telekom je kupio jednu malu firmicu Kopernikus za 190 miliona, a bila je jeftinija 10 puta. Po Dušku nema niko odgovoran.

Njegov sledeći kandidat za potpredsednicu, završila Megatrend, prosečna ocena sedam. Drugi kandidat upisao 1995. godine u Subotici, završio 2004, studirao devet godina. Jedna završila Megatrend sa prosečnom ocenom 6,97 2003. godine, a master na Singidunumu tek 2018. godine. Takve kandidati treba da kontrolišu državu Srbiju i državna preduzeća. Vi za ovo morate da glasate, Demokratska stranka ne, neću glasati ni ja. Dok sam živ boriću se da znanje bude ispred mediokriteta, a ja se nadam da znate šta su mediokriteti, mediokritet pored ostalog su ljudi koji imaju samo jednu rečenicu u svojoj glavi, a to je – tako je gospodaru. Takvi ljudi nikad dobro neće doneti ovoj zemlji.

PREDSEDNIK: To je bilo kompletno vreme vaše poslaničke grupe.

Reč ima Zoran Tomić.

ZORAN TOMIĆ: Hvala predsedniče.

Poštovane koleginice i kolege narodni poslanici, građani Republike Srbije, dobro došli u ispovedaonicu propale opozicije Srbije. Drago mi je da imamo priliku da čujemo sve ono što ih muči na duži i da zapravo vidite kako oni poštuju ovaj parlament, jer kada čisto da im objasnimo mi neznalice sa ove strane, kada dobijete dnevni red imate tačke dnevnog reda za koju treba da se pripremite i onda po toj tački pričate. Dobro, bilo je ovde možda nekoliko minuta govora o tome, ali zapravo, sve drugo je bilo napad na SNS, napad na Aleksandra Vučića i napad na građane Srbije koji su na izborima prošle godine dali apsolutnu podršku predsedniku Vučiću, preko 2,2 miliona glasova. Onda njihov zalutovac izađe na televiziju i kaže pa, tražimo proveru njegovog legitimiteta na nekim novim izborima. Oni bi svakog dana neke nove izbore, ali ti izbori koje oni traže ne bi promenili mišljenje građana, jer mišljenje građana se menja na terenu, kroz dela, kroz rad, a građani su na izborima ocenili upravo i nas i vas gospodo.

Pričate o nekakvim diplomama i fakultetima, pa znate šta, ljudi se ne stide svojih diploma. Ne stide se da svoje znanje pokažu. Među vašim redovima ima poslanika koji ne znaju ni koji su fakultet završili. Kada ih pitate da nam daju adresu fakulteta oni kažu ponosim se diplomom. Znate kako, papir trpi sve, ali dajte pokažite nam onda vrata vaših fakulteta ako uopšte znate.

Da raščistimo još jednu stvar. Razliku između onoga što ste završili i znanja je ogromna i ne treba da potcenjujete nekoga ko je završio privatni fakultet, možda nije završio državni da je nešto manje vredan od onoga ko je završio državni, jer vas genijalce smo imali prilike da gledamo do 2012. godine kako ste upropastili ovu državu.

Građanima pričate bajke, a građanima su se te bajke smučile. Godine 2008. kada ste imali jedan od velikih izazova kako da pomognete građanima Srbije da prebrode ekonomsku krizu vi ste se smejali u lice i govorili da je to razvojna šansa za Srbiju. Tada ste vaš rezultat imali u pola miliona otpuštenih građana koji su bili na ulici.

Imali ste 2009. godine šansu da reformišete pravosuđe i da ga podignete na najviši stepen nezavisnosti, vi ste opalili šamar građanima Srbije tako što ste radili privatizaciju tog pravosuđa, pa sudije i tužioci nisu mogli da se biraju bez pečata vaših opštinskih odbora i saglasnosti političkih struktura, a danas nama prebacujete kako mi zapravo radimo neko partijsko kadriranje. Mi smo imali prilike, juče, a i danas, sigurno i do kraja dana da vidimo kompletan vaš predlog pravosudnog sistema

Ovde imamo kandidata za sudiju koji, kako sam kaže, presuđuje medijima koji pišu loše o njemu, imamo kandidata za tužioca, a ovaj što je mahao fasciklom sa nekim dokazima, nije šegrt nego, kako se kaže – stručni saradnik tužioca.

Siguran sam da među vama ima dosta i onih koji bi bili advokati po službenoj dužnosti, a tu su vam kandidati i za upravnike Zavoda za izvršenje sankcija.

Sve što znate, jeste samo da pretite. Upućujete pretnje, govorite o nekom revanšizmu, a na terenu rezultati su vam nula.

Kad je u pitanju očuvanje teritorijalnog integriteta i suvereniteta naše zemlje, o čemu isto mnogo pričate, videli smo dok ste bili na vlasti, a vidimo vas i danas. Vodite neku kampanju a zaboravili ste na deo Metohije. Pričate o nekom Kosovu, pretpostavljam da zapravo štitite Kurtija i njegovu lažnu tvorevinu sa tom kampanjom, a na jedan drugi deo naše južne autonomne pokrajine ste u potpunosti zaboravili.

Imali ste priliku i na sednicama odbora apsolutno i da pitate kandidate koji su predloženi sve što vas je zanimalo, pa ste tako i na Odboru za ustavna pitanja čitava tri sata iskoristili da biste kandidatu Pašaliću postavili sva moguća pitanja i nismo videli da ste uspeli bilo kakvu zamerku da nađete, ali vaša pitanja su išla u pravcu da vi postavite pitanje, čovek da odgovor, a onda kažete – aha, da konstatujemo, niste dali odgovor na to pitanje. Znači i tu pokazujete da ste zapravo vi ti koji presuđujete, vi ste ti koji odgovarate na pitanja ljudi koje ste dobili priliku da pitate.

Kada smo krenuli u proces reforme pravosuđa, koji jeste istorijski, kao što je rekao kolega, i pozivam vas, naravno, da svi budemo deo te istorije i da konačno damo u potpunosti tom pravosuđu nezavisnost, kakvu ste kampanju vodili? Da mi planiramo skrivenim putem da se odreknemo Kosova i Metohije? Kako vas nije sramota da lažete građane Srbije i da ne trepnete!

Posle se pitate zašto su vam izborni rezultati loši, a još onda kada se odrade istraživanja javnog mnjenja i kada se vidi zapravo sva katastrofa vaše politike koju vi u stvari i nemate, onda optužujete nas kako su to neka naručena istraživanja.

Izađite malo, gospodo, među narod, pa ćete videti kakvo je stanje. Pričajte sa ljudima, pa ćete možda i naučiti i shvatiti zašto u tolikoj meri podržavaju Aleksandra Vučića koji se ne plaši da narodu podnese račun, koji se ne plaši da zajedno sa tim narodom se bori za unapređenje i bolji ambijent Srbije.

Kada govorimo o kandidatima za Savet DRI, o njihovom rezultatu najbolje ste mogli da sudite ako ste uopšte čitali izveštaje koje su oni dostavljali, ili ste kao po običaju to samo uzimali i bacali u kantu. Kolega Arsić vam je odlično objasnio da vi kao poslanici apsolutno imate pravo da se raspitate detaljnije o njihovom radu i nečemu što je mimo tih izveštaja, a u stvari smo na sednici plenuma imali samo priliku da vidimo vašu nezainteresovanost i za rad tog Saveta i za rad bilo kog drugog tela. Jer, po vama su podobni ljudi samo oni koji vam idu uz dlaku, koji zagovaraju vašu politiku i koji vam daju apsolutnu podršku.

Građani Srbije su sa tom praksom raščistili 2012. godine, kada su vas poslali u političku istoriju i od tada na svakim narednim izborima vaša politika koju vidimo da niste promenili jer su vas oni poslali na popravni ispit, a imate tu avgustovce koji mogu da vas nauče kako je to izaći na avgustovski ispit, niste se opametili i zbog toga ste i dan-danas u političkim magarećim klupama, klupama iz kojih izgleda nećete još dugo, dugo izaći. A kao što kaže kolega Đukanović, sa takvom opozicijom mnogo će lakše i nama biti da se izborima za dalje unapređenje Srbije, jer umesto da nudite neka konkretna rešenja, da dođemo zajednički do boljih rezultata za građane, vi jedino što nudite je politika – mrzim Aleksandra Vučića, mrzim Srpsku naprednu stranku i mrzim svakog građanina koji je dao podršku tom Aleksandru Vučiću, jer jedino što i vaši ljudi znaju da kažu jeste da prete sada nekakvim i autobusima za Padinsku Skelu, svima onima koji su ikada podržali Aleksandra Vučića.

Rezultati njegovog rada se vide, a siguran sam da i po završetku današnje sednice, kada budemo izglasali i ljude u Visokom savetu sudstva i tužilaštva, da ćemo zapravo konačno krenuti još brže u reforme, stvoriti još bolji privredni ambijent, jer znate da u onim državama u kojima imate nezavisno pravosuđe, imate više mogućnosti i za investicije i povećava se poverenje investitora prema tim državama.

Zbog toga, u danu za glasanje apsolutno ću podržati predložene kandidate, koji su ovde predloženi u skladu sa svim propisima, a kada je u pitanju zamerka za nove kadrove, gospodo, nemojte da se brinete, ima mladih i vrednih ljudi koji su ostali u ovoj zemlji, koji rade u ovim institucijama i koji uče od najboljih ljudi i sutradan će nastaviti taj posao da razvijaju Srbiju i da spreče da Srbija ponovo padne u vaše šake, kako biste je vi dalje raščerupali i uništili. Hvala.

PREDSEDNIK: Hvala, gospodine Tomiću.

Reč ima Vladimir Gajić. Izvolite.

VLADIMIR GAJIĆ: Hvala, predsedniče.

Na početku hoću samo da kažem da malo pre kada ste kritikovali profesora Vladetu Jankovića što je pokušao da govori malo duže, etablirali ste ga kao člana Narodne stranke. Uvaženi profesor Vladeta Janković nije član Narodne stranke, on je član našeg poslaničkog kluba, a u pogledu stranačkog opredeljenja on je vanstranačka ličnost.

Da se vratim na ovu temu o kojoj se gotovo uopšte ne govori, a koja je na dnevnom redu u Skupštini.

Kada je u pitanju izbor istaknutih pravnika u ova nova tela koja će rukovoditi sudskom i tužilačkom organizacijom, ja sam učestvovao, kao što je manje-više poznato, u onoj kampanji protiv referenduma, bio sam javno protivnik ovih ustavnih promena, podneo sam preko 100 amandmana na ove pravosudne zakone. Po meni, ono što je najgore rešenje u tim ustavnim amandmanima koji su postali deo Ustava, je ta mogućnost da ukoliko Skupština ne obezbedi dve trećine, dvotrećinsku većinu za ove predložene istaknute pravnike, onda će umesto nje nastupati kao izuzetak, a ja se bojim da će to biti pravilo, ova komisija koju sačinjavaju predsednik Vrhovnog suda, Ustavnog suda, predsednik Skupštine, Zaštitnik građana i Vrhovni javni tužilac.

Nažalost, kada je u pitanju izbor između postojećih kandidata, na obe strane političkog spektra dominira jedan mentalitet koji, meni se čini, deluje kao neki mentalni meningitis, a koji određuje kriterijume na osnovu kojih se zauzima politički stav. Nažalost, to je kriterijum po moralno-političkoj podobnosti, jedini kriterijum na osnovu kojeg se u stilu jednog političkog talibanizma diskvalifikuje svako koji po našim kriterijumima nije naš. To je moralno-politička podobnost.

Ja sam lično na odboru čiji sam član glasao za dva profesora, dvojicu doktora nauka, pravnih, i pet advokata, čije su biografije, pogotovo kada su u pitanju ovi doktori pravnih nauka, impresivne. Nema ni jednog dokaza koji ukazuje, činjenice ili indicije, na njihovu nedostojnost. Ali, izgleda da ima dokaza koji dovode u pitanje njihovu moralno-političku podobnost.

Po mom ličnom mišljenju, oni mogu da zadrže tu auru nezavisnosti, s obzirom da su bili advokati i s obzirom da su profesori univerziteta, što im, po njihovim profesijama, omogućava da budu nezavisni.

Znači, ta vrsta kriterijuma govori u prilog činjenici kada je u pitanju moralno-politička podobnost da u Srbiji u stvari u političkoj eliti ima malo demokrata. To navodi građane da se zapitaju kada su u pitanju njihovi demokratski kapaciteti. Ovo govorim o opoziciji, ne o vladajućoj većini.

Kada je u pitanju Zoran Pašalić, u anglo-američkom pravnom sistemu postoji jedan običaj da se neki zakon neki put personalizuje tako što se nazove nečijim imenom. Tako bi ovaj naš Zakon o Zaštitniku građana mogao da se zove „Pašalićev zakon“. Evo, reći ću vam zbog čega.

U članu 6. stav 2. tog zakona postoji odredba po kojoj je njegova kandidatura trebala da bude odbačena još na ovom Odboru za ustavna pitanja, jer ona predviđa, a to je član 6, tu su principi tog zakona, da niko ne može da bude dva puta izabran za Zaštitnika građana. Zoran Pašalić je, pazite sad ovo, kao član radne grupe koja je izrađivala ovaj novi zakon, uglavio dve odredbe. Jedna je u članu 48, u prelaznim odredbama, kojima se suprotno članu 6. stav 2. dozvoljava mogućnost sadašnjem Zaštitniku građana da se ponovo kandiduje, a druga je u članu 13. stav 2, koja omogućava Zaštitniku koji u toku mandata stekne uslove za starosnu penziju da nastavi sa svojim mandatom. To po prethodnom zakonu nije bilo moguće. Gospodin Pašalić navršava 65 godina u septembru ove godine.

Dakle, ovo je ključna izmena u zakonu, taj član 13. u ovom novom i da do toga nije došlo njegov mandat bi prestao u septembru ove godine. U jednom ozbiljnom pravnom poretku pored ostalog vodi se računa i o jednakim kriterijumima koji treba da postoje u jednom jedinstvenom pravnom poretku. Tako mi imamo zabranu da se među ovim „istaknutim pravnicima“ nađu ona lica koja su navršila 65 godina. Znači, ovde ne može, ali kada je Zaštitnik građana u pitanju, baš ovaj, onda može.

Zaštitnik građana, mislim da to svima treba da bude jasno, ne treba da bude partijski čovek, međutim kod nas je po proceduri predviđeno da kandidat može da bude samo onaj koga predloži neka poslanička grupa odnosno partija, znači to je jedna anomalija da može da bude samo partijski čovek. Predlagao sam na ustavnom odboru gospođu Natašu Tanjević, koja je klasa bila za sve ostale kandidate, ali to nije dovoljno, nije dovoljan kriterijum da ste doktor nauka, da imate toliko naučnih radova, da imate toliko iskustvo, problem je ako ste najbolji, ako ste najbolji, to nije kriterijum da bi bili izabrani, nego naprotiv, važno je samo ono što je partijski interes.

Eto, toliko i ako bih mogao da dodam, vidim, možda sam blizu isteka vremena, niste mi malopre dali reč za repliku, mada sam, mislim da ste tu pogrešili u vezi ovog vašeg da kažem lažnog poslanika Atile koji se na uvredljiv način obraćao i nama kao poslanicima i meni pozivajući me za jednu stvar, zbog koje bih mogao i da ga tužim, naravno neću. Pokušavam da se ne uvlačim u blato u ovim raspravama u Skupštini, ali njemu moram da odgovorim, pošto preteruje. Znate, u Srbiji je sramota da bude siromašni, sramota je da budete bolesni, sramota je da budete pristojni, samo nije sramote da budete budala. To je odgovor za gospodina Bakarca.

Hvala vam.

PREDSEDNIK: Znači, za ono kada vam kažu treba da vas je sramota, to je vaš odgovor. Dobro, kako god vi hoćete.

Što se tiče ovog što ste mi napomenuli na početku, da Vladeta Janković nije član vaše stranke. Iskreno da vam kažem, ne znam ni dali jeste ili nije, odavno ne uspevam da pratim, ko kod vas iz neke stranke u neku drugu ide i kako to sve funkcioniše, ja sam samo rekao da je član vaše poslaničke grupe i u tom smislu sam rekao i u tom smislu sam rekao da je vaš poslanik.

(Vladeta Janković: Rekli ste da sam član partije.)

Niste u partiji? Dobro ako niste ili niste u toj?

Znači, član vaše poslaničke grupe Vladeta Janković je malopre izvodio predstavu, jel sad u redu? Jel sad u redu?

(Vladeta Janković: Nije.)

Jel hoćete da se izvinite za ono što ste lagali? Može, a to sledeći put kada dobijete reč, sa mesta ne može, ne računa se sa mesta samo kada dobijete reč.

Dobro, ako smo to sada rešili, možemo da nastavimo dalje?

Reč ima, Uglješa Mrdić.

UGLjEŠA MRDIĆ: Zahvaljujem, predsedavajući.

Uvaženi gospodine, Orliću, kolege narodni poslanici i dragi građani Republike Srbije, narod je na izborima rekao šta misli i dao je ogromnu podršku Aleksandru Vučiću i listi ALEKSANDAR VUČIĆ – Zajedno možemo sve, kao što je tako glasao narod na izborima, tako i mi poslanici iz SNS i vladajuće koalicije trebalo bi da imamo pravo da iznesemo svoj stav, svoju kritiku i da postavljamo i pitanja i raznim kandidatima za predložene funkcije.

Na sednicama Odbora za ustavna pitanja i zakonodavstvo i Odboru za pravosuđe, državnu upravu i lokalnu samoupravu, imali smo prilike da razgovaramo sa kandidatima. Konkretno, evo, prvo da krenemo o kandidatima za Zaštitnika građana, poslanici opozicije su postavili pitanja koja god žele i koja imaju veze i koja nemaju veze sa izborom kandidata za Zaštitnika građana, ali kada su pitanja postavljali poslanici SNS oni su bili prekidani i nije im bilo dozvoljeno da postave ta pitanja, ali zahvaljujući predsedavajućoj Odbora, Jeleni Žarić Kovačević, uspeli smo, eto i mi, iz SNS koja je dobila najveću podršku građana Srbije da postavimo pitanje.

Inače, kada govorimo o kandidatu koga smo mi podržali, Zoranu Pašaliću, gospodin Zoran Pašalić je odgovorio bukvalno na svako pitanje koje su postavili članovi Odbora za ustavna pitanja i zakonodavstvo. Na sva pitanja opozicije je odgovorio i sve ono o čemu je deo poslanika opozicije ovde danas govorio po pitanju izbora Zaštitnika građana, sve je to gospodin Pašalić odgovorio. Inače, najveći deo vas ovde iz opozicije uopšte nije ni govorio, ni juče ni danas o tačkama dnevnog reda, ali to govori o vama, jer vi koristite svaku priliku da napadate ono što vole da napadaju Aljbin Kruti i njegovi saborci, volite da napadate i Srbiju i Aleksandra Vučića, ali to govori o vama, to vide građani Srbije.

Kada govorimo o Zaštitniku građana, Zaštitnik građana treba da štiti sve građane Republike Srbije. Znam da bi vi voleli da Zaštitnik građana bude neko poput Saše Jankovića i da politički deluje sa te pozicije protiv Aleksandra Vučića, ali mislim da to ne treba da se dogodi, Zaštitnik građana treba da bude nezavistan u svom radu i treba da radi onaj posao koji je propisan i zakonom, o čemu ste i govorili.

Kada govorimo o izboru članova za Visoki savet sudstva i Visoki savet tužilaštva, kada govorimo o istaknutim pravnicima, imali smo prilike na sednici Odbora za pravosuđe, državnu upravu i lokalnu samoupravu da razgovaramo sa svim kandidatima. Naravno, tu je opozicija prednjačila sa svojim pitanjima, uglavnom, besmislenim i dobili ste odgovore. Dovoljno vremena smo imali da vidimo sve biografije i da čujemo sve odgovore, svih kandidata za istaknute pravnike. To su uglavnom ljudi iz advokature, pravnici koji rade po određenim institucijama, profesori i zaposleni u državnim institucijama.

Dakle, znam da to vama iz bivšeg režima ne odgovara, jer vi ste navikli da se raspravlja o kandidatima i za sudije i za tužioce, pa tako i o kandidatima za Visoki savet sudstava i Visoki savet tužilaštva, vi ste navikli da to donosite na sastancima opštinskih i gradskih odbora vaše stranke, čak i mesnih odbora, što kaže kolega Vujačić, ali dobro, vama ne odgovara vladavina zakona, vama ne odgovara sve ono što se u Srbiji dešava od 2012. godine do danas. Vama ne odgovara zato što smo svi zajedno uz podršku građana Republike Srbije promenili Ustav u oblasti pravosuđa. Vama ne odgovara ono za šta se mi zalažemo da pravosuđe bude samostalno, nezavisno i efikasno. Vama to ne odgovara zato što je to prepreka vašoj politici, politici koja se zalaže za vladavinu kriminala i korupcije, što smo imali prilike u Srbiji da vidimo do 2012. godine. Mi smo kriminalu i korupciji rekli – dosta, stop, ne može više. Imamo konkretne rezultate u borbi protiv kriminala i korupcije, a naravno da bi imali te rezultate treba i sudstvo i tužilaštvo da bude nezavisno u svom radu.

Idemo dalje, što se tiče DRI, naravno da ću podržati predlog odluke o izboru Saveta DRI. Vama ne odgovara i delovanje te institucije. Vama ne odgovaraju ni rezultati DRI i delovanje gospodina Duška Pejovića upravo zato što je on otkrio zajedno sa svojom službom, sa svojim saradnicima brojne nezakonske radnje koje ste vi iz bivšeg režima obavljali i u lokalnom samoupravi, dakle, možemo da krenemo redom da nabrajamo i u onim institucijama u kojima ste vi imali komandu ulogu, gde ste upravo vi delovali onako kao što ste rekli, tako je gospodaru. Tako ste vi radili do 2012. godine u Srbije, po sistemu – tako je gospodaru, do 2014. godine u Beogradu i do 2016. godine u većini lokalnih samouprava gde bivši režim je imao vlast.

Dakle, vi ste, kada ste vi kontrolisali sudstvo i tužilaštvo, a mi za razliku od vas se zalažemo da ne kontrolišemo sudstvo i tužilaštvo nego da bude samostalno, vi želite da kontrolišete da bi mogli da opet dajete izjave – presudio sam medijumu ili dobila sam presudu.

Eto, tako su radili predsednici sudskog veća i predsednici Vrhovnog kasacionog suda u vašem vremenu. Oni su dobijali napisane presude iz političkih tajkunskih centara moći kojim je upravljao bivši režim.

Sve ovo kad navedemo dolazimo do zaključka da vama ne odgovara ništa što je vezano za samostalnost, nezavisnost i profesionalnost državnih institucija, a vama svakako će da smeta i delovanje Republičke komisije za zaštitu prava u postupcima javnih nabavki, jer upravo se bivši režim istakao u postupcima javnih nabavki tako što ste na jedan kriminalan način milione dinara, u stvari, milioni i desetine miliona evra uzeli, strpali u svoje džepove na svoje devizne račune i u inostranstvo, a na štetu građana Srbije.

Zato se mi kao poslanici poslaničke grupe Aleksandar Vučić – Zajedno možemo sve zalažemo za nezavisnost i samostalnost svih nabrojanih institucija i svih drugih institucija, jer nama je cilj da Srbija bude jaka pravna država, da Srbija bude sve jača i jača, a Srbija to jeste, jer kada je Srbija jaka i građanima Srbije je bolje. Imamo i više investicija i radnih mesta i bolje rezultate u svim oblastima i građani žive bolje, a mi to danas imamo kao slučaj zahvaljujući odličnoj politici koju vodi predsednik Srbije Aleksandar Vučić.

Zahvaljujem.

PREDSEDAVAJUĆA (Snežana Paunović): Hvala, kolega Mrdiću.

Reč ima potpredsednik Skupštine Borko Stefanović.

Izvolite.

BORKO STEFANOVIĆ: Jeste, tu se često ima viška strasti, a manjka istine i činjenica. Pokušajmo tim putem da krenemo danas.

Treba da biramo, poštovane kolege, ljude koji će sutra birati i kontrolisati naše sudije i tužioce. Treba da biramo ljude koji će štititi prava naših građana, reagovati kada uprava i vlast ćute na nepočinstva i nepravdu i gaženje svakog prava našeg čoveka. To sa partijama veze nema. To sa tim da li neko voli ili ne voli ovu vlast, nema nikakve veze.

Ja ću vas podsetiti da mi danas treba da biramo ljude koji su jedina prepreka van domena politike, političke arene i borbe u odbrani zakona i odbrani našeg čoveka i njegovog prava. Mi smo danas ljudi koji biramo ljude koji će omogućiti u Srbiji da neko stane čvrsto protiv bahatosti nepočinstava nezakonitog rada vlasti, neko ko će stati i reći - ne možete ovo ovako da radite, neko ko će sutra birati te tužioce, kontrolisati ih i omogućiti im da slobodno po zakonu funkcionišu, a ne pod političkim pritiskom od strane bilo koga. To danas biramo.

To da li je neko doktor nauka, uz svo moje uvažavanje, da li je neko dobar pravnik, nesumnjivo da svi ispunjavaju formalne uslove, ne moralna politička podobnost, ne to da li je i protiv SNS, nego da li je to osoba koja u odbrani zakona i ličnog kredibiliteta može da ustane da vas pogleda u oči, koji ste većina, i da kaže - ne možete ovo da radite, e to je bitno i da taj neko, ako to nepočinstvo, a nažalost Srbije mnogo ih je od strane vladajućeg režima, može da ustane i kaže – ne možete ovo da radite, da bude vam kamen u cipeli, da vam bude neprijatno od njega ili nje, da biramo tužioce, da ljudi dođu u ovoj zemlji najzad da promenimo zakone, jer nećemo ni mi u opoziciji da više bilo koja vlast bira tužioce i sudije, ali da kroz zakone i omogućimo da pod određenim krivičnim delima moraju da deluju. To je ono što tražimo, da ima obaveznost postupanja tužioca, da ima zabrana tužiocu da premešta tužioce i oduzima im predmete koji su živi i koji su u postupku, što upravo sada ovaj vaš Stefanović radi, jedan od Stefanovića.

Znači, to rade. Neće da postupaju, pa premeštaju tužioce, pa im daju, pa ih premeštaju, pa ih skidaju sa slučajeva kada dirnu u „Kolubaru“, u EPS.

Ljudi, posebno tužilaštvo moramo da formiramo za EPS, specijalno tužilaštvo za „Elektroprivredu Srbije“. To ćemo morati u Srbiji da uradimo. Uopšte nije bitna stranka. Kakva stranka? EPS nam se guši u nestručnosti, lopovluku i rastakanju kičme ove zemlje i to su ljudi čak u Lazarevcu pre neki dan ustali, pa rekli, buneći se protiv a.d.

Ja vam kažem, ako to ne omogućimo, ako ne uvedemo obaveznost tužilaštvu da se obraća javnosti minimum jednom nedeljno, obaveznost, da nam ne traži Interpol Zagorku Dolovac, kako je Marinika prijavljivala tamo.

(Narodni poslanik Svetozar Vujačić dobacuje s mesta.)

Mi smo jedina zemlja u Evropi, u civilizovanom svetu gde građani Srbije ne znaju kako ide borba, potraga za pravdom, kako ide gonjenje kriminalaca i krivičnih dela. Ne znaju ljudi. Nema ko da im kaže. Nema obaveznosti.

(Narodni poslanik Svetozar Vujačić dobacuje s mesta.)

Mi smo jedina zemlja u kojoj donesete opravdanje od lekara i ne idete u zatvor po pet godina. Opravdanje od lekara? U međuvremenu vozite besna kola, povezani ste sa ljudima bliski vlasti, dobijate tendere, živite na visokoj nozi, kampujete po studijima režimskih televizija kao ovaj gospodin što dobacuje. Znači, to je realnost Srbije danas.

Danas se u Srbiji hapse automobili, a ne ljudi koji su ih vozili. Pazite vi tog nonsensa, pravnog, ljudskog, civilizacijskog i policijskog? Da li to ima negde, ljudi, osim u Srbiji, nažalost, današnjoj, kakvu ste napravili u poslednjih 11 godina da je to nova normalnost?

Pašalić je čovek koji ispunjava formalno sve uslove. Baš zato vam i ne pričam o formalnim uslovima. Formalni uslovi? Pa, ne biramo mi Peru pisara i činovnike, biramo ljude koji, pre svega, imaju integritet, stručnost i hrabrost da ustanu i kažu ko sme čekićem i bagerom da lupa ljude u Šapcu. To ne sme da se radi, a on je nosio tetki lek taj dan, pa nije mogao da se oglasi? Pa nije ni sledeći, pa ni sledeći. I taj će da nam bude osam godina Zaštitnik građana? Biće zaštitnik vlasti. Recimo stvari otvoreno. To ste u Agenciju za korupciju uradili, to ste uradili u svakom nazovi nezavisnom telu. Sve ste podjarmili. Sve ste stavili pod kontrolom, od Odbojkaškog, Stonoteniskog do Fudbalskog saveza i sada kažete – neko traži partijskog zaštitnika. Ne, ljudi, treba neko ko svima sveta ko je u državnoj strukturi, u vlasti.

Moramo izabrati čoveka koji smeta, koji neće da dozvoli da se krši zakon. Pašalić to ne pokazuje. Ugledni pravnici ništa nisu rekli o ovim zahtevima, o ovim predlozima koje smo dali za izmenu našeg krivično-pravnog okvira. Bez toga nema pravde u Srbiji. Neće nijedan ministar, kako je neko rekao, poslanik, direktor javnog preduzeća, da se suoči sa zakonom i ako je kriv da omasti Mitrovicu. Neće, ljudi, zato što nemamo tužilačku policiju, kako smo predlagali, zato što nemamo specijalnog tužioca, zato što nemamo obaveznost postupanja i zato što imamo, ponavljam, lekarska uverenja da ne idu u zatvor. Lekarska uverenja da ne idu u zatvor? Pa, kada mu dođe policajac, šef policije, načelnik, sa kojim inače pije kafu pre toga, on mi kaže – pa, ne mogu mi ništa, ja sam blizak sa ovim našima. To „našima“ znači iz vaše stranke. To vam rade po Srbiji.

Jedan od ovih što me je napao u Kruševcu, znate šta, tri godine je već trebalo da je na izdržavanju kazne, ali on nije bio na izdržavanju kazne. Bio je frajer u rasadniku da mi malo razbije glavu. Kako ćemo, ljudi, to da rešimo? Nije zbog mene, to može svakom da se desi. Pa, to nije normalno. Ja ukazujem na to koliko je urušen sistem u ovoj zemlji i to je odgovornost vlasti. To ste vi napravili, ljudi. Pogledajmo se u oči.

Zašto se i dalje bavite arheologijom? Zašto pričate o opštinskim odborima, gde su postavljane sudije? Ja sam vam već to rekao, taj čovek je vaš. Da, on je odjednom, posle tog nameštanja sudija, odlučio da uđe malo prvo u koaliciju sa SNS-om, sa svojom grupom građana, pa onda da uđe u SNS, pa je sada izašao jer ste ga čak i vi izbacili. Pazite vi koji je to kadar kada ste ga i vi šutnuli napolje.

Dame i gospodo, 670 sudija u reformi pravosuđa je isterano. Reforma pravosuđa sa ogromnim nedostacima i greškama. Užas.

Pre svega, nisu imali obrazloženje, zamislite to. To je zaista bila strašna greška. Ali ste zaboravili gde su tih 670 sudija otišli, pa se slikali sa pokojnim Cvijanom? U Srpskoj naprednoj stranci. Pa, su rekli da su se učlanili u stranku, pa sam vas molio, gospodine Arsiću, molio sam vas dajte nam molim vas dokaz da su se iščlanili kad su već ponovo sudije, to nije po zakonu. Nikada nam niste dostavili.

Što to ne uradite? Pa, što to krijete? Pa, jel moguće, ljudi moji, da je neko od tih ljudi, da li je član SNS, pa to nije dobro, to je protivzakonito. Pa, vi kažete biramo Pašalića i ugledne pravnike. Pa, pazite ovo, ovo dok ne rešimo, ne možemo nikako da se izborimo za našu decu, kako kažete.

Srbija će biti pravedna i slobodna tek kada mač pravde sa povezom pravde preko očiju zamahne bez diskriminacije, ne gledajući ko je u kojoj partiji, ko je kog opredeljenja i kada tužiocima damo obavezu da postupaju, ali i slobodu da im je zakon jedini okvir i tada ćemo zaista reći – da, mi danas živimo u pravednoj, slobodnoj i jedinoj pravoj Srbiji kakva treba da postoji. Hvala.

PREDSEDAVAJUĆA: Šef poslaničke grupe, Milenko Jovanov. Izvolite.

MILENKO JOVANOV: Iskreno rečeno, kada čujem sve ovo što je malopre izgovoreno, ja ne mogu da se ne zapitam kako sa istom žustrinom niste sprečavali korupciju koja vas je okruživala i za koju ste znali i kada je u pitanju Vojvodina i njeni izvršni organi i kada je u pitanju republička vlast i kada je u pitanju vaš ministar, kome ste vi bili šef poslaničke grupe, koji dođe u Skupštinu i kaže – vidi onu budalu, misleći na Zaštitnika građana, on stvarno misli da on mene može da kontroliše?

Što tu žustrinu niste tada pokazali? Kako to da ste tada ćutali ili ste se sakrili kod kuće pod jorgan, pa vikali - joj što ovo ništa ne valja, a sad kad ste u opoziciji, skinuli ste jorgan sa sebe, pa sav vam puca pogled i sad kažete – e sad, ste vi za sve krivi. Pa, neće biti. Na šta ste tačno ukazivali kad ste imali priliku da ukazujete?

Pravite jezičke vratolomije, iznoseći apsolutne neistine i same rečenice koje izgovorite, početak i kraj su vam potpuno kontradiktorni. On je vaš, nije bio vaš, pa je bio vaš, a sad nije naš. Pa, čekaj, jel naš ili nije naš? Pa, nije. I to sam vam prošli put lepo dokumentovao. Čovek ima svoju grupu građana, nije član SNS, ali je zato u vreme stranke čiji ste vi bili šef poslaničke grupe, određivao ko može, a ko ne može da bude sudija, ko može i ko ne može da bude tužilac. I vi niste diskutovali ni žustro, ni nežustro, ćutali ste i glasali za taj izbor. Evo, sad su se vidici otvorili.

Isto kao i za sport, i time da završim, nije vam smetao Đilas na čelu Košarkaškog saveza? To je bilo u redu, jel tako? Ali zato imamo ovaj savez, onaj savez. Na čijem čelu je Aleksandar Vučić, kog saveza? Dakle, Đilas na čelu Košarkaškog saveza i specijalno tužilaštva, a da krenemo od pokrajinske Vlade Vojvodine, recimo, pokrajinskog Sekretarijata za sport iz perioda 2012/2016. godina, da krene Specijalno tužilaštvo za grad Beograd iz perioda vlasti Dragana Đilasa, pa kad završe ta specijalna tužilaštva da pređemo dalje, priori tempore, potior iure, jel tako beše? Prvi u vremenu jači u pravu, pa da krenemo redom. Hvala.

PREDSEDAVAJUĆA: Hvala, kolega Jovanov.

Kolega Stefanović, replika. Izvolite.

BORKO STEFANOVIĆ: Znate, kad se oko žustrine, ja se izvinjavam ako je to nekoga povredilo, jer nije mi bila namera da budem ni jednog sekunda ličan, kao što ste primetili. To je u žaru rasprave. A i često kaže izreka kad se istina udaljava od srca, mora se glasnije govoriti da bi nas čula. A vama nekako izmiče stalno kroz prste.

Naime, Dragan Đilas jeste bio u Košarkaškom savezu, ali ste zaboravili da kažete u momentu kada je napustio politiku. Da, a drugo, rekli ste… Polako, polako, molim vas, kolege, molim vas, dolazimo sad do kulminacije, tek sad treba da reagujemo. Sad ćete reagovati, obećavam.

Dakle, pitali ste čega Aleksandar Vučić, kog saveza, tako mi se čini, kolega Jovanov, da ste tako pitali, kog saveza je Aleksandar Vučići predsednik? Reći ću vam, on je predsednik svih saveza. Vi znate u vašoj vlasti da formalnosti su formalnosti i da kao što sam rekao, zakon važi za protivnike, tj. za nas. Nažalost, često za vas ne važe zakoni.

Prema tome, u tom smislu nemam ništa protiv da tužilaštva pročešljaju sve. Mi smo evo 11 godina na udaru, na prozivkama, na žigosanju, prolazimo kroz to kako znamo i umemo. Ovde je jedan kolega rekao – narod je rekao šta misli i birali ste ljude koji kažu tako je, gospodaru. Pa, zamislite vi da vi to kažete, vi koji od 2012. godine u maju niste izabrali nikog da nije ili iz vaše stranke ili da isključivo govori – tako je, gospodaru. Pa, drugo i ne govore osim – tako je, gospodaru. Zato nam je i ovako. Zato imamo ovakav problem, a taj problem će se rešiti samo onog momenta kad ove stvari kao politika pobede u Srbiji, a pobediće, budite sigurni i kada ono za šta je ova vlast odgovorna bude politički odgovarala, politički, a neki bogami i krivično. Hvala lepo.

PREDSEDAVAJUĆA: Vreme.

Reč ima Milenko Jovanov.

MILENKO JOVANOV: Prvo da odgovorim na ovo što je bilo lično.

Ja uvek vičem. Prosto, temperament je stvar nečeg drugog, otkud znam. Valjda sam odrastao u takvoj porodici gde se vikalo kad se govori, pa da bi se čulo šta imam da kažem, morao sam i ja da počnem da vičem, pa sad vičemo svi. Otprilike tako izgleda.

Nije to stvar teme ili stvar nečega što ste rekli ili stvar bilo čega drugog, prosto stvar temperamenta, kao što sam rekao, i stvar navike. Tako da, nemojte moj ton uzimati kao reper za bilo šta. On je takav pa je takav.

Što se tiče ovih drugih stvari, dobro, Dragan Đilas je, kažete, napustio politiku, to vidimo i sami, ali u isto vreme je i Vuk Jeremić bio predsednik Teniskog saveza Srbije. Jel i on napustio politiku? Nije, on nije. Dobro, on nije. Dakle, u vaše vreme je to bilo.

Sad dolazimo do onog pitanja koje ste sami postavili, pitate zašto to radimo i to je pitanje arheologije, političke arheologije pretpostavljam, pošto ne mislim da kopamo, niti mislim da vi mislite da mi treba da kopamo ovde oko zgrade. Pa, bavimo se političkom arheologijom da bismo dokazali dve stvari: prvo, kakvi ste bili i šta je ono što ćete raditi sutra kad se vratite, jer govorimo ponovo, nijednom se niste ničega odrekli što ste radili, nikada i drugo, da pokažemo koliko ste licemerni kada zamerate nama neke stvari, a vi radili deset puta gore. I tada ste ćutali, pritiskali dugmiće i sve je bilo kako treba.

Dakle, princip pokazujete na sebi, ne na drugome. I u tom kontekstu bih ja voleo da vidim stenograme, izjave, bilo šta, koji će dati čvrstinu i težinu svemu onome što ste rekli u vremenu kad ste bili na vlasti. Toga nema. Zato su te reči, osim što možda eventualno lepo zvuče i nisu mnogo glasno rečene kao u mom slučaju, vetar koji ne znači ništa i koji apsolutno nema nikakvu političku težinu. Hvala.

PREDSEDAVAJUĆA: Hvala.

Kolega Stefanoviću, izrazgovarali ste se. Mislim da je bilo dovoljno.

Ja ću nastaviti po listi prijavljenih govornika.

Reč dajem zameniku šefa poslaničke grupe koleginici Raguš. Izvolite.

MARINA RAGUŠ: Hvala, gospođo predsedavajuća.

Ja verujem da se kolege iz opozicije neće naljutiti, ali ja ću nastaviti tamo gde je stao samo na trenutak šef poslaničke grupe.

Lepo je govoriti sa određene vremenske distance, ako sam vas dobro razumela, o principu, o nečemu što bi trebalo da bude vodilja svih nas kada odlučujemo o svakodnevnom životu naših građana. Građani bi trebalo da budu naš kategorički imperativ.

Ako već govorimo o principu, onda taj princip važi za sve i u sva vremena. Vidite, ja se trudim da budem na svakom mestu od interesa za građane Srbije, koliko mi vreme i obaveze dozvole, tako sam i bila na javnom slušanju koje se ticalo predstavljanja kandidata za članove VSS i VST.

Ono što je bilo potpuno neprimereno i, naravno, ruši postulate onoga što opozicija pokušava, zapravo pojedini pripadnici opozicije ovde da nam nametnu jeste principijelnost, van moralno-političke podobnosti, a svakim svojim nastupom zapravo dokazuju potpuno suprotno.

Zbog građana Srbije i, naravno, stručne javnosti koja prati i ovo zasedanje vrlo je važno da se pomene, a nisu imali prilike tada da prate to javno slušanje, da ono što je mene prenerazilo, recimo, bila je i sledeća činjenica. Profesor ili profesorka prava uputila je kritiku i očigledno da je meta i odstojanje bio zaista samo jedan od mogućih kandidata za člana VSS zato što je taj profesor na državnom Pravnom fakultetu u nekom momentu izrazio podršku predsedniku Republike Aleksandru Vučiću.

Sada pazite tu principijelnost. Profesorka, ponavljam, prava koja je članica jedne opozicione stranke izgovara to i govori da je to nedostojno. To je, dakle, prvi primer.

Sledeći primer na tom javnom slušanju, a verovali ili ne, trajalo je devet sati, predsedavao je gospodin Vladimir Đukanović, koga neretko ovde kritikujete sa vrlo velikom žestinom… Devet sati je trajalo to javno slušanje. Zaista niko nikoga nije niti opomenuo, niti ugrožavao bilo kakvo pravo da postavi bilo kakvo pitanje, ali se i to javno slušanje sa ljudima koji zaista nemaju direktne veze sa politikom pretvorilo faktički u linč.

Postavljana su pitanja, da, kolega, samo da bi se napravila medijska tema, na koje ti kandidati za članove tako prestižnih institucija nisu imali čak ni mogućnost da odgovore, pa je taj profesor prava, jedan od kandidata za člana VSS, bio na naslovnim stranama medija koji inkliniraju ka opoziciji bez mogućnosti da odgovori na upućene prozivke. E, toliko o tome, toliko o principu, toliko u kakvom društvu živimo i toliko o moralno-političkoj podobnosti.

Da se ne vraćam u vreme kada ste bili deo određene vlasti, da se ne vraćam na činjenicu da oni koji su vas podržavali posle 2000. godine, a finansirali da oborite režim i da radite u korist stranih država su vas, takođe, oborili 2011. godine i 2010. godine, recimo, tražeći da se ponašate u skladu sa pravom kada je reč o korupciji i borbi protiv korupcije. To znate, takođe. Bili ste tema zasedanja Evropskog parlamenta i bili ste tema Evropskog saveta i raznih evropskih komisija, pa oni su vas dobrim delom oborili i predstavili srpskoj javnosti koja je sa razlogom krajem 90-tih birala vas, jer je htela da izađe iz začaranog kruga beskonačnih građanskih ratova i sukoba.

Ja sam znala da će u ovom momentu kolega da izađe iz sale zato što sve ovo nije prijatno za slušati.

Takođe, na tom javnom slušanju još jedna od činjenica koja je meni vrlo važna da sada kažem zbog građana Srbije. Očekivalo se od budućih članova, za sada, a još uvek samo kandidata, da u meritum ulaze određenih procesa koji su još u toku i da presuđuju, ali spram opozicione moralno-političke podobnosti. Nečuveno. Nečuveno.

To nije licemer. To je užasan bezobrazluk, jer ljudi koji su iz pravne struke jako dobro znaju o čemu govorim, a i građani koji se suočavaju sa, mora se priznati, lošim stanjem u pravosuđu.

Ono što je mene interesovalo tada – da li će ti ljudi, koji su bili medijski streljani sve vreme dok su trajala i ta javna slušanja i određeni odbori, bez mogućnosti da odgovore, da i jednog momenta ustuknu.

Sada dolazimo do nečega što meni daje veru u društvo koje mi želimo da izgradimo, ali samo u interesu naših građana, ne Brisela, ne Vašingtona, ne Moskve, ne Pekinga, već Beograda. Jeste da je to bio dodatni motiv da tih devet sati odgovaraju na svako postavljeno i insinuirano pitanje.

Ono što je bila ideja određenih pripadnika opozicionih stranaka da blaćenjem oteraju svakog vrednog da da doprinos svom društvu i svojoj državi nije uspelo. To je pobeda i SNS zato što konačno u poslednjih nekoliko godina sve veći procenat ljudi kaže da vidi svoje mesto u okvirima koje mi pokušavamo da napravimo. Jedna od njih je dr Jelena Begović, da malo pomerim temu, a imamo ih više. I ona je bila izložena potpuno neprimerenom ponašanju pripadnika određenih opozicionih stranaka. Toliko o principijelnosti i moralno-političkoj podobnosti.

Konačno, ono što građane treba najviše da interesuje a, verujte, ne interesuju ih medijske afere koje vi neretko pravite, a pa i oni koji su ovde advokati pričaju i time utiču na sudske procese koji su u toku, jeste pristup pravdi i, naravno, pravna sigurnost. Da li će naše pravosuđe… Evo, opet SNS, koja vam je neretko meta jedina iz vladajuće koalicije, da, potpisuje nezavisnost pravosuđa, po prvi put. Samostalno i nezavisno pravosuđe će sada snositi najveću odgovornost.

Mene je interesovalo da li je građanima Republike Srbije omogućen pristup pravdi, bez tarifa. Kolega zna o čemu pričam. Postoje tarifa, pa onda možete da dobijete puno toga, ali o tome se retko priča, jer onda dirate u nešto što ne treba, a tiče se finansijskog uticaja, tiče se klanova koji sami postoje. To svi znamo, ali retko ko o tome priča.

Kako je moguće da četiri od peta veća Apelacionog suda, po istoj stvari, donose jednu odluku, jedno obara? Jel pričamo o pravnoj sigurnosti? Gde je ujednačena sudska praksa? Čemu naši građani treba da se nadaju kada ulaze u odbranu svojih prava? Jel to ima veze sa SNS ili sa svim ovim o čemu sam govorila? Onda dodatni odgovor u svemu tome nalazite upravo u Zaštitniku građana. Jeste li čitali njegov izveštaj? Na 143 strane. Koliko je mišljenja, preporuka uputio organima javne uprave, dao zakonodavnih inicijativa, primio građane Srbije, uglavnom u zaštiti njihovih osnovnih ljudskih prava?

Dakle, taj Zaštitnik građana o kome mi pričamo sve vreme u stvari kritikuje nas, jer mi vladamo celokupnim sistemom. Mi odlučujemo kada je dan, kada je noć, kada je veče, a znamo svi da su sistem ljudi.

Mi idemo ka jednom modelu koji sasvim sigurno neće biti idealan. To je, kao što znate, drage kolege, proces. Ono što je sasvim sigurno, da ne uzimam previše vremena, jeste i na to sam ponosna, da je najjača politička organizacija, iako vam baš toliko smeta i odgovorna za sve ovo, odgovorna i za nezavisnost pravosuđa, za jedan proces koji bi trebalo pravdu da približi običnom građaninu, koga jedino interesuje pravda. Pravdu su mu oduzeli svih ovih decenija, ti moralno politički podobni, njihova deca i unuci koji čine klanove o kojima ne želite da govorite, a za koje znate.

Mi smo odlučili da kažemo sledeće. Utvrđivanje pravde pripada sudijama. Njihova dostojnost biće i njihova odgovornost pred građanima Srbije. Naravno da ćemo pratiti sve to, jer svaki građanin ovde mora da zna na koji način može da zaštiti ono što se zove pravo na život, dostojan čoveka. Iznad svega i ono što bi trebalo da bude odgovor svima nama jeste i sledeće da onoga momenta kada budemo svi otvorili karte i sve ono što se decenijama stavljalo ispod tepiha, za sve one koji su na marginama, a i dalje vuku konce života i odlučivanja o životu i smrti u Srbiji, bude zaista javna tema. Onda možemo da dođemo do odgovora kako da rešimo određena nasleđena stanja i ne samo u pravosuđu.

Mi smo pokrenuli nešto što se zove i sondiranje našeg ponašanja. Kontrola rada - da, institucije sistema koje čine ljudi – da, i naši ljudi koje su građani izabrali. To je merilo izbora u demokratiji. I menjamo, samo to nikada nećete priznati. I dan danas to radimo, čak i ovde, svakog utorka i petka. Slušamo pažljivo sve vas o čemu govorite i kontrolišemo rad svake institucije i menjamo.

Nezavisne institucije. Da li se sećate da li su ranije podnosile godišnje izveštaje? Bila sam jedna od retkih ovde kada su podneli izveštaj, kada sam uletela u klinč sa jednim od poverenika. Zašto? Zbog principa. Mene moralno politička podobnost nikada nije interesovala. Porodica platila cenu, svesna toga. Samo princip. To me je uvek rukovodilo. Ako imate jedan princip, onda nema švedskog stola. Isti princip važi za sve.

Dodatni argument. Kako to da funkcioneri SNS gube na sudovima, kolega to znate, zbog uvrede časti, duševnih bolova? Zbog čega? Zato što mi treba da više trpimo, a mi kao nismo ljudi, nemamo svoja prava, nemamo svoje porodice, naše porodice nemaju svoja dostojanstva itd.

Hvalili se određeni opozicionari kako mogu samo da žive od toga kako im sudovi presuđuju. Da li je to dokaz uticaja napredne stranke na sudstvo? Šta smo mi? Niža bića. Ako već govorimo o principu, princip važi za sve. Ako neko dirne vašu porodicu, ja ću prva to osuditi. Šta je sa porodicom Aleksandra Vučića? Šta je sa bilo čijom porodicom? Ali, onda se držimo principa i taj princip pratimo i onda to osuđujemo i spuštamo do ljudi koji nas delegiraju da se izborimo za bolje društvo i za državu koja će štititi svakog građanina, bez obzira na bilo kakvu pripadnost ili bilo kakvu posebnost.

Dame i gospodo, to je proces. Vi možete da težite tom idealu ili ne. Kao što stari Latini, to je moj kolega Milenko malopre lepo rekao, su rekli: „Reči lete, primeri ostaju“.

Mi potpisujemo reformu pravosuđa u kome se više sudije ne biraju u parlamentu, nema direktnog političkog uticaja. Mi smo stvorili osnove. Da li su idealni, vreme će pokazati za nešto što može da bude temelj boljeg društva.

To mi ostavljamo iza sebe onoga dana kada ne budemo više vlast, to ostavljamo iza sebe, sa nadamo da ćemo utvrditi princip. O principu moralno-političke podobnosti, pogledajte koliko nas ovde ima.

Naše porodice su patile zbog toga, ostajale bez poslova, samo zato što sam tadašnjem ministru unutrašnjih poslova, baš zbog Kosova i Metohije spočitala jedan vrlo važan dokument. Meni je interventna ekipa, kao da sam poslednji kriminalac na ovom svetu, dolazila svakog petka tačno u podne, da traži nepostojeće osobe, sa širokim osmehom na licu. To je jedan od primera moralno-političkih podobnosti.

Znate kada su prestali? Četvrte nedelje kada im je majka ponudila slatko, jer je već navikla da u petak u podne dolaze na adresu, blokirajući ulicu da svi ljudi vide koga vijaju.

Dakle, mi smo svoje uradili. Jednoga dana građani Srbije odlučiće drugačije, mi nećemo biti vlast, ali iza nas ostaju konkretni rezultati. Ovo je jedan od tih.

(Vladimir Gajić: Replika.)

PREDSEDNIK: Upravo sam obavešten da niste pomenuti lično, a bivša vlast ste svi na toj strani, tako da nije dovoljno.

(Vladimir Gajić: Pa pitajte. Vi niste bili tu.)

Nemam šta koga da pitam. Upravo sam vam saopštio šta sam čuo, tako da nema potrebe za dodatnim pitanjima, a ni za vašim reakcijama iz klupe.

(Vladimir Gajić: Gospođa Raguš mi se nekoliko puta obratila.)

Gospodine Gajiću, ako možemo da završimo sa ovom galamom i da dozvolite da damo reč sledećem govorniku.

(Vladimir Gajić: To nije fer. Ovo je drugi put, imam pravo.)

Samo da vam kažem, i vi lično i ostali iz vaše stranke se ponašate stvarno na neverovatan način.

(Vladimir Gajić: Ja se pristojno ponašam.)

Kako je to pristojno da vičete iz klupe? Nije to pristojno.

(Vladimir Gajić: Ne vičem uopšte.)

I ne samo sada, ceo dan danas i ne samo danas, na neverovatan način.

Pazite, malopre je vaš poslanik Vladeta Janković tražio izvinjenje zato što je rečeno da je član vaše partije, da je član Narodne stranke. Pa vi sami mislite da je uvredljivo kad vam neko kaže da ste član narodne stranke. Kako se ponašate na taj način? Šta očekujete od mene? Kako da vam pomažem oko toga?

(Vladimir Gajić: Drugi put tražim repliku na koju imam pravo.)

Rekao sam da ćemo da završimo.

Reč ima Natan Albahari. Izvolite.

NATAN ALBAHARI: Zahvaljujem se.

Slušamo poslednja dva dana zašto vladajuća većina misli da gospodin Pašalić treba da bude izabran za Zaštitnika građana. Shvatio sam da vi zapravo ne razumete, suštinski ne razumete šta ta funkcija znači, kako se odnosi prema državi, a kako prema građanima i svakom ugrožavanju ljudskih prava.

Vi na to mesto gledate kao još jednu figuru u piramidi vlasti koja će vam dati demokratski privid da počisti vaše greške i opravdava vaše kršenje zakona. Zato od vas kao predlagača juče smo najviše čuli da je forma ispoštovana, uprkos tome što kasnimo više od godinu dana, ali Bože moj, i da je uloga Zaštitnika građana, citiram: „Da zajedno sa Vladom pronađe anomalije u sistemu“. Anomalije? Vama su kršenje osnovnih ljudskih prava anomalija?

Vama je anomalija kad gradonačelnik Beograda Aleksandar Šapić napada, ponižava, ismejava građane romske populacije? Vama je anomalija kada policija brutalno tuče ljude koji leže na ulici tokom protesta u junu 2020. godine u Beogradu? Vama je anomalija kada učestvujete u hajci protiv LGBT populacije, kada povučete zakon istopolnim zajednicama i onemogućite im pravo na posete u bolnici?

Ovo nisu anomalije. Ovo je sistemska katastrofa koja bazira na nedostatku osnovnih vrednosti i osnovnog humanizma.

Zaštitnik građana je morao da se oglasi po svakom od ovih slučajeva, da poveća pritisak prema vlasti, da traži odgovornost i da ne bude nevidljiv. Zaštitnik građana nije i ne može da nam bude ortak. On nije vaš zaštitnik. On je zaštitnik svih građana. U pravu je gospodin Pašalić kad kaže ne treba da bude opozicija vlasti, samo da završim, ali svaka vlast mora da strepi od Zaštitnika građana jer je on tu da unapredi ceo sistem. Građanima je potreban neko ko će se boriti za njihova prava i da bude glas za one koji ne mogu da se čuju. Nažalost, gospodin Pašalić to nije i ja ne mogu da glasam za njega. Zahvaljujem se.

PREDSEDNIK: Hvala.

Reč ima Tamara Milenković Kerković. (Ne.)

Zečević Zoran. Prijavite se samo.

Izvolite.

ZORAN ZEČEVIĆ: Hvala, predsedavajući.

Poštovane koleginice i kolege narodni poslanici, poštovani građani Republike Srbije, gospodine Orliću, vama ću se obraćati sa poštovanjem onog trenutka kada budete menjali retoriku i kada ne budete dozvoljavali da se Zavetnici nazivaju fašistima i ološima. Ja samo ukratko da vas informišem u našim redovima nikada nije bilo ni fašista a nije bilo ni ološa.

Da vas podsetim, to što vi kažete da sam ja ološ objasnićete mi drugom mestu, nije bitno, dobacujte, neka dobacuju, ali moram da vam kažem, gospodine, da treba da se odnosite na nivou prema svima i da vodite računa oko ovoga.

Želim u ime Srpske stranke Zavetnici da poručim građanima o situaciji u kojoj se nalazi Elektroprivreda Srbije. Elektroprivreda Srbije vašim upornim radom za nekoliko godina je obezvređena zahvaljujući bivšoj ministarki Zorani Mihajlović koju ste vi birali, zahvaljujući direktorima i ostalima i doveli ste Elektroprivredu Srbije do toga da ona danas vredi manje od tri milijarde.

Radnici EPS-a su spremni da brane Elektroprivredu Srbije. Radnici Kolubare su vam poručili i dali rok od sedam dana da poništite odluke kojima ste Javno preduzeće EPS u akcionarsko društvo.

Srpska stranka Zavetnici poručuje radnicima i građanima da ćemo svi zajedno udruženi stati u odbranu EPS i sprečiti te vaše prljave namere koje pokušavate da sprovedete preko aktuelne ministarske koja je eto iz bankarskog sektora došla kao spasitelj EPS-a. Ta varijanta vam neće proći. Mi vam to poručujemo da na vreme okanete se tih poslova.

Sledeća stvar koju želim da vam kažem jeste naše KiM. Kosovo i Metohiju želite da predate i već sve ono što ste sprovodili do sada govori u prilog da ćete jednoga dana, a to se u istoriji dešavalo da je potpisivana tajna deklaracija i to 1881. godine, kada je potpisana tajna deklaracija i to, zamislite, na Vidovdan, tako da građani Srbije treba da očekuju da će neko iz redova SNS, a ima i takvih čiji su dedovi ratovali za Austrougarsku, za razliku od nas zavetnika, čiji su dedovi ratovali i na Kolubari i na Ceru da odbrane svoje porodice, da će na Vidovdan potpisati predaju KiM. To je činjenica i to je istorijska stvar.

Međutim, ja želim vas da podsetim kako su naprednjaci nakon saznanja o sadržaju te tajne deklaracije prošli u Srbiji tako da vas ja molim na vreme da se urazumite i da sprečite jedan prljavi scenario, da zavađate i okrećete Srbe na Srbe. Mi nismo ni fašisti, mi nismo ni bilo šta.

Još nešto da vam kažem na kraju, ja sam bio oduševljen radom odbora kojim je predsedavao gospodin Arsić kada smo razgovarali o članovima Republičke revizorske institucije i tu je bilo reči, da podsetimo mi gospodina Duška Pejovića, da je on nezavisna republička institucija i on je obećao, koliko mu je verovati, da će preduzeti sve korake iz domena Republičke revizorske institucije, a radi se o najosetljivijoj stvari od koje se vi naprednjaci plašite, a to su javne nabavke. Javne nabavke su vaša rak rana i ta rak rana će vas odvesti tamo gde treba da vas odvede.

Za javne nabavke vam nema leka. Sve dokumentovano stoji. Tako da ćemo vas jednog dana ispraćati i stajaće vam na leđima – javne nabavke i verovatno ćete morati da građane obilazite i kažete – ja sam onaj koji je krao, ja sam onaj koji je krao i pripadam SNS. Hvala lepo.

PREDSEDNIK: Videli smo, gospodine Zečeviću, tu strašnu odbranu KiM. Kada ste ono beše u septembru rekli ovde – okupljamo se danas u jednom kafiću i krećemo sutra da oslobodimo Kosovo, pa ste od septembra i sve do danas izgleda i dalje u tom istom kafiću. Nikako da krenete.

Šta su vam rekli radnici iz Kolubare – jel jedva čekaju da im ponovo uzmete četiri miliona od 2004. do 2007. godine? Da, da.

Pravo na repliku prvo.

(Dragan Nikolić: Poslovnik.)

Polako.

Može sve naravno, samo prvo pravo na repliku.

Izvolite.

MARINA RAGUŠ: Hvala, gospodine predsedniče.

Vi ste kolega koji preti svojim sinovima, poslanicima SNS? Pitam pošto toliko i tako često pričate o ovim stvarima i pripadate političkoj stranci? Pa tu sedi iza vas čovek, sram ga bilo, koji je isturisao svoju koleginu da glasa i za njega, čovek advokat. Jadna žena podnela ostavku, krivo mi je, i otišla. Zna za sramotu. I vi imate o čemu da pričate?

Posebno što sve vreme radite vrlo opasnu stvari, obmanjujete građane Srbije za tako osetljivu temu kao što je KiM, iako znate da za status i promenu statusa naše južne pokrajine može samo narod da odluči na referendumu jer se nalazi u preambuli Ustava, a mi ga stavili tu. Jel tako Nataša? Ko ste vi? Ko ste vi, ja vas pitam? Ni krivi ni dužni samo što smo generacijski se našli u nekim okolnostima živote su nam pretumbali za to KiM. Sram vas bilo. Sram vas bilo. I dan danas nas vijaju haški tribunali, sram vas bilo, zato što smo branili Srbiju. Sram vas bilo. Kako imate časti i obraza da vi pričate? O čemu? Sram vas bilo. Sram vas bilo. Politika nije starački dom, otimanje stanova i pretnje sinovima. Nije politika biznis. Meni to ne možete da kažete jer ono što sam u svojim mladim godinama radila vaša deca ne mogu ni da sanjaju. Nažalost u biznisu nikada nisam bila, osim u zaštiti srpskih nacionalnih interesa u sred Haškog tribunala. Sram te bilo.

PREDSEDNIK: Poslovnik?

Polako.

(Zoran Zečević: Replika.)

(Dragan Nikolić: Poslovnik.)

Iza vas.

Znači, prvo Poslovnik. Kao što znate, uvek to ima prednost. Onda imamo predstavnike predlagača, itd.

DRAGAN NIKOLIĆ: Poštovani predsedniče Narodne skupštine Republike Srbije, vi se starate ovde o redu.

(Narodni poslanici govore u glas.)

Molio bih vas da, ako možete, da prekinete ovo dobacivanje. Zazvonite malo.

Povredili ste član 100. Poslovnika, jer ste se nakon diskusije poštovanog narodnog poslanika dr Zorana Zečevića upustili sa njim u debatu, u raspravu, u primedbe, u dobacivanje onoga što čujete od vaše poslaničke grupe, a vi na to nemate pravo.

Član 100. kaže da ako želite da učestvuje u pretresu morate da prepustite predsedavanje jednom od potpredsednika Skupštine i da sednete…

(Narodni poslanici govore u glas.)

PREDSEDNIK: Samo da vam kažem – ako vičete svi ja ne mogu da čujem nikoga.

Ako pokušavate nešto da mi kažete i sa jedne i sa druge strane ne mogu da čujem nikoga.

Nastavite slobodno.

DRAGAN NIKOLIĆ: Predsedniče, ja ne čujem samog sebe od dovikivanja poslaničke grupe i poslanika SNS. Definitivno vas molim da mi omogućite, jer sam i ja narodni poslanik, izabran od naroda Srbije…

(Narodni poslanici govore u glas.)

PREDSEDNIK: Rekao sam lepo svima. I za vas važi. Ne mogu da čujem ništa ako vičete.

Dovršite.

(Narodni poslanici govore u glas.)

Jel hoćete da završite?

DRAGAN NIKOLIĆ: Vrlo rado, ako hoćete da mi date vremena da obrazložim ovo što sam hteo. Nisam ni 15 sekundi imao.

PREDSEDNIK: Da, slušam vas. Samo kažite.

DRAGAN NIKOLIĆ: Hvala vam, predsedniče.

Rekao sam vam da ste povredili član 100.

PREDSEDNIK: To sam čuo.

DRAGAN NIKOLIĆ: Da, ali sam i rekao da ako hoćete da učestvujete u bilo kojoj debati sa nama poslanicima, da siđete u poslaničku klupu, da prepustite vođenje nekome od potpredsednika.

PREDSEDNIK: To sam sve čuo, nego je bilo nešto posle toga.

DRAGAN NIKOLIĆ: Onda imate i povredu člana 104.

PREDSEDNIK: Pređite na član 104.

DRAGAN NIKOLIĆ: Objasniću i to, naravno. Hvala vam za vreme koje mi dozvoljavate.

Nakon govora gospodina Zečevića umesto da meni date, jer sam se ja javio za povredu Poslovnika, odmah, vi ste dali reč gospođi zamenici poslaničke grupe SNS, koja je upotrebila neprimerene izraze – sram vas bilo. Sram vas bilo je ponovila u više navrata, a onda je prešla na sram te bilo. Naravno, obraćajući se…

(Narodni poslanici govore u glas.)

PREDSEDNIK: To su bili neprimereni izrazi?

DRAGAN NIKOLIĆ: Vidite, ako vas nište ne vređa…

PREDSEDNIK: Sve sam razumeo.

Sad ću i kratko da vam dam obrazloženje i da možemo da nastavimo.

DRAGAN NIKOLIĆ: Predsedniče…

(Isključen mikrofon.)

PREDSEDNIK: Znači, što se tiče člana 100. sve je isto kao i svaki put. Govorite vi ili neko od vas, obratite se meni, a onda protestujete što dobijete odgovor. Što me onda uopšte pitate bilo šta? Što mi se obraćate na bilo koji način?

Znači, prestanite to da radite, ljudi.

Onda se bunite što ste čuli. Želite da čujete, ali ono što biste vi voleli da čujete, a ne ono što ja imam da kažem.

Mnogo mi je žao, Poslovnik nešto ne predviđa udovoljavanje vašim željama i snovima na taj način.

(Dragan Nikolić: Snovima?)

Snovima, tako je.

A, što se tiče člana 104, pa ne možete vi da replicirate sopstvenom poslaniku tako što ćete da dignete Poslovnik. Vi i nemate, po članu 104, pravo da govorite po Poslovniku nakon sopstvenog predstavnika grupe.

(Dragan Nikolić: Isključen mikrofon.)

Jeste li vi pravnik?

(Dragan Nikolić: Isključen mikrofon.)

Ako ste pravnik verujem da će vam biti razumljivo to što tamo piše, samo dajte, ljudi, pročitajte.

Pročitajte. Od avgusta do danas jel malo vremena prošlo?

Od avgusta do danas imate vreme da pročitate jedan član Poslovnika, kao što ste od septembra, to je malo kraće nego od avgusta, imali vremena da, kako ste tada obećavali, krenete iz kafića na Kosovo i Metohiju, pa, eto, ništa ne videsmo. Ni jedno, ni drugo.

Jel treba da se glasa za 100. ili za 104?

(Dragan Nikolić: Da.)

Za 100. treba, za 104. ne treba. Odlično.

Reč ima Veroljub Arsić.

(Zoran Zečević: Replika.)

Sačekajte. Rekao sam sačekajte.

Predstavnik predlagača, pa ćete dobiti reč.

(Narodni poslanici govore u glas.)

VEROLjUB ARSIĆ: Dame i gospodo poslanici, gospodine predsedavajući, mislim da imate previše tolerancije na događaje u sali. Koliko vidim i juče i danas postoji jedna jako velika želja da se od strane bivšeg režima i tzv. patriotske opozicije da uruši ugled svih institucija u Srbiji, pa između ostalih i DRI.

Ovde sam imao priliku da ovde u našoj Narodnoj skupštini slušam kako se ruši institucija Vojske Srbije …

(Nebojša Cakić: Kakve to veze ima?)

Imao sam priliku da slušam kako se urušava institucija, a to jeste institucija Predsednik Republike Srbije, imao priliku da gledam sada ovde i slušam kako se uništavaju institucije koje su pravosuđe i tužilaštvo. Imao sam prilike da čujem, da pročitam kako urušavaju i ugled institucije koja se zove Srpska pravoslavna crkva samo zato što ne deli njihove ideje i vrednosti i neće da zauzima isti stav koji oni imaju. Što ne bi urušavali i DRI? Što ne bi narušavali ugled Zaštitnika građana?

Zamislite jedan kolega kaže gde je bio sadašnji Zaštitnik građana kada je policija tukla demonstrante? Kakve su bile demonstracije? Jel su bile mirne ili su bile rušilačke? Jel se provaljivalo ovde u Skupštinu? Jel su prebijani policajci?

Sada da postavim jedno drugo pitanje, gde je bio njihov Zaštitnik građana kada je ubijen Ranko Panić?

E ljudi, na mirnom protestu, na mirnom protestu ni jedan izlog nije razbijen, ni jedna žardinjera oborena, policija je ubila čoveka na pravdi Boga. Saša Janković je ćutao i to je urušavanje institucija. I njegov zamenik je ćutao. Znate zašto? Zato što je jedan bivši ministar odbrane ovde u Skupštini rekao jel stvarno on misli da može da bude Zaštitnik građana? Posle je i predvodio jednu od stranaka bivšeg režima. Bio predsednički kandidat.

I neko sada ima pravo da priča o narušavanju ugleda institucija, o tome kako su one disfunkcionalne, kako su maltene privatne, kako je Vojska Srbije privatna vojska SNS, Aleksandra Vučića. Zamislite tu teoriju. Sve to rade. Neki put po društvenim mrežama, neki put ovde. Zašto Vojska Srbije ima manevre? Zašto se kupuje naoružanje? Zašto imamo vojnu neutralnost?

Mladi kolega to ne zna, ubijen je Ranko Panić. Policija ga je ubila, Saša Janković je ćutao. Što to nisi spomenuo, a plačeš nad demonstrantima koji su razbijali i rušili Skupštinu. U televiziju ulazili sa puškama i motornim testerama, ovde u salu sa kamenjem.

Doživeo sam i da mi se u ovoj sali preti. U ovoj sali se preti da postoji neki tajni sporazum, da naprednjaci provere kakva je istorija bila, kada je nekakav tajni sporazum potpisan oko 1800. godine. Ljudi, nema tajnih sporazuma, to ne postoji, to je vaša percepcija, to je vaša percepcija, da prikažete da se nešto radi iza leđa naroda, da neko laže da je nešto prodato, da je nešto izdato. Zamislite, kada to kaže čovek koji brani Kosovo i Metohiju, a prodao je sve što ima na Kosovu i Metohiji, a odavde brani.

Doživeo sam da mi preti i sinovima u holu Narodne skupštine, da će da dođe u goste. Evo, sada kaže – izvolite dođite, samo se najavite, da vas dočekam kao pravi srpski domaćin. Verujte mi, kakva poseta bude bila, takav će i doček da bude.

PREDSEDNIK: Dva minuta. Ako izazovete repliku, biće replika posle toga i završavamo.

ZORAN ZEČEVIĆ: Hvala, gospodine Orliću, na ljubaznosti.

Samo da kažem, da građani znaju, da je voz SNS kojim upravlja mašinovođa Aleksandar Vučić izleteo iz koloseka, tako da je vama ostalo samo da pretite, da ogovarate, da vređate. To je vaša retorika i to redovno radite.

Što se tiče kafića na Novom Beogradu, u tom kafiću je vaš predsednik sedeo kada se ta ulica zvala Bulevar Ratka Mladića. E, tada se zvao Bulevar Ratka Mladića, a sada verovatno bi mnogi od vas želeli da se zove po nekom Albancu, da bi pokazali bratstvo i jedinstvo. To je ono što vas muči.

Što se tiče Srpske stranke Zavetnici, što se tiče, gospođo, moje porodice, to je genetski časna porodica, to su momci koji su završili fakultete, to su doktori ugledni, znaju ovi, to su ljudi koji ne daju na sebe, normalno, i to su ljudi čiji su preci uvek bili na pravoj strani. Za razliku od mnogih od vas, čiji su preci ratovali na strani Austrougarske, a sada njihovi unuci kroje sudbinu nama.

Vi sudbinu nama nećete krojiti. Ja želim da pozovem radnike EPS-a da se udruže, nama je sada najpotrebnija sloga i jedinstvo. Srpska napredna stranka je uvek radila na razbijanju jedinstva. Srpska napredna stranka ima zadatak da sprovede ustašku ideologiju Srbe na Srbe. Taj eksperiment vam neće proći.

PREDSEDNIK: Sad lepo sedite i uživajte u prvoj opomeni za danas.

Šta ste rekli, Zečeviću? Šta ste sada tako opasno i junački vikali? Ponovite da vas čujem. Kažite da vas čujemo. Šta ste rekli?

(Zoran Zečević: Postoji ustaška ideologija koja kaže da treba naterati Srbe na Srbe. Vi ste godinama radili na svim podelama srpskoga roda. Ne smemo dozvoliti da se delimo.)

PREDSEDNIK: Šta ste meni rekli? Ne šta pričate sami sa sobom, nego šta ste meni poslednje rekli, to sam vas pitao. Šta ste meni rekli poslednje?

(Zoran Zečević: Rekao sam da ste vi heroj, jer me prekidate pre isteka vremena.)

PREDSEDNIK: Zadovoljni ste, dobro, onom prvom opomenom. Jel vam ne treba druga? Nećete više. Dobro. Propade to herojstvo kao ono obećanje da krećete na Kosovo isto veče pre sedam meseci, da, da. Evo, već sedam meseci nikako to veče da vam dođe.

Znači, i dalje ste u tom kafiću, samo niste sigurni u kojoj ulici, da, da.

Što se tiče onih doskočica šta bi ko kako voleo i da ima neke veze sa Albancima, ne bi trebalo da imate neki problem sa nekim samo zato što pripada bilo kojoj etničkoj zajednici. Morate nešto da naučite. Ali, druga je stvar politika koju vodite i ono što ste radili u Narodnoj skupštini kada smo imali sednicu na temu Kosova i Metohije, što je to politika kojoj se najviše tog dana obradovao Aljbin Kurti. To bi trebalo da vas zabrine. Ne zbog toga što je on etničkim poreklom ovo ili ono, nego zbog toga što radi sve najgore protiv naroda kome vi valjda pripadate.

Ako pričamo o tome ko čega treba da se stidi, vi bi te svoje politike i svojih postupaka i svog odnosa prema državi Srbiji trebalo da se stidite. Znači, to što raduje Kurtija, to je nešto čega bi poslanik u Narodnoj skupštini Republike Srbije trebalo da se stidi. Jesmo li to razjasnili sada?

Pravo na repliku ima Milenko Jovanov.

MILENKO JOVANOV: Prvo, naravno da je trebalo da se izrekne opomena onome ko bilo koga ovde naziva ustašama. Ovde ima ljudi, među kojima sam i ja, kojima su ustaše pobile familiju i nema gore uvrede od te. A jedini ko ovde sprovodi tu ustašku ideologiju ste vi, tako što namerno izgovarate, upravo onako kako su ustaše radile, da bi se zatrlo srpsko ime, namerno drugačije izgovarali slogovno prezimena Srba, da ne bi bili Orlić nego Orliić, kao što vi govorite itd. Pa se zapitajte šta radite i zašto to radite.

To da mi o časti i morali drže lekcije onaj koji pljačka babe po Aranđelovcu, to je zadnje vreme došlo. Nahvata babe od gastarbajtera, izgladnjuje ih dok ne umru, da bi im uzeo imovinu. I time se bavite. Sada tom imovinom zida zgrade, gde beše, po Lazarevcu, Mladenovcu, kuda zidaš zgrade. I ti ćeš da držiš predavanja neka o poštenju.

I na kraju, to što sisaš srednji prst, to se zabavljaj kod kuće, tako i to što ga stavljaš u usta pa ga vadiš napolje brzo, možda ti prija za zube, pošto cuclu nemaš, ali kod kuće, a ne ovde. Sisaj prst kod kuće, a možeš posle da daš taj prst da ti posisaju i sinovi, pa se vrtite u krug sa tim sisanjem, ako ti se to toliko sviđa. A ne da pokazuješ ovde poslanicima. Jesi li razumeo?

To što si pretio, pretio si. Ne plaši te se niko. To što si držao u šaci parama policiju, sud i sve ostalo u Aranđelovcu, držao si, završena saga. Sve inspekcije će da te posete, zato što je vreme da u ovoj zemlji i ti dođeš na red da odgovaraš. Dosta je bilo tvog kabadahijskog ponašanja, ne boji te se niko, ni tebe, ni tvojih sinova, kako kaže, veliki obrazovani ljudi prete ljudima – ne daj bože da ti zatreba hitna pomoć. Za govornicom skupštinskom to izgovori. To je Hipokratova zakletva. Sram vas, bre, bilo.

PREDSEDNIK: Gospodine Jovanov, mislim da sam sada razumeo. Malopre je grupa meni ukazivala na ovu gestikulaciju koju ste sada opisali. Ja to nisam video. Zečeviću, jeste li to stvarno radili? Stvarno takve stvari radite tokom sednice? I na taj način gestikulirate prema narodnim poslanicima s druge strane? Za tako nešto sigurno ću da izričem opomene, i to da znate. Sigurno ću da izričem opomene. Dogodilo se da to nisam video. Čuo sam da reaguju narodni poslanici, nisam razumeo na šta. Ali nemojte više nikada da vam padne na pamet da nešto tako radite.

Izvolite, po Poslovniku.

NIKOLA DRAGIĆEVIĆ: Ovo što smo malopre imali priliku da čujemo je najveća sramota koju smo čuli od početka ovog saziva do današnjeg dana. Možete da nastavite da vređate koliko god želite, to me neće sprečiti da kažem ono što imam da kažem, vama predsedavajući.

PREDSEDNIK: Kažite koji član je u pitanju, pa se obraćajte meni.

NIKOLA DRAGIĆEVIĆ: Član je 27, za početak, iako bih mogao da izaberem bar još 30 članova koje ste povredili u prethodnih 10 minuta.

PREDSEDNIK: Šta ste rekli? Član 104?

NIKOLA DRAGIĆEVIĆ: Rekao sam 27. i ponoviću ponovo da sam mogao da izaberem bar još 30 članova koje ste povredili u prethodnih 15 minuta. Da ne pričam o vremenu pre toga.

PREDSEDNIK: Imate pravo da ukažete na svaki član na koji želite.

NIKOLA DRAGIĆEVIĆ: Postaviću vam ono isto pitanje koje je malo pre postavila jedna koleginica ovde nama – da li vas je sramota kada slušate ovakve stvari? Da li vas je kao predsednika Skupštine sramota kada slušate ovakve stvari u ovom Domu?

Izrekli ste opomenu…

PREDSEDNIK: Odmah ću da vam odgovorim, nemam nikakav problem.

Jeste, sramota je da se na taj način gestikulira, i ovo što je radio vaš narodni poslanik, a što su primetili poslanici koji sede sa suprotne strane. Šta mi sad govorite? Lepo je da se na taj način gestikulira, ali nije lepo da to neko primeti. Znači, sramota je, jeste sramota. I vi treba sa svojim poslanikom, Zečevićem, evo ga tu sedi ispred vas, da razgovarate o tome i da mu kažete da je to sramotno ponašanje. Šta to znači? Narodni poslanik, da ne komentarišem od koga sve stariji čovek ovde, da to pokazuje koleginicama sa suprotne strane sale, jeste sramota, ogromna sramota.

Znate u čemu je problem? To je pre svega vaša sramota, ne onih ljudi koje vređate na taj način pokazujući im te skaredne stvari, nego vas koji to radite.

Član 104. sa tim baš nikakve veze nema, jer član 104. reguliše pravo na repliku. Član 27. govori o tome ko vodi sednicu, a to sam ja, a ne vi i ovi vaši koji sedam meseci sede u istom kafiću, a kad se prevare nekad pa dođu u Skupštinu, onda takve odvratne, banalne i nepristojne stvari pokazuju koleginicama.

Jel treba da se glasa za to? (Da)

Da vidimo onda ko je sledeći i može li da bude pristojnije od toga što rade Zavetnici?

Reč ima Predrag Marsenić. Otišao je.

Da li želi reč Snežana Paunović? (Da)

Izvolite.

SNEŽANA PAUNOVIĆ: Pravo da vam kažem, predsedniče, bila sam u dilemi. Svakako vam hvala.

Poštovani predsedavajući, važna sednica, sa važnim dnevnim redom i važnim uvidom u ponašanje svih nas. Skoro da sam htela da odustanem uopšte od ove diskusije, bez obzira što sam shvatila da sam na redu, jer negde čovek izgubi osećaj kako se ponašati normalno u nenormalnim uslovima.

Kolega, ja ću vas zamoliti da mi sa desne strane ne dobacujete, čak ni ako biste da me podržite, meni ne treba navijački ton od vas, meni treba civilizovano ponašanje od svih. Ja sam jedna od ne malog broja žena po zakonu, s pravom, da sede u ovoj sali, koliko god vam to teško padalo. Ja vas molim, postanite svesni momenta da se radi o koleginicama i da svaki odnos prema njima koji nije sa poštovanjem je u najmanju ruku bezobrazan.

Čula sam u protekla dva dana različite komentare na temu svega što danas treba da odlučimo, izaberemo kandidate kada govorimo i o Visokom savetu sudstva i o Visokom savetu tužilaštva, ali i o Zaštitniku građana, Savetu DRI i Komisiji za kontrolu javnih nabavki.

Slušala sam različite komentare i na Odboru za finansije, naročito kada su u pitanju Savet DRI i Komisija za kontrolu javnih nabavki, čak smo imali i pitanja i to želim da podelim sa javnosti Srbije, da li se seća predsednik Odbora ili ne, kandidat za člana Komisije za kontrolu javnih nabavki, da li može da objasni jednom kolegi iz Odbora za finansije, kako su se sprovodile javne nabavke u vreme Komunističke partije Jugoslavije ili, kako je bilo, podsetiće me kolega Arsić. Bilo kako bilo, govorilo se o periodu SFRJ, ili SRJ. Savezne. Hvala, kolega Arsiću.

Zahvaljujući tom pitanju, onda smo shvatili svi kada smo došli na ideju da osmislimo javne nabavke, kada smo doneli zakon, 2002. godine, od strane nekih mudrih i ne mnogo poštenih ljudi, da bismo se sakrili iza tzv. zakona za sve ono što su bile sve, samo ne javne nabavke. Bile su prilično lične, sa pogrešnim nazivom.

Sve optužbe koje slušamo danas padaju u vodu, pa i to da su svi kandidati kandidati vlasti, podobni za vlast, itd. Ja se neću pojedinačno baviti ni jednim imenom, ali se potpuno slažem da niko i apsolutno niko ne može da optuži ni Zaštitnika građana aktuelnog, zato što pamtimo i neke prošle, ne baš po dobru, ne baš apolitične, ali bi bilo dobro da danas imamo svest da kada smo kao prošli saziv, koliko god kritikovan, izašli iz stereotipa i uradili nešto što verovatno ni jedna druga vlast ne bi, ja gotovo da mogu da se kladim, a to je – oduzeli sebi pravo da biramo sudije i tužioce, dobili odgovor na referendumu od građana da to tako treba i došli do faze da finalno danas izaberemo četiri istaknuta pravnika u Visoki savet sudstva i Visoki savet tužilaštva, između osam kandidata, i za jedan i za drugi savet.

Mi i dalje raspravljamo da li su četiri člana od 11 koliko će ih biti neki politički vukovi, sakriveni u ne znam kojoj jagnjećoj koži koji će odlučivati o sudbini Srbije i bavimo se na sve teme isključivo jednom stvari – političkim profiterstvom i politikanstvom, pa onda usred toga utrčimo i sa izdajom Kosova, tačno 28-og, jel na Vidovdan najavljena, nisam ispratila do kraja.

Osim što nema nikog ko vam veruje, naročito ne posle diskusije moje uvažene koleginice Marine Raguš, zato što Marina Raguš jeste neko ko ima blanko pravo da vam kaže – sram vas bilo. Ona ima politički mandat iza sebe koji joj ostavlja to pravo i može danas da joj spočita iz mržnje bilo ko šta hoće, ali ne može da joj kaže da nije patriota ili, još gore, da je izdajnik koji se sprema da ne znam šta uradi 28. juna.

Bilo bi lepo da građane Srbije poštedimo ove budalaštine koju slušaju, tim pre što ne veruju u nju, bilo bi lepo da prestanemo da, uprkos svom pritisku koji trpimo, ne samo iz Evrope nego iz celog sveta, bar mi prestanemo da pritiskamo sebe sami glupostima jer nemamo argumente i nemamo adute. Bilo bi više nego dragoceno da se civilizujemo i da izbegnemo gestikulaciju, verujući da kao ni kolega Orlić ja zaista nisam videla ali nemam razloga da ne verujem onima koji su bili preko puta pa su to videli. Nije to sramota, to je više od sramote. Nije to sramota jednog čoveka.

Možda nije trebala jedna opomena, uvaženi predsedniče Skupštine, slažem se sa kolegom Arsićem, preblagi ste često. Mislim da ćete morati da postanete oštriji, da bismo izbegli kolektivnu bruku zbog pojedinca.

Deca to deca zovu transfer blama i ja mislim da se nekako, koliko god nam prijalo ili ne prijalo, vraća na sve nas, kao što nam se onomad vraćalo sve ono što su radili neki od naših kolega narodnih poslanika, pa je danas teško vratiti ugled Narodnoj skupštini i objasniti da su narodni poslanici predstavnici naroda, a ne glineni golubovi, bez razlike kome pripadaju i s koje strane sede.

Poslanička grupa Ivica Dačić – Socijalistička partija Srbije će se u danu za glasanje ponašati na način na koji se ponašala i na odborima koji su odlučivali i koji su predlagači tačaka dnevnog reda, konstruktivno i u interesu građana Srbije, zanemarujući, pri tom, sve ono što smo čuli kao poluadute ili neku verziju smišljene priče koja bi trebalo da nas svrsta u ne znam šta tačno.

Ja čak više i ne reagujem na tu prozivku da pripadamo izdajničkoj većini, jer, na kraju svih krajeva, da bi sebe sagledala makar kao delimičnog izdajnika, što nikako ne mogu, treba mi da onaj ko me optužuje za to bude baš dobrano pošten i baš dobrano Srbin. Takvu optužbu od takvog nisam čula nikad.

Hvala vam.

PREDSEDNIK: Hvala, gospođo Paunović.

Što se tiče ovoga što ste kazali meni, u pravu ste. Jeste blago, ali, kako da vam kažem, sve bi bilo blago i sve je blago ako pogledate šta Poslovnik predviđa.

Šta god od toga da uradite nakon što neko od narodnih poslanika ili druge narodne poslanike u Skupštini Srbije nazove ustašama, što je uradio Zečević, ili uputi onakav odvratan gest, uvredljiv, nemam reči da vam objasnim kakvim ga smatram, koleginicama. Šta god da uradite po Poslovniku, preblago je, ali, pre svega, sve to govori o Zečeviću, njegovoj partiji, grupi, kako god hoćete, a ne o onima koje je na taj način vređa, tako da nekada je i bolje da ljudi vide svojim očima svakoga šta ima da pokaže o sebi u punom sjaju, a da je loše za Narodnu skupštinu jeste, ali zna se zahvaljujući kome.

Gospođo Milenković Kerković, samo da vam kažem, ja sam naknadno obavešten da ste vi rotirali mesta sa Borkom Puškićem, tako da ono što sam vas pročitao smatraćemo da je pročitan Borko Puškić, a vi sada možete da govorite.

Preostalo vreme poslaničke grupe je sedam minuta i trideset četiri sekunde.

Izvolite.

TAMARA MILENKOVIĆ KERKOVIĆ: Hvala lepo.

Uvaženi predsedniče, poštovani građani Srbije, očekivala sam da svi ovi sveti i svetli dani za nama daju nam malo svetlosti i mudrosti u ovim teškim danima koji su pred nama, ali, nažalost, ova diskusija danas i ovo što se čulo ovde nisu dali za pravo mojoj nadi, ali Hristos Voskrese želim svim građanima Srbije, pa će kad i mi, biće i Srbije.

Ova sednica zakazana je nakon 50 dana od 1. marta, kada je po zakonu trebalo da bude zakazana, ali to smatram jednim pozitivnim pomakom i desilo se puno pozitivnih pomaka, bez obzira na ono što smo, imajući odbore po Srbiji i po unutrašnjosti, videli kako žive građani Srbije pod jednom feudalnom stegom fedualnih gospodara, počev od Babušnice, gde se nije davalo narodnim poslanicima i profesorima univerziteta da uđu u salu Skupštine, pa do ove poslednje sramote koju smo videli.

Međutim, ima i dobrih stavi i to hoću da kažem građanima Srbije. Iz ove skupštine borili smo se da podržimo ljude koji brane svoje reke i, evo, Ministarstvo saobraćaja, odnosno građevinarstva, infrastrukture i saobraćaja je poništilo građevinsku dozvolu očigledno izdatu bez osnova i ljudi koji su šest meseci branili svoje reke sada mogu da odahnu.

Nažalost, mi koji smo pre više od osam meseci predali predloge zakone brojne, ne možemo još da odahnemo, ali očekujemo i zbog toga sam optimista da ćemo na sledećoj sednici moći i o tome da govorimo.

Mi se ovde bavimo institucijama i to je vrlo bitno. To je ono što građani treba da shvate da institucije treba da budu čuvari, odnosno da čuvaju od korupcije jedno društvo, jer se ono korupcijom rastače. Međutim, nažalost, kod nas su se institucije pretvorile u čuvare korupcije i zbog toga ovolika diskusija i rasprava, jer mi smo bili i protiv referenduma za izmenu Ustava i protiv ovih izmena pravosudnih zakona, jer smatramo da je nedozvoljivo da se suverenitet Narodne skupštine prenosi na nekog drugog, a to su sada istaknuti pravnici o kojima pričamo kao nekom kome ćemo preneti mandat naroda i narodnog suvereniteta.

Takođe, ovi članovi Visokog saveta tužilaštva i Visokog saveta sudstva su uglavnom predlagani od strane poslaničkih grupa i to je, takođe, jedan rekla bih nedozvoljiv uticaj politike na neku funkciju koja mora da bude izvan politike.

Takođe, i za Savet DRI, izbor članova Republičke komisije za zaštitu prava u postupcima javnih nabavki koje je takođe podržala SNS većina na Odboru za finansije, to su takođe politički instruirane ličnosti i one koje neće moći da se suprotstave onome što je razgradnja društva.

Šta je do sada radilo tužilaštvo, osim što je žmurilo na visoku stopu kriminaliteta, pre svega onih koji pripadaju vladajućoj stranci? Šta je radio DRI dok se rastače imovina države? Svedoci smo šta se dešava sa EPS-om i on će podeliti izgleda sudbinu KiM.

Takođe, želim da skrenem pažnju na Komisiju za zaštitu prava u postupcima javnih nabavki u jednoj državi u kojoj su javne nabavke pravi rezervoar korupcije. Pomenuću samo simbole javnih nabavki, Kompaniju „Jugotehnika“, Južna Bačka, koja je jedne godine od 337 dobijenih ugovora, u postupcima javnih nabavki u samo 22 postupka imala dva i više ponuđača, konkurenciju.

Mi živimo u zemlji gde svake godine pada broj ponuđa po ugovoru i on je 2020. godine iznosio samo 1,27. Dakle, od 100 ugovora najvrednijih zaključenim u javnim nabavkama, 79 najvrednijih ugovora zaključeno je bez konkurencije. Tu leži novac građana Srbije zbog kojih stočari nisu dobili subvencije za 2022. godinu i samo polovinu za 2021. godinu. tu leži novac za obnovu porodilišta, pa je onda preusmereno 850 miliona za Nacionalni stadion i za neki Centar za međunarodne izložbe.

Zbog toga će Srpski pokret Dveri istrajati u kampanji „Jedna je majka“ da porodilišta u ovoj zemlji, koja demografski nestaje, liče na ono što je neophodno.

Takođe, ova komisija je i prema izveštajima koje smo imali prilike da vidimo u Odboru za finansije pokazala da nema kapacitete da čuva narodni novac koji se troši u javnim nabavkama, jer je, verovali ili ne, 2021. godine izrekla samo četiri novčane kazne, a u dva slučaja poništila ugovore u jednom slučaju. Od gotovo 2.000 direktnih pogodbi, evo imamo ovde jednu vrstu dokaza da je samo u 4% slučajeva izrekla negativno mišljenje o određenom postupku.

Međutim, umesto da se ove tri milijarde evra koje se godišnje troše za javne nabavke kontrolišu, očigledno je da ovakva komisija zbog toga ima politički motivisano članstvo. Taj novac treba da ostane privilegovanoj klasi u Srbiji.

Da bi se to sakrilo, čak i predsednik Republike se stavlja u misiju da opravdava poluistinama i makroekonomskim podacima koji su izrečeni bez dovoljno elemenata i čak se ohrabrio da gladnim građanima Srbije kaže da je ponosan na drastično povećanje životnog standarda u Srbiji i da će ovo vreme biti zapamćeno kao najbolje vreme ne samo u savremenoj, već i uopšte u istoriji Srbije.

Istina je druga. Od 2011. godine, kada je bilo oko 200 hiljada gladnih i ispod granica siromaštva u Srbiji, siromaštvo se u Srbiji povećalo više od dva i po puta i danas ih je gotovo pola miliona.

Koristeći elemente BDP, bez BDP po glavi stanovnika, po kome je Srbija gotovo na poslednjem mestu u Evropi, jer on iznosi samo 7.150 evra, dok je, recimo, u Hrvatskoj, sa kojom on često upoređuje Srbiju, iznosi 15.600 evra.

Takođe, govoreći o prosečnoj plati, ne govori o indeksu potrošačkih cena, po kome je Srbija na najgorem mestu u Evropi i među uporedivim zemljama. Hvala.

PREDSEDNIK: Dva minuta, Milan Radin.

MILAN RADIN: Zahvaljujem, predsedavajući.

Kao i svaku repliku, želeo bih da ovu započnem time da kažem da mi je izuzetno drago da čujem da niko još uvek do sada nije sporio stručnost predloženih kandidata i što je takođe izuzetno bitno, da niko još uvek sporio, jer nema za šta ni da se spori, proces kako smo došli do ovih kandidata. Najšire javno slušanje i kandidati koji apsolutno ispunjavaju sve norme i kriterijume.

Takođe, čuo sam sad u prethodnom govoru jednu vrlo zanimljivu rečenicu koja navodno opravdava zašto su neki od poslaničkih grupa bili protiv referenduma, referenduma koji, opet ponavljam i podvlačim, treba da donese i doneo je, ovim to završavamo, depolitizaciju pravosuđa.

Očigledno se dosta menja priča u odnosu na ono što ste pričali tad, jer tada ste pričali da je neko protiv tog referenduma zato što tim referendumom će se ne znam kako predati Kosovo i Metohija. Srpska napredna stranka nikada to nije radila, niti će uraditi.

Sada, kada ste videli kako je sve prošlo, sada kada nadam se i vi uviđate prednosti depolititizacije pravosuđa, sada menjate priču, sada se perete od te priče, kao što se perete i od svog prethodnog Mesije koji više nije Ombudsman. Kao što ste se od njega oprali, sada se perete i od svih vaših laži iz vremena referendumske kampanje. Zahvaljujem.

PREDSEDNIK: Hvala.

(Tamara Milenković Kerković: Replika.)

Ne, bio je čist odgovor, bez imena i ličnog i stranke.

(Tamara Milenković Kerković: Pogrešno tumačenje mojih reči.)

Kakvo pogrešno tumačenje?

(Tamara Milenković Kerković: Sasvim pogrešno.)

Sad ćemo da odredimo pauzu.

Samo da vam kažem, mislim da je o tome bilo reči i na odboru. U svakom slučaju, postoji Izveštaj Republičkog zavoda za statistiku. Tamo možete da vidite uporedno iz godine u godinu, stopa siromaštva u Srbiji se iz godine u godinu samo smanjuje, samo smanjuje. Pričam o poslednjih četiri, pet, šest godina. Da li je nekada u neka druga vremena rasla iz godine u godinu, to je tačno, to je tačno. Ali, ovo da znate i vi.

Određujem redovnu pauzu.

Nastavljamo sa radom za 60 minuta.

(Posle pauze.)

PREDSEDNIK: Nastavljamo sa radom.

Reč ima Života Starčević.

Izvolite.

ŽIVOTA STARČEVIĆ: Poštovani predsedavajući, dame i gospodo narodni poslanici, danas smo u prilici da biramo po četiri kandidata za članove VSS i VST. To pravo Narodnoj skupštini dato je po članu 7. Zakona o Visokom savetu sudstva i Visokom savetu tužilaštva i mi imamo danas pred nama predlog nadležnog Odbora za pravosuđe, državnu upravu i lokalnu samoupravu. Imamo predlog osam kandidata za VSS i osam kandidata za VST od kojih mi treba da izaberemo četiri kandidata. Ovo je jedan od poslednjih koraka u procesu reformi pravosudnog sistema, kojim se između ostalog ovaj visoki Dom razvlašćuje od obaveze biranja nosioca pravosudnih funkcija.

Poslanička grupa Jedinstvene Srbije je ovaj proces od samog početka podržavala i poslanička grupa Jedinstvena Srbija - Dragan Marković Palma će i danas učiniti sve da uspešno završimo ovaj proces.

Ovim procesom želeli smo da povećamo stepen nezavisnosti nosioca sudijskih funkcija i samostalnosti tužioca, odnosno hteli smo da popravimo pravosudni sistem. Čini mi se da smo u tome i uspeli.

Mnogo puta sam već u ovom domu govorio da i najsavršeniji sistem zavisi pre svega od ljudi koji čine taj sistem. U ovom konkretnom slučaju, zavisi od svakog pojedinačnog nosioca pravosudne funkcije, od svakog pojedinačnog sudije, od svakog pojedinačnog tužioca, od njihovih stručnih, moralnih, ljudskih i drugih kvaliteta.

Francuski pisac i pravnik Anri Bordo rekao je: „U pravosuđu uvek postoji neka opasnost. Ako to nije zakon, onda su to sudije“. Rikofer je rekao da zakoni vrede onoliko koliko vrede ljudi koji su pozvani da sprovode te zakone. Rajačić kaže da zakoni ne zavise od onih koji ih donose, već od onih koji ih sprovode. Čuvena je izreka Frensisa Bejkona, koji je rekao: „Jedna nepravedna presuda napravi više zla, nego mnogi nepravedni postupci“.

Zato je od danas velika odgovornost na VSS i VST, odnosno velika je odgovornost na ljudima koje ćemo danas birati kao članove tih tela i od toga kako će oni birati i selektovati sudije i tužioce zavisiće, i to će biti ključ uspeha ovih pravosudnih reformi koje privodimo kraju.

Naravno da dobar sudija, onaj koji je dao zakletvu da će suditi po zakonu i pravdi, onaj koji je posvećen svom poslu, koji drži do sebe i do svog posla, koji je stručan, taj je bio i do sada, jeste i danas i biće u bilo kakvom drugom sistemu, nezavisan. Ovi drugi nisu bili, nisu ni danas, neće ni biti nezavisni.

Mi iz Jedinstvene Srbije smatramo da je nezavisno sudstvo centralni postulat demokratskog poretka zasnovanog na vladavini prava. Mi smatramo da sudska nezavisnost nije i ne sme biti vrednost za sebe, odnosno da se ne sme posmatrati kao privilegija jedne grane državne vlasti ili kao privilegija nosioca sudijskih funkcija, već jedino i isključivo kao institucionalno sredstvo za zaštitu ljudskih prava i sloboda.

Da bi se u potpunosti ostvario taj cilj – nezavisno, nepristrasno sudstvo bazirano na temeljima poštovanja i zaštite ljudskih prava i sloboda, neophodno je da tome svoj doprinos daju i najviše je neophodno da svoj doprinos daju same sudije svojom stručnošću, osposobljenošću, posvećenošću itd.

U ova dva dana rasprave, juče i danas, mogli smo čuti kritičare ovog procesa reformi pravosudnog sistema i ustavnih reformi, ali ja zaista njima moram da postavim, tim kritičarima, pitanja. Da li smo 16. januara 2022. godine sproveli referendum o ustavnim promenama? Jesmo. Da li smo na tom referendumu imali rezultat da je 60% izašlih građana glasalo za ustavne reforme u oblasti pravosuđa? Jesmo. Da li je Narodna skupština Republike Srbije 9. februara 2022. godine proglasila Akt o promeni Ustava Republike Srbije i Ustavni zakon za sprovođenje Akta o promeni Ustava Republike Srbije, Skupština kao odraz narodne volje? Jesmo. Da li je ta ista Narodna skupština, odnosno mi u ovom sazivu, da li smo, nakon toga, izglasali neophodne prateće pravosudne zakone po kojima, između ostalog, biramo kandidate za VSS i VST danas? Jesmo.

Znači, sve je urađeno u skladu sa narodnom voljom, odnosno sve je urađeno u skladu sa većinskom voljom građana Srbije, a vi i dalje kritikujete to. Vi kritikujete većinsku narodnu volju, vi koji se kunete u demokratiju, a osnovni postulat demokratije jeste da je volja većine neprikosnovena, a nas koji poštujemo tu volju većinu nazivate nedemokratama, autokratama i kako sve ne. Ja se izvinjavam, ali zaista imam problem sa takvim vašim logičkim zaključivanjem.

Da li ste svesni da svakom svojom kritikom vi direktno pljujete u lice svakom građaninu Srbije koji je slobodno i jasno izrazio volju da se ovaj čitav proces sprovede, a posle se čudite što nemate glasove na izborima.

Ja lično ne poznajem ni jednog od ovih kandidata. Razgovarajući sa članovima svoje poslaničke grupe znam da ni oni, niko ne poznaje ni jednog od ovih kandidata za Visoki savet sudstva i Visoki savet tužilaštva, tako da ćemo kao poslanička grupa Jedinstvena Srbija – Dragan Marković Palma glasati isključivo rukovodeći se ličnim biografijama kandidata i njihovim postignutim rezultatima u dosadašnjem radu.

Kada govorimo o izboru Saveta DRI, mi iz Jagodine i mi iz Jedinstvene Srbije odlično poznajemo gospodina Pejovića. Retko koji grad i retko koja stranka imali su toliko prilika da ugoste DRI i njene zaposlene. Mi naravno, nemamo problem sa tim. Nešto smo mi naučili od njih, nešto su oni naučili od nas.

Mi iz Jedinstvene Srbije čak smatramo da treba uvećati broj izvršilaca u DRI kako bi pokrili čitavu teritoriju Srbije podjednako, sve lokalne samouprave podjednako, sve političke stranke podjednako, sve institucije i ustanove i privredne subjekte podjednako. Zato smatramo da to nisu do sada bili u stanju, jer nemaju dovoljno izvršilaca. Evo mi pokrećemo tu inicijativu da se poveća broj izvršilaca u DRI.

Kada govorimo o izboru četiri člana Komisije za zaštitu prava u principima javnih nabavki, smatramo da je ta Komisija i njen rad važan, jer je institut javnih nabavki nešto što je veoma važno u poslovanju preduzeća, ustanova i institucija. Baš zato mi iz Jedinstvene Srbije smatramo da je potrebno da unapredimo Zakon o javnim nabavkama i da tim promenama konačno stanemo na put onim, kako ih ja zovem, dežurnim smetalima, odnosno onim stalnim dežurnim učesnicima u postupcima javnih nabavki koji nemaju bonitet, koji nemaju reference, ali koji se stalno i redovno iz ličnih interesa žale na postupke javnih nabavki i tako opstruišu sam postupak javnih nabavki i štetno utiču na privredne procese, na funkcionisanje privrednih subjekata, ustanova i institucija. Svako ko prati proces javnih nabavki jednostavno zna o čemu govorim.

Kada govorimo o Zaštitniku građana, moja koleginica Zagorka Aleksić je više govorila o tome i svakako da ćemo mi podržati predložene predloge.

Kao što rekoh, poslanička grupa Jedinstvena Srbija – Dragan Marković Palma će za članove Visokog saveta sudstva i Visokog saveta tužilaštva glasati na osnovu njihovih dosadašnjih biografija i dosadašnjih rezultata u radu. Zahvaljujem.

PREDSEDNIK: Reč ima Strahinja Erac.

STRAHINjA ERAC: Poštovani građani Srbije, poštovani predsedniče Narodne skupštine, poštovane kolege poslanici i uvažene koleginice poslanice, draga braćo i sestre borci, danas smo ovde da razgovaramo o izboru članova važnih državnih i pravosudnih institucija, članova Visokog saveta sudstva i Visokog saveta tužilaštva, kao i o izboru Zaštitnika građana.

Želim da vas podsetim da je pre deset godina upravo ova vlast potpisala Briselski sporazum kojim je suspendovano srpsko pravosuđe na Kosovu i Metohiji. Od tog Sporazuma došli smo do francusko-nemačkog ultimatuma koji nažalost Kosovo prepoznaje kao nezavisnu državu.

Ja vas ovom prilikom pitam, ukoliko nema srpskog pravosuđa i srpskih institucija na Kosovu i Metohiji, onda draga gospodo ne može da bude ni pravde za srpski narod koji je prema podacima OEBS-a najugroženija etnička zajednica u Evropi. Pitam, zašto Zaštitnik građana nije reagovao na napade i nasilje nad Srbima na Kosovu i Metohiji? Da li su oni za ovu vlast i dalje građani ove države, pošto u proteklih deset godina se desilo preko 400 napada na srpski narod?

Vi ste za to vreme umesto da mu pomognete, ukinuli i poslednje ostatke srpskog bezbednosnog i sudskog aparata na Kosovu i Metohiji ukidanjem civilne zaštite i povlačenjem srpske policije i sudstva.

Poslednji je čas da se osvestimo danas nakon deset godina od potpisivanja Briselskog sporazuma, da vidimo gde smo. Umesto da razgovaramo o temi nad temama, o Kosovu i Metohiji, vi iz SNS blokirate nažalost rad ovog doma. Cela vaša politika se svela na televizijska napadanja gde niko nema priliku da vam odgovori. Ono što je još gore, otišli ste i korak dalje, pa je sada vaša politika nekakvo sanjanje snova gde poručujete građanima da jedino što im je ostalo to je da sanjaju.

Gospodo iz SNS, da imate iole kontakata sa običnim narodom videli biste da mnogi građani sanjaju svoje snove, ali ne mogu da ih ostvare nažalost u ovom nakaradnom sistemu vrednosti. Kakav nam je sistem i kakva ste vlast dovoljno govori činjenica da srpski borci koje sam već nekoliko puta pominjao i koji su branili Srbiju i zadužili sve nas u ovoj sali, danas ne sanjaju snove, već doživljavaju neviđeni košmar.

Naše tužilaštvo na osnovu poziva iz Prištine, poziva naše borce da se jave sudu u Prištini kako bi odgovarali za navodne zločine za koje ih terete. Naši veliki hrabri junaci, borci, učesnici rata, moja braća i sestre su imali svoj san, a to je uvek, ali uvek da budu svoj narod i uz svoju državu. To su i uradili, ali ih je sačekala tužna realnost, pa tako danas imamo situaciju da pripadnicima MUP nije priznat ratni staž od 24.3.1998. godine do 24.3.1999. godine.

Ako pogledamo kakav status imaju borci u okruženju, prevashodno mislim na Hrvatsku i Bosnu i Hercegovinu, smatram da odnos vlasti u Srbiji prema ovim ljudima je krajnje nedostojan, ponižavajuć i razočaravajuć. Zato im iz najvišeg zakonodavnog doma upravo tim borcima koji su sve nas branili pružam apsolutnu podršku i iskrenu podršku i poručujem da ću i dalje uvek biti njihov glas.

Samo još nešto, upravo ću se njima obratiti. Draga moja braćo i sestre borci, velika borba je pred nama i pošto vrlo dobro znam kakva su vaša dela i kakvi ste ljudi, pozivam vas da se borite zajedno sa nama iz Srpske stranke Zavetnici za vaša prava, a mi ćemo uvek biti uz vas i ne sumnjam da ćemo zajedno pobediti. Sa vama ću biti svuda, a bez vas nikada i nigde.

Neka živi naša Srbija, neka živi srpski narod, neka žive građani Srbije. Jedna stvar koju dugo nisam čuo u ovom našem zakonodavnom domu, a to je jedna rečenica koju svi moramo stalno da ponavljamo – Do godine u Prizrenu. Hvala.

PREDSEDNIK: To je bilo kompletno vreme poslaničke grupe.

Pravno na repliku, Milan Radin.

MILAN RADIN: Zahvaljujem, predsedavajući.

Jedan, nesumnjivo, inspirativan govor koji bi bio daleko bolji da znamo da ne dolazi od ljudi čija se čitava politika svodi na pretnje, palacanje jezikom, simuliranje pojedinih, da se ne izražavam sada ja kao i vi u plenumu Narodne skupštine.

Videli smo i u poslednjih dva sata šta je politika koju zastupate, tako da molim vas, ne možete sada to zaviti u oblande, navodne brige prema bilo kome drugom, sem prema ilegalnim staračkim domovima u Aranđelovcu.

No, opet, kao i u svakoj replici, moram da kažem i sada da mi je izuzetno drago da niko nije doveo u pitanje ni strukovne kapacitete ljudi koje danas treba da biramo, niti, što je najvažnije način, postupak i procedure koji su prethodili svemu ovome da ti ljudi dođu danas u plenum.

Ja se nadam da će to značiti da možemo čak i od najneodgovornijih grupa u ovom plenumu očekivati da će podržati ove zakonske izmene kojima ćemo konačno doći do depolitizacije tužilaštva i sudstva u Srbiji. Zahvaljujem.

PREDSEDNIK: Reč ima Veroljub Arsić.

(Strahinja Erac dobacuje.)

VEROLjUB ARSIĆ: Dame i gospodo narodni poslanici, evo ja bih voleo da je moj kolega koji je najružnije stvari govorio o SNS-u, a sada ne zna zašto je kolega ovlašćene stranke imao pravo na repliku, to nije bitno.

Gospodine predsedavajući, ja nijednu reč nisam čuo o ovome što je danas tema na dnevnom redu, ali dobro. Svaki narodni poslanik ima pravo da na svoj način izražava svoj politički stav pa makar i da nema veze sa temom koja je na dnevnom redu i to nikad neću nikom da osporim.

Ono što jeste da se u diskusijama uvek provlači jedno pitanje koje je emocionalne prirode vezano za patriotizam i o navodnom nekakvom izostanku državne reakcije prema našim borcima koji su branili ovu zemlju ili srpski narod. Pritom zaboravlja da u ovim poslaničkim klupama ima narodnih poslanika koji to jesu radili zaista. Ima jedan nam se upravo obraća.

(Strahinja Erac dobacuje.)

PREDSEDNIK: Strahinja Erac da ne viče, drugi put, treći put, a sledeći opomena.

VEROLjUB ARSIĆ: Pa vas molim da prvo svoju dozu pristojnosti i ljubavi prema bivšim borcima pokažete sad, a ne samo da držite govore, jer vi ne znate šta je redenta, a pričate o Kosovu. Prvo to ne znate. To je jedan vid demagogije koji ovde danima moramo da slušamo i kojoj smo danima izloženi. Demagogija, ništa više. Dotičemo se uvek stvari i pričamo o stvarima koje uvijamo i o kojima ne znamo ništa.

Ne razumemo se, ali bitno je da pošaljemo političku poruku emotivne prirode.

Evo još jednu stvar ću da kažem kolege. Ja sam prvi narodni poslanik u ovoj Narodnoj skupštini koji je glasao za Briselski sporazum. Prvi. Monitor je bio prazan. Moja lampica je bila prva. Bio sam tad predsednik Poslaničke grupe SNS-a i da me sad neko pita da li bi to ponovo uradio - evo kažem vam sad - bih, jer o ratovima i pozivima na ratove govore mi balavci koji o tome nemaju pojma, nemaju pojma kakva je to destrukcija i kako to izgleda i koji bi da ratuju iz skupštinskih klupa ili iz kafića kao što smo imali prilike da vidimo.

Dve stvari, koje konzumiramo svaki dan i primetimo da nam nedostaju onda kada ih izgubimo su sloboda i mir i kada to bude nekom bilo jasno, onda svoju patriotsko, emotivnu retoriku prilagodi tome, jer kad izgubite mir i slobodu to se vraća samo krvlju, pa kad pozivate druge da idu u rat, nemojte samo da budete dobrovoljni davalac tuđe krvi.

Da završim? Kako vas nije sramota? Kako vas nije sramota? Kako vas nije sramota? E to je odnos prema borcima. To je odnos prema kolegi Ivanu Andriću koji je ratovao na Košarama. Koliko ste imali tada godina? Šest, sedam. Vi znate šta je to. Idite dole na Kosovo, živite malo sa tim Srbima. Idite vi sami u Prizren da vidite kako ćete da prođete. Što prozivate nas da idemo ispred vas? Nije meni problem ni četvrti put da stavim opasač i čizme. Meni to nije problem, ali mi je problem sa decom koja će da izginu. O njima vodite malo računa. Pa kada budete znali da cenite ne samo svoj život nego i tuđ, onda ste dorasli da budete pravi narodni poslanik koji će da diskutuje ovde u interesu tih građana koje predstavlja i države koju predstavlja.

(Strahinja Erac: Replika.)

PREDSEDNIK: Znači ovako, vi to možda ne znate, ali to što nešto ne znate ne daje vam za pravo da se ponašate na onaj način na koji ste to učinili malopre.

Predstavnik predlagača kada se javi za reč može da govorili koliko želi. Nećete vi da brojite da li je tri minuta ili je četiri minuta ili pet minuta za predstavnike predlagača i da vičete nekome kada treba da završi ili ne, a nećete ni meni.

Što vama da dam reč? Zbog čega bi vama dao reč? Kao što nećete vi da određujete predstavniku predlagača vreme u kom može da govori, jer Poslovnik kaže da može da govori koliko želi, tako nećete vi da određujete kome ću ja da dam reč. Nadam se da smo se oko toga razumeli.

Povreda Poslovnika.

TATJANA MANOJLOVIĆ: Član 27. Ponovo vas molim da omogućite poštovanje ovog Poslovnika i kada su u pitanju vaše stranačke kolege da i njih opomenete kada se neprimereno ponašaju, jer smo danas prisustvovali ovde tome da vređaju poslanike po osnovu godina. Zaboga, smeta im kada je neko previše star ili kada je neko previše mlad.

PREDSEDNIK: Odmah moram da vam kažem, gospođo Manojlović, da se to nije desilo.

TATJANA MANOJLOVIĆ: Smeta vam mnogo… (Isključen mikrofon.)

PREDSEDNIK: Gospođo Manojlović, niko nikome nije rekao da mu smeta da li je star, više manje, a pogotovo ne da je neko upotrebio takav izraz da je neko previše star.

(Tatjana Manojlović: Rekli ste balavac, starac.)

Ko je kome rekao da je previše star?

(Tatjana Manojlović: Vaš kolega.)

Nemojte da izmišljate. To bih vas zamolio.

Nije problem u tome što ne razumete sami šta radite kada podignete Poslovnik, ali je problem kada izmišljate. Eto. Ako možete jednu sednicu da se uzdržite toliko da te stvari ne radite, bilo bi dobro.

Da li želite da se Skupština izjasni oko člana 27?

(Tatjana Manojlović: Da.)

Dobro.

Šta je još povreda Poslovnika?

I vi ste povreda Poslovnika. Jel nećete i vi da izmišljate kao Manojlović?

Ajde da čujemo.

DRAGAN NIKOLIĆ: Nisam razumeo vašu konstataciju da je neko nešto izmišljao one noći. Ne znam koje noći i gde smo vi i ja bili zajedno.

PREDSEDNIK: Poslanica Manojlović. Znate ko je? Jeste li se upoznali?

DRAGAN NIKOLIĆ: A njoj ste to rekli. Radi se povredi člana 104. gospodine predsedniče Narodne skupštine jer ste morali da date narodnom poslaniku Strahinji Ercu repliku nakon izlaganja prethodnog poslanika, gospodina Veroljuba Arsića, jer je on potpuno pogrešno protumačio čitav njegov govor i predstavio u javnosti Srbije sasvim drugačije ono što je Strahinja rekao od onoga što je zapravo rečeno u njegovom govoru. Čitav njegov govor je bio iskrivljena slika svega toga i zato ste morali da dozvolite da dva minuta, makar ta dva minuta odgovori, da da repliku, da pojasni javnosti Srbije. Ne vama nego javnosti Srbije, građanima Srbije koji ovo slušaju, gledaju, prate sa velikim interesovanjem.

Ja očekujem od vas poštovanje prema svima, jer smo mi svi jednaki poslanici ovde narodni. Izabrani smo od naroda. Neko je dobio manje, neko više glasova, ali zaslužujemo jednako poštovanje i zbog toga mislim da ste pogrešili i mislim da tu grešku možete da ispravite sada, da date repliku gospodinu Ercu da on objasni srpskoj javnosti, a možda hoće i lično da gospodinu Arsiću ukaže na to što je pogrešno protumačio njegove reči i govor koji je trajao samo pet minuta.

Hvala vam. Ne tražim da se izjasni Skupština. Hvala vam što ste mi dozvolili i retko kada niste isključili mikrofon. Hvala.

PREDSEDNIK: Vi, po običaju, uglavnom sami sebi isključujete mikrofon.

Nije to problem.

Što se tiče člana 104 – nećete nikada da pročitate naglas šta u njemu piše tačno, posebno onaj deo tamo gde stoji da je na predsedavajućem da donese odluku da li je ili nije bilo osnova. Ne na vama, ne na onome što je govorio. Koliko, pet i po minuta mu nije bilo dovoljno da se izrazi na pravi način, da ga svi razumeju onako kako bi on hteo, pa sad mu treba dodatno vreme da dodatno objasni šta je u stvari hteo da kaže.

Mislim, gospodine Nikoliću, da ste potpuno jasno pokazali i rekli i uradili sve što imate. Ne samo danas, nego od kad ste u ovoj Narodnoj skupštini.

Tako da, svi su vas razumeli taman kako treba. E sad, što se vama ne dopada način kako su vas ljudi razumeli, koliko vas narod ceni, to je nešto drugo, ali tu član 104. ne pomaže.

Razumeo sad ne treba da se glasa.

(Dragan Nikolić: Ne, samo da se poštuje Poslovnik.)

Šta vam treba, nisam čuo?

(Dragan Nikolić: Moja stranka je na izborima dobila 23% glasova.)

Dobili ste 23% glasova na izborima, ali je to nekim čudom pretvoreno u tri koma nešto.

Neverovatne stvari se dešavaju. Veoma sam zabrinut.

Što ste onda glasali za rezultate izbora?

Glasali ste da je tačno da ste dobili tri koma nešto. Nešto vam se tu ne slaže.

Idemo dalje.

Dušan Radosavljević.

Milovan Jakovljević.

(Strahinja Erac: Jel mi ne date repliku?)

Erac, jel vama nije dovoljno kad vas čovek tri puta lepo zamoli da se ponašate pristojno? Ne možete to? Ne umete?

Bar ne radite ono što je radio Zečević danas. To vam je olakšavajuća okolnost.

Lepo vam kažem – ako nastavite sa tim vi ćete sami tražiti da bude izrečena opomena.

(Strahinja Erac: Što mi ne date repliku? Sram vas bilo.)

Hoćete?

Dobro.

Izričem opomenu Strahinji Ercu, ako ste to hteli.

Izvolite.

Milovan Jakovljević – ne.

Tu smo vreme iskoristili, jel tako?

Nikola Dragićević – takođe smo iskoristili vreme.

Vojislav Mihajlović – ne.

Veroljub Stevanović – ne.

Ljubinko Đurković.

Zoran Sandić.

Vi želite?

Izvolite.

ZORAN SANDIĆ: Poštovani predsedniče Skupštine, kolege poslanici, poštovani građani Srbije, ja ću na početku prvo da izrazim umereno zadovoljstvo što ste, gospodine predsedniče, juče pre početka sednice na Kolegijumu prihvatili predlog državotvorne opozicije da se u narednih mesec dana održi vanredna sednica sa jednom jedinom tačkom dnevnog reda, a to je francusko-nemački ultimatum. Ne izveštaj gospodina Petkovića i Kancelarije za Kosovo, nego francusko-nemačkom ultimatumu, isto onako kao što je lažna država Kosovo, kao što je lažni parlament u Prištini pre nedelju dana raspravljao tačku po tačku o francusko-nemačkom predlogu.

To je dobro da ovde o tome prodiskutujemo, da se o tome ne priča na ulici, da se ne jurimo na ulici nego kao ozbiljna država, kao ozbiljan parlament da o tome, o tom francusko-nemačkom predlogu pričamo ovde.

U moje ime, nadam se da ćete uspeti, u dogovoru sa predsednikom Republike da izdejstvujete tu sednicu u narednih mesec dana.

Druga stvar, sad ću da izrazim jedno čuđenje, čuđenje zašto nismo počeli da radimo, iako primamo platu kao narodni poslanici o trošku građana koji nas gledaju, zašto nismo počeli da radimo 1. marta, onako kako nalaže zakon u Skupštini i zašto tad nije počelo redovno prolećno zasedanje, a problema u Srbiji je mnogo?

Ide prolećna setva, ljudi nisu dobili subvencije, krediti su skupi, proizvođači mleka, eno selo pored Zrenjanina, prosipaju 2.000 litara dnevno zato što mlekare ne mogu da otkupe, a mlekare imaju višak u svojim rafovima. Inflacija je preko 16%, realno preko 3%. Više ne možete u prodavnicu bez 3.000 dinara.

Zašto nismo zasedali i pričali o zdravstvu? Zašto se čeka na operaciju kolena ili kuka po 10 godina? Zašto bolnica u Somboru prokišnjava?

Zašto nismo pričali, zasedali i pričali o EPS-u, o transformaciji koju nam je naložio MMF, gde EPS pretvaramo iz javnog preduzeća u akcionarsko društvo?

Sve su to teme gde smo trebali da počnemo na vreme i ovde da pričamo i da građani budu upoznati o tim problemima.

Sad ću se vratiti na ovo da me ne optužite da iskačem iz teme, mi sa izborom članova VSS i VST treba da zaokružimo ovaj proces, da kažem u pravosuđu i reforme našeg pravosuđa. Ono što me brine, bojim se da nema dvotrećinske većine za izbor jednog kandidata i onda će o tome odlučivati komisija, a čim je komisija, ona je politička, a čim je politička komisija i to pravosuđe po difoltu mora biti političko. Narod Srbije je željan prava i pravde. Vi ne možete više bez partijske knjižice ni kod doktora preko veze, ni da upišete fakultet, ni studentski dom. Za sve treba veza, za sve treba partijska knjižica. To nije dobro, to je rak rana našeg društva. Sa tim trebamo svi zajedno da se izborimo. Naravno mi ćemo kao poslanička grupa Koalicija NADA – Novi DSS – POKS imamo kandidate za koje ćemo glasati. Mislimo da su oni stručni i pošteni, da li će dobiti podršku ili neće, u ovom momentu to ne mogu da znam, ali su nam namere najčistije i najpoštenije, da dobijemo nezavisno pravosuđe.

Na kraju, ono što me brine, to naše nezavisno pravosuđe, i ako bude nezavisno kako god da bude, na teritoriji naše južne srpske teritorije, na KiM neće funkcionisati. Kao što reče policajac Filipović tamo naše ljude love ko zečeve, a sude im kosovski sudovi ovako kako im se hoće i kako im se može.

Juče je bilo 10 godina od Briselskog sporazuma. Pročitaću vam samo desetu tačku – sudske vlasti biće integrisane i funkcionisaće i u okviru pravnog sistema Kosova. Da li treba da ponovim? Vidim tajac. Znači, pre deset godina smo pravosuđe dali u ruke Albancima i sada …

(\_\_\_\_\_\_\_\_\_\_\_\_\_\_: Mnogo ranije ste vi dali to Kosovo. Sram vas bilo.)

Mi nismo dali pravosuđe.

Samo želim da kažem da Briselskim sporazumom, ne samo pravosuđe, nego i policija, nego i civilna zaštita, pa drugi Briselski 2015. godine itd. nadam se da ovaj francusko-nemački ultimatum neće biti prihvaćen i neće se sprovoditi u delo, kao što je rekao i patrijarh srpski gospodin Porfirije.

Na kraju, nemojte nas optuživati, mene lično ne možete, niko ne želi rat, pogotovo da šalje decu u rat. Ako ne daj bože neka zemlja nekad i ratuje, ne ratuju deca, ratuju vojnici, profesionalci, ali rat nikom ne treba, ali i bez rata možemo da kažemo ultimatumu, uceni, pritiscima i bez rata možemo da kažemo ne. Boli me kao čoveka, kao Srbina zašto ovde licitiramo ko je gde kada bio i ko je gde i kada ratovao. Zar treba da pričam gde sam bio 1990, 1991. godine, gde sam bio 1999 godine? Jel to sada treba nekog da impresionira? To je naša srpska muka kroz vekove. Nemojte da ostavimo to budućim generacijama, ali nemojte i da im ostavimo osakaćenu zemlju. Hvala.

PREDSEDNIK: Pravo na repliku.

MILENKO JOVANOV: Pošto citiramo, sada ću ja da citiram jedan dokument u kome piše sledeće – priznaje da u cilju nepristrasnog rešavanja pitanja vezanih za međuetničke kriminalne aktivnosti, postoji potreba za povećanjem broja međunarodnih sudija i tužilaca unutar kosovskog sudstva. Dokument potpisali Čović i Hekerup, Nebojša Čović kao predsednik Koordinacionog centra za KiM, potpredsednik Vlade Srbije, specijalni predstavnik predsednika SRJ, u to vreme dr Vojislava Koštunice.

Sada vi meni objasnite jednu stvar.

(\_\_\_\_\_\_\_\_\_\_\_: )

Da, i vi ne vidite da sam ja na istoj poziciji na kojoj sam i bio, jer ja ni tada za ovo nisam rekao da je to izdaja, nego gledamo da u okviru onoga sistema u kome smo, u situaciji u kojoj smo izvučemo najviše što možemo.

Pročitajte sve sporazume koji postoje o Kosovu i Metohiji. Ono što meni samo smeta, to je da kada neko nešto radi u vaše ime i u to vreme i u moje ime, e onda je to patriotizam, i kada se puste braća Mazreku to je mudro, i kada je ne znam šta to je mudro i to podržimo, i kažemo – zna Voja šta radi, e sada kada se bori da se izvuče šta se izvući da – e, to je izdaja. Nije Zoran Sandić rekao da je izdaja, ali njegov predsednik stranke vrlo često to govori. To ne može. To je licemerno.

Dakle, situacija jeste teška i zato nam je potrebno jedinstvo, a ne ovakve sitne podmetačine, jer to neće dati nikome ništa dobro, a najzad, i da time završim repliku. Objašnjenja koja je dao Slobodan Samardžić i za puštanje šiptarskih terorista i za sve ostalo su sramotna i verujem da u to vreme ni vi ni ja ne bismo podržali rečenicu Slobodana Samardžića koji je rekao da je pola njih bilo nevino u zatvoru. Ja ne verujem da je tu iko bio nevin u zatvoru. Hvala.

PREDSEDNIK: Hvala.

Samo da vam kažem, ima vaša poslanička grupa još jednu prijavu za reč, da ne bude da sam nešto pogrešio. Vi mi kažite ko od vas je poslednji prijavljeni za reč.

Izvolite. Samo se prijavite u sistem, Zoran Stojanović.

(\_\_\_\_\_\_\_\_\_\_\_\_\_\_: Direktno je pomenut Zoran Sandić.)

Nemojte da se raspravljate sa mnom. Pomenuto je u rečenici – nije to rekao Zoran Sandić, rekao je predsednik njegove stranke. To nije osnov za repliku. Dao sam reč Stojanoviću. Izvolite.

ZORAN STOJANOVIĆ: Zahvaljujem.

Pravnici bi rekli: „Res, non verba!“. „Res, non verba“, „Res, non verba“, jel tako, profesore rimskog prava? Kada smo kod toga, ponoviću „Quod ab initio vitiosum est non potest tractu temporis convalescere“, to sam iskazao onda kada smo govorili i pravili uvertiru za ovaj današnji izbor za Visoki savet sudstva i za Visoki savet tužilaštva. Moraću to da ponovim iz mnogo razloga.

Zagrejali ste atmosferu sada na kraju ove sednice vezano za ovih pet tačaka dnevnog reda, kako ste vi rekli, koje nam predstavljaju ozbiljnu ustavnu dužnost. Ali niste rekli koja nam je vrhovna ustavna dužnost. Vrhovna ustavna dužnost nam je da stvorimo uslove za očuvanje države u ovakvim prilikama, da bi znali gde će budući, ako ih danas izaberemo, ili ako ih danas ne izaberemo, pa ih izaberu komisije, ti ljudi, na tim najvišim i najvažnijim funkcijama, delovati i u okviru koje države. Da znamo koja nam je granica i da li će moći da idu do Đakovice, do Peći, ili će moći samo do Bujanovca, ili će za neko dogledno vreme moći samo do Niša. Zato smo vam predlagali i očekivali, opravdano, da na dnevni red u ovom periodu od marta do juče stavite raspravu o podršci sporazumu koji smo dobili iz Vašingtona i iz Evrope.

Bilo bi neljudski kada bismo rekli da je to dobio Aleksandar Vučić, to uopšte nije tačno, da je to dobila SNS, da je to dobio DSS, da je to dobio DS ili Narodna stranka. To smo, poštovane i uvažene kolege narodni poslanici i poštovani građani Srbije, dobili mi svi zajedno, čitava Srbija. Zato vas ja u ovom mom izlaganju ispred Srpske koalicije NADA, želim da zamolim, jer imam očekivanja zajedno sa svojim kolegama, da će sednica vezana za to biti zakazana, da ćemo spustiti loptu i da definitivno zaista i istinski, na delu, ne na rečima, pokažemo šta je istinski najbolje za Srbiju, a ne da pričamo samo da je najbolje, ili da kažemo da je neko izdao, a nije izdao, ili da kaže – nisam izdao, da napolju trgujem, a da unutra srbujem, i slično tome.

Jako često se setim vašeg slogana, on je bio zaista dobar: „Zajedno možemo sve“. Evo, danas je tačno taj dan kada mi zajedno treba da odlučimo za ovakve organe kakvi čine kičmu države. Ali ću vas podsetiti na ono što sam rekao i ono što sam obećao gospođi ministarki Popović, ministarki pravde. Ima jedna ozbiljna smetnja za to zajedničko delanje naše, da sve ono što mi smatramo i radimo je jedino dobro, a vi isto za sve ono što vi smatrate da radite ili podržavate je jedino dobro. Samo hoću vama da poručim i građanima Srbije da je jedino dobro ono što je dobro za sve nas zajedno, a obično se istina i ona istinska pravda nalazi i pravo na sredini. Zato treba, ponavljam, spustiti loptu.

Kod izbora ovih organa, za koje ja verujem da vi želite da izaberete ono što je prošlo da odborima, ja sam bio prisutan na Odboru za finansije kada su predloženi kandidati za Državnu revizorsku instituciju i za Komisiju za zaštitu prava ponuđača u postupcima javnih nabavki, ali mi se čini da su ove prve dve tačke jako, jako, jako bitne za sudbinu Srbije. Ne mora da znači ako je do sada nešto bilo zavisno i da je politika vršila ogroman uticaj i da tu imamo mnogo stvari koje smo čuli od kolega, i to je sve tačno, i znamo koliki je uticaj, ne radi se samo o ljudima koji će tu sesti i raditi taj posao.

O njihovoj stručnosti ne treba mnogo raspravljati, jer ako je neko doktor profesor na Pravnom fakultetu u Beogradu, kolike su moje moći objektivne da ocenim ili mi zajedno, koji recimo možda i nismo u toj struci, ja slučajno jesam, da li oni zavređuju pažnju i da li su oni istinski ti koji to mogu da rade i da se odupru uticaju? Jedna je stvar njihov profil, njihova biografija, druga je stvar da li će biti izabrani, treća je stvar da li će na njih biti uticaja i interaktivnog delovanja raznih državnih organa. To su sve različite stvari. Čini mi se da se neki, želeći da zaista tužilaštvo bude nezavisno a sudstvo samostalno, pomalo upletu.

Od kolege jednog smo čuli ovde da je narod hteo da izglasa ustavne promene, da je narod to izglasao, naravno, da je narod hteo da glasa ovo, da je narod to izglasao, međutim, postavlja se pitanje valjanosti volje naroda, da li je ta volja iskrena, da li je čista, da li je samostalna ta volja, da li se uticalo na tu volju ili nije i na koje načine. I da je to baš tako, nije, to moram da vam kažem. Nije, zato što, samo jedna činjenica, da napravim digresiju, govori u prilog tome da je narod ovo hteo, ovakvu reformu pravosuđa, ne biste izglasali smanjeni cenzus za referendum na kome se odlučivalo da li će doći do ustavnih promena. To je istina.

Znači, ako smo Ustav 2006. godine doneli po određenom postupku, pravna su načela ta koja imperativno traže da ono kako se i količinski sa čime se izglasalo sa time može i da se menja, sa manjom količinom ne bi moglo da se menja. Sa manjim brojem glasova menjate nešto što je usvojeno sa većim brojem glasova. Onda je bilo ono da ste mogli na referendumu da dobijete i pet naših građana da izađe na referendum, referendum će se važiti. I tu nešto nije u redu. Ali dobro, krenuli smo tim putem i nećemo stajati sebi na muku, nećemo stajati Srbiji na muku, jednostavno ćemo trebati da uradimo ovo pametno i čisto.

I da ja ne bih više dužio, očekujem da danas zaista budu izabrani oni koji su predloženi i koji su najbolji. Ako budu izabrani ispred Srpske koalicije NADA, želim da im čestitam i želim da ih zamolim da je konačno došlo vreme kada ne treba da gledaju nikoga od nas, od predsednika države do člana u savetu mesne zajednice, ako povredimo zakon, već moraju da postupaju po zakonu i da smo pred zakonom svi jednaki. Ako to postignemo, mi smo danas uradili veliki posao. Hvala vam.

Ako budu izabrani, ispred srpske koalicije NADA želim da im čestitam i želim da ih zamolim da je konačno došlo vreme kada ne treba da gledaju nikoga od nas, od predsednika države do člana u savetu mesne zajednice, ako povredimo zakon, već moraju da postupaju po zakonu i da budemo pred zakonom svi jednaki. Ako to postignemo, mi smo danas uradili veliki posao. Hvala vam.

PREDSEDNIK: Pravo na repliku.

MILENKO JOVANOV: Prvo, stranka je pomenuta u kontekstu tenzija itd, ne pravimo mi tenzije ovde. Nisam ja sisao srednji prst i pokazivao vama, nego je to vaš koalicioni partner pokazivao nama. Ako vi mislite da ćemo mi preko toga da prelazimo, nećemo. Takav bezobrazluk nije viđen ovde, iskreno rečeno.

Šta je bezobrazno Srđane?

Pričam samo sa Tarzanom, sa Ćitom ne razgovaram. Bez Tarzanovog prisustva sa Ćitom ne razgovaram.

Dakle, prva stvar, nije menjan Zakon o referendumu da bi se smanjio izborni prag, nego da bi se uskladio sa Ustavom. Ustav je tražio, Ustav je postavio kao normu da više nema tog cenzusa od 50% da bi referendum bio uspešan, a ne mi. Mi smo samo uskladili zakon koji je važio sa Ustavom, koji smo valjda svi zajedno izglasali.

Nismo? Kako nismo? Valjda si glasao za Ustav na referendumu. Ja sam mislio da jesmo. Ja sam glasao. Ti možda nisi.

Druga stvar, nemam ništa protiv ovoga što ste rekli, ali fali jedan deo koji je nama jako važan. Ne mislim da je sporan za vas, ali za neke druge u sali i te kako jeste.

Dakle, da da budu nezavisni sudovi od svih nas, da budu nezavisni od vlasti u državi Srbiji, ali da budu nezavisni i od stranih vlasti, da bismo imali celokupnu priču i da bismo tu stvar zaokružili. Jer, mislim da tu imamo jedan mali raskorak sa nekim ljudima u ovoj sali, da oni nemaju ništa protiv da neke ambasade imaju svoje tužioce, da neke ambasade imaju svoje sudije, da bi njima kao nesmenjivima mogli da upravljaju celom političkom smenom i događajima u Srbiji.

(Aleksandar Jovanović dobacuje.)

PREDSEDNIK: Aleksandar Jovanović od ovog trenutka da ne viče više.

Aleksandar Jovanović, jeste me čuli? Upozorio sam vas da ne vičete.

MILENKO JOVANOV: Prvo, rekao sam da sa Ćitom ne razgovaram bez Tarzana, tako da kad Tarzan dođe, onda ćemo moći. Ali, ne vidim što bih sa Ćitom razgovarao i sa Tarzanom. Tako da kad Tarzan dođe obavićemo razgovor. Meni je drago da si ti došao ovde, da te je Vučić zaposlio, da si se ovde zaljubio, život ti je krenuo na bolje, sve je super, samo, ostavi se dobacivanja, nisi u kafani za kafanskim stolom.

To su te tri stvari.

Znači, ne dižemo mi atmosferu, nego neko drugi, a moramo da odgovaramo, kao što vidite.

(Svi poslanici govore u isto vreme.)

Evo, čime sam ja sad ovo izazvao?

Ali, dobiće odgovor kakav zaslužuje.

Pod dva, nismo menjali Ustav, odnosno nismo menjali zakon tek tako, nego radi usklađivanja sa Ustavom.

Pod tri, da to pravosuđe bude nezavisno od svih, i od naših vlasti, i od stranih vlasti. Hvala.

PREDSEDNIK: Hvala svima.

Sada prelazimo na potvrđivanje mandata novom narodnom poslaniku.

Pošto su se stekli uslovi, predlažem da konstatujemo potvrđivanje mandata narodnom poslaniku u Narodnoj skupštini za upražnjeno poslaničko mesto, kako bismo omogućili njegovo učešće u radu Narodne skupštine.

Uručeno vam je Rešenje RIK o dodeli mandata narodnom poslaniku radi popune upražnjenog poslaničkog mesta u Narodnoj skupštini.

Takođe, uručen vam je Izveštaj Odbora za administrativno-budžetska i mandatno-imunitetska pitanja Narodne skupštine, koji je utvrdio da su se stekli uslovi za potvrđivanje mandata narodnom poslaniku, sa predlogom da Narodna skupština shodno čl. 134. i 135. Zakona o izboru narodnih poslanika, konstatuje potvrđivanje mandata narodnom poslaniku Dejanu Maniću, izabranom sa izborne liste „Ivica Dačić – premijer Srbije“.

Na osnovu Rešenja RIK, Izveštaja i predloga Odbora za administrativno-budžetska i mandatno-imunitetska pitanja Narodne skupštine, shodno čl. 134. i 135. Zakona o izboru narodnih poslanika, konstatujem potvrđivanje mandata narodnom poslaniku Dejanu Maniću.

Čestitam i molim da se pripremite za polaganje zakletve.

Poštovani narodni poslaniče, molim vas da saglasno članu 17. Zakona o Narodnoj skupštini, pristupimo polaganju zakletve.

(Predsednik čita tekst zakletve, a narodni poslanik ponavlja.)

"ZAKLINjEM SE DA ĆU DUŽNOST NARODNOG POSLANIKA OBAVLjATI PREDANO, POŠTENO, SAVESNO I VERNO USTAVU, BRANITI LjUDSKA I MANjINSKA PRAVA I GRAĐANSKE SLOBODE I PO NAJBOLjEM ZNANjU I UMEĆU SLUŽITI GRAĐANIMA SRBIJE, ISTINI I PRAVDI."

Molim narodnog poslanika da pristupi potpisivanju teksta zakletve.

Dozvolite mi da vam u ime Narodne skupštine i u svoje lično ime čestitam na izboru za narodnog poslanika i poželim uspešan zajednički rad u ovom mandatnom periodu.

Nastavljamo sa radom.

Inače, ne znam, Milivojeviću, da li se ikada ranije desilo u istoriji Narodne skupštine da neko od narodnih poslanika ometa polaganje zakletve novog narodnog poslanika. Ušli ste u istoriju. Verujem da ste ponosni na sebe.

Pošto na listama poslaničkih grupa više nema prijavljenih za reč, pre zaključivanja zajedničkog jedinstvenog pretresa, pitam da li reč žele predsednici odnosno predstavnici poslaničkih grupa, neko ko nije iskoristio svoje pravo iz člana 96. Poslovnika?

Reč ima Radomir Lazović.

RADOMIR LAZOVIĆ: Hvala predsedavajući za reč.

Poštovani građani, poštovane građanke, da se podsetimo, danas, između ostalog, imamo na dnevnom redu izbor istaknutih pravnika za članove Visokog saveta sudstava i tužilaštva.

Ustavnim reformama protiv kojih smo bili snažno protiv i protiv kojih smo jedini vodili zvaničnu referendumsku kampanju, pa mi dozvolite što ću dati sebi za pravo da malo više o tome govorim, SNS je napravio jednu novu manipulaciju i produbio je partijsku kontrolu pravosuđa.

Dragi građani, danas ste mogli da vidite kako se ovde ubiše da nam objasne suprotno. Kažu, ovim reformama odrekli su se uticaja na pravosuđe. Kažu, sudovi i tužilaštva će napokon raditi slobodno. Kažu, mnoge druge stvari, ali da vidimo kako to u suštini izgleda.

Građani, da li znate ko će doneti odluku o izboru istaknutih pravnika za članove ova dva saveta. Da li znate ko će doneti odluku? Neće Narodna skupština, mi ćemo ovde da glasamo, ali ako ne bude dvotrećinske većine, kao što je neće biti, jer niko iz opozicije neće podržati ovakve predloge, desiće se ono na šta smo upozoravali sve vreme. Ove ljude izabraće gospodin Orlić, izabraće ih Zagoraka Dolovac i izabraće ih Zoran Pašalić, ali ne mislim tu metaforički, nego bukvalno. Iza svih tih objašnjenja koja ceo dan slušam, iz ubeđivanja da se SNS odriče kontrole pravosuđa, kao da bi to iko poverovao, na kraju dođosmo do toga da u stvari predstavnike u savetima bira niko drugi do Orlić, Dolovac i Pašalić.

Dokle smo mi kao društvo stigli kada nam se SNS bavi pravosudnom reformom, da, to je i meni malo smešno, zamislite šta kažu, oni će da smanje partijski uticaj na tužilaštvo. Pa, da nije tog uticaja, nego apsolutne kontrole i zloupotrebe koju vršite i ovim dopunjujete, najviši državni vrh bi bio zapravo u zatvoru.

Sada sam postao svestan da sam možda napravio jednu malu nepravu. Kada kažem SNS, naravno, mislim i na kolege iz SPS-a i ostale satelite. Nemojte se naći uvređenim. Naravno, mislim i na vas, nego velika je konkurencija, pa onda vi nekako padnete u drugi plan.

Veze SNS-a sa kriminalom dosežu dotle da brutalne ubice, poput Veljka Belivuka, su bile u službi Srpske naredne stranke, a o čemu oni sami govore kada se glože među sobom.

Možete da se bunite koliko hoćete, ali Evropol je to otkrio i ne možete to više da sakrijete. Ali, nije Srbija samo u pravosuđu dotakla dno kace. Dokle smo mi kao društvo stigli pod vlašću SNS-a zapitajmo se kada nam Željko Mitrović proizvodi oružje za vojsku. Ej, ljudi, ej, patriote, biće da ste novčane patriote, jer vi Teslu, Cvijića ili Milutina Milankovića volite samo kada su na novčanicama koje na kraju završe u vašim džepovima posle ovakvih dilova.

Da ponovim još jednom, neka odzvanja ovim svodovima ovde dokle ste nas doveli - Pink vam je proizvođač oružja za vojsku. Tu se nalazimo.

Dakle, mi kao društvo smo došli do toga da nam se u osnovnim školama pred decom kao primer pojavljuje Kristijan Golubović i, zaista, kada vidite ko je sve u državi ministar, možda i nije loša ideja da nam to bude primer za decu, jer danas o Republičkoj komisiji za zaštitu prava u postupcima javnih nabavki govore oni čiji je gradonačelnik Aleksandar Šapić, čovek koji je upravo priznao da je njegov šef kabineta nudio nameštanje tendera za javni prevoz.

Ubeđuje nas Šapić javno kako je nameštanje tendera dobro za građane. Ljudi, on je to stvarno čovek javno rekao, kako je to dobro za javni interes. Vi ste se totalno pogubili, pa više ne možete ni da procenite šta je Zakon, šta je kršenje Zakona, šta je javni interes. Potpuno ste se izgubili u tome što nemate nikakvu kontrolu, jer ste je prigrabili za sebe.

Taj Šapić će nas sve potopiti. Eno buši Savski nasip protiv zakona, uprkos upozoravanjima. Dakle, ljudi u opasnosti su ljudski životi, mada su bili i 2014. godine, kada se u Obrenovcu, pod Čučkovićevom komandom, doveli do onakve katastrofalne odbrane od poplava.

Zaista, mi se nalazimo u situaciji… I, da zaključim, da se stvarno misli sa pravosudnim reformama i slobodom za pravosuđe, pa najviši državni vrh bi nam se našao u zatvoru.

Hvala vam.

PREDSEDNIK: Iskoristili ste vreme.

Ne znam da li vam to piše na tom papiru s kog ste čitali, ali da vas podsetim, zajedno ste bili u kampanji protiv promene Ustava sa Zavetnicima. Dakle, niste vi tu bili ekskluzivni. Tu ste zajedno bili, kao i u svemu drugom, da znate. To je vaša zajednička politika, kao i sve drugo što vam je zajedničko.

Pravo na repliku, Milenko Jovanov.

Izvolite.

MILENKO JOVANOV: Ovo je jedna splačina od govora, pomije u koje je udrobljeno sve i svašta…

(Srđan Milivojević: Prijatno!)

Ja to ne jedem, ali mi je drago da ti je to palo na pamet da se to jede. To znači da to iskustvo imaš, u redu je.

Ponesi i kašiku. Iskreno rečeno, ne bi me čudilo da te vidim ovde kako jedeš splačine iz kofe neke. Ne bi me iznenadilo.

Imate jednostavan način, ali hajde od ovoga što je tačka dnevnog reda, da ne pričamo o ovim svim stvarima koje su za društvene mreže.

Dakle, imate jednostavan način da sprečite Orlića da bira sudije. Evo, izaberite vi sami. Dajte da bude dvotrećinske većine i niti će Orlić, niti će Vrhovni javni tužilac, niti će predsednik Ustavnog suda, niti će bilo ko više učestvovati u izboru sudija i, eto, vi ste uradili veliku dužnost, dali ste nezavisnost pravosuđu, uradili ste odličnu stvar, sprečili ste političare da biraju sudije i šta je sporno? Što to ne uradite? Pa, zato što nećete, zato što vi nemate ideju šta treba da se radi.

Vi ste tu da kritikujete, kritikujete, kritikujete, bez ikakve ideje i ikakvog programa i to je ono što je sporno. To je ono što je sporno i mi za sve ovo vreme od vas nismo čuli nijedan celovit predlog.

Vi dođete sa parolom - treba obezbediti ljudima da jeftinije zakupe stanove, ali nema razrade te ideje, nema ničega. Sada se dešava jedna druga stvar. Sada se dešava to da cene tih renti padaju, da oni koji su došli zbog kojih su podignute rente prave probleme, ne plaćaju račune itd. Ko će sada da zaštiti ove koji su izdali te stanove po višoj ceni, a sada moraju po nižoj? Hoćemo li sada i njima da dotiramo sredstva?

Dakle, nema celovite ideje, nema ničega. Postoji jedna splačina stvari koju smo već milion puta čuli, a što se tiče pravosuđa, ako je Venecijanska komisija rekla da je zadovoljna, nama stvarno, osim njih, vaše mišljenje, do koga izuzetno držimo, nije ipak relevantno dovoljno kao mišljenje Venecijanske komisije.

Hvala.

(Radomir Lazović: Javio sam se za reč.)

PREDSEDNIK: Šta, da objasnite zašto su vam relevantniji Zavetnici nego Venecijanska komisija?

(Radomir Lazović: Tako je.)

Pa, zato što je to vaša politika. Nema šta da pričate, sve je jasno.

Reč ima Aleksandar Jovanović.

ALEKSANDAR JOVANOVIĆ: Zdravo živo, gospodo bivši radikali. Vidim da osnivate, posle 20 godina postali ste veliki pacifisti, hipi pokret. Sada se zalažete za mir i stabilnost.

Ko je napunio Arenu 24. marta i doveo Gerharda Šredera na dan bombardovanja, da mu aplaudira zato što je bombardovao Srbiju kada je osnivao SNS, ja ili Aleksandar Vučić?

Ko je Tonija Blera, onog koji je takođe osuđen, vi ste ga sudili ovde za zločine za bombardovanje nad srpskim narodom, uzeo za savetnika, ja ili Aleksandar Vučić?

Ko je Gerharda Šredera, takođe, uzimao za savetnika, ja ili Aleksandar Vučić?

Vi bivši radikali, što ste se sada pretvorili u nekakve pacifiste, vi ćete da nas učite o miru i stabilnosti, vi koji ste našu decu terali da idu na Vukovar? Ljudi sakati, bogalji, koji su se borili za to naše Kosovo i za sve srpske zemlje, nemaju penzije, vuku se po ulicama. Šta vam smeta, šta vas boli - ja ili Aleksandar Vučić?

Dakle, čiji je Toni Bler? Vaš, gospodo bivši radikali, a budući ko zna šta.

A ti, Milojko, da li je Aleksandar Vučić i dalje najveći kriminalac u Srbiji ili ne? To su tvoje reči. To je isto govorila i Nataša Jovanović.

Samo vi nastavite, vi ste, drugari, laku noć.

Što se tiče onoga što je na dnevnom redu, a to je Zaštitnik građana gospodin Pašalić, koga nismo imali prilike da vidimo ovde, evo, ja ga pozivam da u utorak pođe sa mnom u Žagubicu na Odbor za zaštitu životne sredine, da odemo u kazino Safeta Pavlovića, mnogim ljudima u Žagubicu, u Krepoljinu potrebna je zaštita od vašeg makroa, vlasnika javne kuće, koga ste stavili da vodi opštinu. E takvog kakvog ste stavili da vodi opštinu, tako će vam uskoro biti.

Još jednom da vas podsetim, pratite šta se događa u Crnoj Gori i budite spremni da će se to isto desiti i svima vama koji ste ovu zemlju za ovih deset godina opljačkali do temelja.

Laku noć i prijatno!

PREDSEDNIK: Imamo replike.

Izvolite.

MILENKO JOVANOV: Znači, 16.20 časova, a njemu laku noć? Znači, vinjak radi, razbija. Sednice da traju do 11.00, dok može da izdrži, dok mu je dan. Posle 11.00 već počinje da se smrkava. U 16.00 mrkli mrak, nema drugog.

Ja znam da postoje faze pijanstva kada čovek bulazni jedno te isto - a vi bivši radikali i sve to i vrti i vrti. To je ono u kafani kada vas uhvati pijandura i ne možeš da se otarasiš budale, stalno priča jedno te isto, e to smo mi sada imali prilike da vidimo kako izgleda uživo, nažalost, u Narodnoj skupštini. Znači, Ibarska magistrala bi se ovoga postidela. Najgora rupa na Ibarskoj magistrali je akademija nauka za ovaj primer koji smo malopre imali prilike da vidimo.

Ovo, smrkavanje u četiri popodne, ovo bulažnjenje u krug… Pa, to si sve isto juče pričao, samo da te podsetim. Eno ti stenogrami, pogledaj.

Onda kad kažem da ne pričam sa Ćitom bez Tarzana, tebi nije jasno zašto. Pa, evo zašto. I ja prihvatam da sam Milojko, sada od tebe očekujem da kažeš da prihvataš da si ti Ćita. Ja sam rekao, za mene, pazi, to je skoro pa sinonim, Milenko, Milojko, mil je u osnovi od mio, dakle, slovenska reč, stara, dakle, jasna stvar, skoro pa sinonimi, kao Ćita i Ćuta. Ja mislim da su i to sinonimi, potpuno isto. Čim te čovek vidi, ne zna da li Ćita ili je Ćuta. Evo, ti si sada pokazao šta si.

Prema tome, nemoj više da drviš sa jednim te istim stvarima. Niti znaš ko je šta rekao, niti znaš ko je gde bio. Mani se bre, čoveče, nismo u kafani, ovo je Skupština. Pročitaš dnevni red, pokušaš da razumeš šta je na dnevnom redu, pokušaš i onda nešto kažeš.

Ponovo iznosiš neistine o ovom čoveku. Dokle blatite ljude bez ikakve mogućnosti da se taj čovek brani? Kada odeš u Babušnicu, pa mu tamo reci, a ne tamo kada odeš - jao dirao me je on, jao napao me je. Ovde dođeš da kukaš, a ovde si mnogo jak. Kada odeš u Babušnicu, pa Safetu Pavloviću reci šta imaš u lice. Nas ostavi na miru, molim te. Ja ne znam kojom mukom, u kafanama ozbiljnim postoje ljudi koji ovakve ljude izvedu napolje. Ovde izgleda toga nema i sada moramo da te trpimo tako pijanog do ko zna kojeg doba noći.

PREDSEDNIK: Izvolite.

BOŠKO OBRADOVIĆ: Poštovani predsedavajući, kolege narodni poslanici, uvaženi građani Srbije, želeo bih na kraju ove naše današnje rasprave u ime poslaničke grupe Srpski pokret Dveri - Patriotski blok da iskažem naš stav da se mi nećemo odazvati u danu za glasanje da uopšte učestvujemo u glasanju po ovoj temi. Bili smo od početka protiv ustavnih reformi. Smatramo da su nam nametnute iz Brisela, kao i mnogo toga drugog, da Srbija sve više liči na koloniju i deponiju EU i da to jedna suverena i nezavisna zemlja sebi ne sme da dozvoli.

Ako ćemo da menjamo Ustav, menjaćemo ga kada mi to budemo želeli i na način koji mi to budemo želeli, a ne na način na koji nam kaže Venecijanska komisija ili bilo ko iz Brisela.

Nažalost, vladavina SNS u poslednje vreme sa svojim koalicionim partnerima sve više liči na slugeranjstvo prema centralnom komitetu iz Brisela, to vidimo po tome što ste prihvatili francusko-nemački sporazum o priznanju lažne države Kosovo i počeli da ga primenjujete praktično. To vidimo po tome što ministar u vašoj Vladi Rade Basta se zalaže za uvođenje sankcija Ruskoj Federaciji. To vidimo po tome što ćete od 16. do 30. juna održati vojne vežbe sa NATO vojskama u Srbiji i vidimo po tome što planirate privatizaciju i prodaju „Elektroprivrede Srbije“.

Dakle, vaše opredeljenje je jasno u prozapadnom pravcu, a opredeljenje građana Srbije je suprotno tome. Preko 80% građana Srbije je, i završavam gospodine predsedavajući, za očuvanje Kosova i Metohije u sastavu Srbije, protiv uvođenja sankcija Rusiji, protiv članstva i vojnih vežbi sa NATO paktom i protiv privatizacije EPS-a.

PREDSEDNIK: Hvala vam.

Pravo na repliku, izvolite.

MILENKO JOVANOV: Nema privatizacije EPS-a, o tome smo već govorili, ali to izgleda ne vredi. Ovo je nova mantra. Mada, kažu ovi ljudi iz Lazarevca, nisu imali gde da parkiraju, toliko je mnogo ljudi iz Lazarevca izašlo da podrži taj skup, uglavnom su ljudi došli sa strane, ali nije ni važno. Dakle, nema privatizacije, niko o tome ne govori.

Što se tiče svega ostalog, jutros sam slušao na jednoj od televizija najavu izložbe koja je postavljena u Muzeju savremene istorije, valjda, koja se tiče perioda Kraljevine Srbije i Obrenovića i Karađorđevića.

Samo nemoj da povratiš, ko Boga te molim. Znači, sve smo prošli, to bi stvarno već bilo previše, nemoj. Ako ti je muka, imaš toalet odmah tu iza vrata, otrči, pa reši to, pa se vrati. A možeš negde da skočiš, opereš zube ponekad, ali ajde.

Dakle, citirane su reči Jovana Ristića, koji je jedan od naših najvećih političara srpskih ikada, koji je rekao kada se veliki tuku, na malom je da ćuti i da se skloni, jer ako se u to umeša, u taj sukob velikih, to će biti na njegovu veliku štetu.

Mi smo se te politike držali tokom čitavog perioda vladavine Obrenovića, a potpuno smo odustali od te misli u čitavom 20. veku. Zato 19. vek jeste temelj razvoja srpske države i početkom 20. veka, a ono što je posle usledilo, dovelo je do toga do čega je dovelo.

Mi mislimo da u ovakvoj situaciji treba da budemo mudri, treba da budemo pametni i da ne treba da se crtamo ni jednima, ni drugima. Oni će svoje poslove da reše i bez nas, a mi smo u tim njihovim prepucavanjima učestvovali dva puta i treći put bi bio katastrofalan i pitanje je da li bismo se ikad i kao narod i kao država oporavili. Hvala.

PREDSEDNIK: Po Poslovniku, izvolite.

MIROSLAV ALEKSIĆ: Gospodine predsedniče Skupštine, evo poslednjih dva sata ovde prisustvujemo svemu što ne dolikuje ovom domu.

Ukazujem da ste povredili član 107. Poslovnika – dostojanstvo Narodne skupštine, obraćanje direktno narodnog poslanika drugom narodnom poslaniku, i član 109. jer niste izrekli ni jednu jedinu opomenu od početka saziva na sve ove uvrede i na sve ove stvari koje smo mogli da slušamo od poslanika vlasti.

Gospodine Orliću, ti vaši dvostruki aršini vama služe na čast. Trebate da vodite računa da ova Skupština ne treba da liči na rijaliti. Ja verujem da ovi ljudi prekoputa vole rijaliti, možda se to njima sviđa, gledaju Pink, Hepi itd. Ali, ovo je Narodna skupština, za to primaju novac. I vama ako je žao da im izreknete opomenu da im ne bi skinuli od plate 10%, ne treba to da bude valjda kriterijum, nego trebate da se starate o primeni ovog Poslovnika.

Ovo što su govorili gospodinu Jovanoviću je skandal i sramota, prvorazredni. To je retorika iz „Zadruge“, „Farme“ i drugih rijalitija.

PREDSEDNIK: Kada Aleksandar Jovanović simulira povraćanje u Narodnoj skupštini, to vam je savršeno u redu, to vam se sviđa, a kad neko to primeti i na to reaguje, to onda nije u redu.

Da dobije opomenu? Vi tražite da Ćuti Jovanoviću izreknem opomenu? Jel hoćete?

(Miroslav Aleksić: On je dobio opomenu.)

Jel hoćete da to radim?

E, kada to sledeći put bude radio Aleksandar Jovanović, evo ja ću da uslišim molbu upravo izrečenu sa vaše strane, pa ću njemu da izreknem opomenu, a vi mu onda objasnite da ste to vi tražili.

Da li treba da se glasa za član 109?

(Miroslav Aleksić: Treba.)

Glasaćemo za 109.

Reč ima Dragan Nikolić.

DRAGAN NIKOLIĆ: Gospodine predsedniče Skupštine, dame i gospodo narodni poslanici, poštovani građani Republike Srbije, na kraju smo rasprave po dnevnom redu koji je odredio predsednik Skupštine. Radi se o izboru članova saveta tužilaca i pravosuđa. Ali sam ja mislio da je bilo mesta i da dodate još jednu tačku dnevnog reda u okviru ovoga, pošto je to potpuno prirodno, jer imamo predlog od VSS koji je u Skupštinu došao 8. marta 2023. godine za izbor 36 sudija osnovnog suda, prekršajnih sudova i dvoje ili dvojicu predsednika viših sudova.

Ovi sudovi vape za novim kadrovima, vape za ljudima koji bi došli da pokriju rad svih ostalih sudija koji se tamo nalaze i koji su pretrpani.

Činjenica je da je u Vranju dat predlog za četvoro sudija. Oni su spremni, izabrani, samo je potrebno da Skupština verifikuje njihove mandate, kao i predsednik Višeg suda u Vranju. Vi to niste uradili i mislim da ste napravili grešku.

S druge strane, nešto ne vidim da ovde ima predloga za sudije sa Kosova i Metohije. Da nije to možda posledica briljantnog Briselskog sporazuma? Očigledno da jeste.

Žao mi je što nismo mogli 50 dana da se vidimo ovde, predsedniče Skupštine. Žao mi je što sam vas samo gledao preko TV. Gledao sam vas jedno jutro gde ste bili na jednoj televiziji, gde ste državotvornu, državobraniteljsku opoziciju nazvali snajper koalicijom, antidržavnom koalicijom. Brzo sam prebacio na drugi kanal, nadajući se da tamo možemo nešto drugo da čujemo. Kad ste vi stigli, da li ste se teleportovali, kako god, bili ste i tamo sa istom retorikom, napadali ste sve vreme opoziciju, koristili ste neprimerene reči, a da ni jedan od opozicionih poslanika, niti predstavnika tih stranaka nije mogao da odgovori. Vi ste se praktično borili u ringu bez protivnika, upotrebljavali reči koje god ste mislili da treba i uopšte čitava scena i svi mediji koji su u Srbiji sa nacionalnom frekvencijom, od tog prihvatanja, neprihvatanja ovog francusko-nemačkog sporazuma koji nismo prihvatili, ali smo prihvatili da ga implementiramo, mesta na tim televizijama za predstavnike državotvorne opozicije nema. Rečnik koji se upotrebljava u tom medijskom prostoru je više nego užasan, strašan.

Ja sam očekivao da će Zaštitnik građana, čak sam i predložio, pošto on to ne čini, da se formira neki novi zaštitnik narodnih poslanika opozicije od narodnih poslanika i funkcionera vladajućih stranaka. To naravno nije moguće, ali ćemo mi danas verovatno posle sat vremena izabrati ovog gospodina Zorana Pašalića zato što u pratećim odredbama novog zakona, koji je usvojen 2021. godine, samo što niste njegovu sliku stavili zato što je on jedini Zaštitnik građana i jedini je on mogao da bude ponovo izabran. Kad ste ga već stavili u završne i prelazne odredbe, onda ste mogli da stavite i njegovu sliku i, gle čuda, ukoliko mi danas ne uspemo sa dve trećine poslanika da izaberemo ove ljude koji trebaju da uđu u ova dva saveta, onda će o tome odlučivati gospodin Zoran Pašalić. To je činjenica. To piše u zakonu i tako će očigledno da bude ukoliko vi niste namakli većinu od dve trećine.

Sa druge strane, predsednica moje stranke je pod baražnom vatrom, kako nekih poslanika u ovom parlamentu, koji putem „Tvitera“, „Fejsbuka“ i ostalih tih društvenih mreža upotrebljavaju najgore moguće kvalifikative. Ispred njene kuće, odnosno ispred njene rodne kuće, a gde živi njena baka od 96 godina nalepljena je sličica, slika, šta god da je, gde joj je nacrtano keče na glavi, što je naravno uznemirilo njenu baku, a još više gospođu Milicu Đurđević Stamenkovski koja je, kao što znate, u blagoslovenom stanju, a niko se nije setio, svi kao brinemo za jednakost polova, pogotovo brinemo za te buduće majke, niko se od njih nije setio da kaže da to treba da osudimo, a pogotovu ne Zaštitnik građana koji sebe predstavlja humanistom, koji o sebi priča da brine o svim nezaštićenim.

Znate šta on radi? Šalje čestitku za Svetski dan Roma, šalje čestitku za Vaskrs onima koji po julijanskom kalendaru slave Vaskrs, čestita Uskrs onima koji su po gregorijanskom. Evo, ja sam čestitao u više navrata, znači ispada da sam ja Zaštitnik građana. On se ničim drugim ne bavi. To mu je izgleda glavni opis radnog mesta, i to mu je kvalifikacija da bude izabran, jer se dugo bavi zaštitom građana, a bavio se zaštitom građana tako što je bio dugogodišnji sudija prekršajnog suda, čujte izricao mandatne kazne za brzu vožnju, za nevezivanje pojasa i to su kvalifikativi zbog kojih ste vi rekli da je on zaslužan da bude izabran za Zaštitnika građana da bi verovatno, kao neko ko je kooperativan, kako vi to upotrebljavate, sutra u slučaju neizbora ovih članova visokih saveta tužilaca i sudija vi to zajedno sa njim, zajedno sa Zagorkom Dolovac lepo sednete u vašem kabinetu, glasate, izaberete i onda utičete na dalji tok izbora sudija i svega ostalog.

Mi smo kao stranka učestvovali kada je bilo referenduma o tome da se naprave izmene Ustava u oblasti pravosuđa zato što smo smatrali da Venecijanska komisija ne sme da bude više diktator u ovoj Srbiji, da nam ona određuje šta to trebamo da radimo, šta je to dobro za nas. Najapsurdnije od svega toga je što su zemlje Kvinte u januaru mesecu prošle godine pozvale glasače, građane Srbije da za njihovo dobro izaberu promenu Ustava u toj oblasti, u oblasti pravosuđa. U isto vreme, da apsurd bude, ni u jednoj od tih zemalja se ne primenjuje način izbora sudija koji se preporučuje nama. Znači, praktično su to dupli standardi.

Mi smo na to pristali, kao što smo pristali, a nismo potpisali i ovaj čuveni francusko-nemački sporazum. Nismo ga potpisali, nismo ga priznali, ali ćemo vrlo lako da ga primenjujemo do crvenih linija. Te crvene linije su, plašim se, mnogo isprekidane, mnogo ima tu prodora sa svih strana gde se kaže – nećemo dozvoliti stolicu u UN lažnoj državi Kosovo. Naravno da nećemo, nema potrebe. Kada sve ovo ispunimo, oni će se pripojiti sutradan Albaniji i imaće stolicu u UN. Vi to dobro znate i oni koji su pravili Albaniju, oni sada prave veliku Albaniju. To su ti isti. Sada je samo formalno ubačena Francuska, kao francusko-nemački sporazum. Ovo je švapsko, francuski ultimatum Srbiji.

Zato mi kao državotvorna opozicija hoćemo da nastavimo sa mitinzima, hoćemo da nastavimo sa tribinama zato što u našim medijima ne može da se čuje šta to mi kao nismo prihvatili.

PREDSEDNIK: To je bilo kompletno vreme ovlašćenog predstavnika.

DRAGAN NIKOLIĆ: Da završim rečenicu.

Imaćemo miting u Novom Sadu. Pozivam vas da dođete 22-og. To će biti ispred Narodnog pozorišta u Novom Sadu, počinje u 18 sati. Vi kao predsednik Skupštine ste pozvani… (Isključen mikrofon.)

PREDSEDNIK: Jasno je meni da su mitinzi i tribine glavna stvar za vas.

Ovo što ste meni zamerili direktno. Snajper. Jesam ja govorio o tome, a znate vi jako dobro zašto. Ima veze i sa tim vašim mitinzima i tim vašim tribinama. Dakle, tu je reč o karabinu sa optikom, što bi ljudi rekli snajperska puška koju je na tu vašu tribinu, taj vaš miting koji ste organizovali ili samo promovisali jasno i onda na njemu takođe prisustvovali. Govorim o vama iz te vaše koalicije.

Dakle, takvu je pušku poneo učesnik, jedan od ovih organizatora ili šta ste već, i onda kada ga je policija zaustavila, i to kod njega pronašla, rekao – idem pred predsedništvo i imam nameru da ga upotrebim, pa su onda na tom vašem skupu, mitingu ili tribini na kojem ste bili sa svojim članovima, sa svojim zastavama raznoraznih stranaka, znate vi već ko je sve tu bio, otvoreno pretili ubistvom predsedniku Srbije. O tome sam ja govorio. Vama je potpuno jasno o čemu je tu reč, a onda kažete neprimereno je da ja to primetim, neprimereno je da ja to kažem ili na to ukažem, a primereno vam je da neko sa snajperskom puškom krene na predsednika države. Jeste li to osudili? Ne, niste naravno, naravno da niste.

Naprotiv, na svojim narednim mitinzima, tribinama itd. ste pravdali ljude koji su sa tim krenuli na predsednika države i jeste pozivali da budu hitno pušteni ti nevini ljudi koji su bili u pritvoru na tim vašim mitinzima i tim vašim tribinama, a onda sada mi da pričamo ovde šta je primereno. Mislim da je svima jasno u ovoj zemlji šta je po tom pitanju primereno, a šta nije. Jednako, ko malopre, što ste izigravali da ste nešto nevešti, ne razumete.

Neprimereno je kada reaguju narodni poslanici na uvrede koje stižu ti iz vašeg prvog reda. Vaš poslanik Zečević, onakvom gestikulacijom da se obraća narodnim poslanicama, to vam je primereno i lepo, a neprimereno je kada se neko zbog toga pobuni. Stvarno, nije vašu predsednicu stranke niko za ova dva dana, puna dva dana jednom jedinom rečju pomenuo, do vi malopre. E, toliko je navodno ugrožena. Ali, licemerje, vaše navodne brige za žene, majke i šta ste sve rekli, vidi se u vašim aplauzima, poslaniku vašem, Zečeviću, na onakvu gestikulaciju upućenu nečijim ženama, nečijim majkama, kao i sve drugo.

Nadam se da smo se razumeli oko onoga što ste imali da saopštite meni.

(Radomir Lazović: Poslovnik.)

(Dragan Nikolić: Poslovnik.)

(Zoran Zečević: Replika.)

Ko je po Poslovniku?

Lazoviću, izvolite.

RADOMIR LAZOVIĆ: Vama izgleda ne vredi govoriti, predsedavajući. Ovaj ovde rad je uređen ovim Poslovnikom. Vi ste tu da se starate o njemu. Ja reklamiram, peti put, ja mislim, ovde član 100. Znači, šta radite? Zašto se odatle obraćate ljudima? Držite političke govore…

PREDSEDNIK: Evo, ja vama peti put ponavljam jedno te isto obrazloženje. Znači, kada se meni obrati narodni poslanik Nikolić ili vi ili bilo ko treći, kada mi se obrati, ja mu onda na to što je hteo da kaže, da me pita, ili da mi prebaci, ja mu odgovorim. Jednostavna stvar, kada to ne radite, ne odgovaram vam ništa.

(Radomir Lazović: Siđite u klupe ako želite da govorite političke govore.)

Treba li da se glasa za član 100?

(Radomir Lazović: Ne.)

Ne treba.

Ko je još po Poslovniku?

(Zoran Zečević: Replika.)

Nema replike. Hoćete po Poslovniku, nećete po Poslovniku?

(Dragan Nikolić: Poslovnik.)

Izvolite.

DRAGAN NIKOLIĆ: Vi čitav dan kršite Poslovnik koga trebate da se pridržavate. Imate i član 100. na koji se pozvao sada, a to u stvari jeste, vi učestvujete u pretresu ovde, diskutujete sa mnom, a onda i 107. Morate da poštujete. Kaže: „Govornik na sednici Narodne skupštine je dužan da poštuje dostojanstvo Narodne skupštine“.

Vi ste ovoga puta bili govornik u Narodnoj skupštini. Vi ste učestvovali u debati sa mnom. Vi ste polemisali sa mnom sve vreme. Obraćali ste mi se apsolutno direktno, a na to nemate pravo iz te fotelje.

PREDSEDNIK: Jeste li se vi obratili meni, Nikoliću?

DRAGAN NIKOLIĆ: Morali ste da siđete...

PREDSEDNIK: Jeste li se vi obratili vi meni? Jeste ili niste?

DRAGAN NIKOLIĆ: Onda ste, potpuno naopako interpretirali...

PREDSEDNIK: Niste sigurni. Dobro, pomoći ću vam ja. Obratili ste se vi meni i pričali mi da vam strašno smeta ono što sam ja primetio, šta ste podržavali. I ja sam vam rekao, podsetio vas na to šta ste podržavali.

(Dragan Nikolić: To nije tačno što ste rekli.)

Ništa nije tačno? E, premotajte snimak sopstvenog govora, pa vidite šta je tačno. Toliko mogu da vam pomognem.

Član 107. treba li da se glasa?

(Dragan Nikolić: Da.)

Hoćete da glasate? Dobro.

Hajde da vidimo, ovlašćeni predstavnici, ko je sledeći.

Miodrag Gavrilović, izvolite.

MIODRAG GAVRILOVIĆ: Dragi građani Srbije, Demokratska stranka je rekla da ćemo doći do jednog procesa koji će pokazati besmisao čitave procedure koja se vodila poslednjih godinu i po-dve dana. Nažalost, bio sam u pravu. Nažalost su i moje kolege ukazivale na probleme koji nas čekaju, koji će nas očekivati, koji su nas čekali, nismo ih prebrodili. Opšta atmosfera je pokazala da nismo dorasli ovom zadatku, da je ova Skupština, Skupština iz koje izvire agresija, manipulacija, razne vrste ucena koje se kasnije šire po celoj zemlji, jedna zloupotreba prava, jedna zloupotreba položaja.

Ono što je zanimljivo danas da čujemo obrazloženje zašto nije bilo 1. marta zasedanje kao što u Ustavu piše, da prvi radni dan marta, Prvo redovno zasedanje. Ja vas pitam, a zašto na sajtu Narodne skupštine, ove iste naše Skupštine piše da rad Narodne skupštine, radnih tela da se odvija na sednicama? Na koji to drugi način se odvija? Zašto niste napisali od ovih koji upravljaju Skupštinom, generalni sekretar, zašto nisu napisali na sajtu koji su to drugi načini?

Još jedna stvar, zašto je ovde bila, da kažemo, svečana garda obučena, da nas dočeka kada smo ulazili prvi dan? Zašto to nije bilo 1. marta? Da li će tih 90 dana zasedanja da traje od danas, odnosno od juče, od 19. aprila ili će to da se važi od 1. marta? Potpuno svi rokovi koji su propisani Ustavom i zakonima mi ih ne poštujemo. Nažalost, prisiljeni smo da budemo u ovom jednom domu koji se potpuno zloupotrebljava rukovođenjem predsednika Skupštine.

Pored toga, moram da vam kažem da postoji, da kažemo, da postoje ozbiljni razlozi zašto imamo dve trećine propisane u zakonu da bi izabrali članove VSS i VST. To je napravljeno, to je napisano, to je u teoriji predviđeno za one slučajeve kad tom organu ljudima koje biramo hoćemo da damo veći legitimitet i tog legitimiteta da oni imaju veću odgovornost.

Sad druge strane, da bude poverenje stvoreno u te organe koji se biraju. Sa treće strane, da damo jedan značaj toj funkciji, da damo značaj tim ljudima, da odavde, mi smo predstavnici suverena, predstavnici naroda, prenesemo ono što je važno na te ljude koji će nas predstavljati u vrhu pravosudnog jednog sistema koji se pravi prvi put otkako postoji ova zemlja na ovaj način.

Poverenje nismo izgradili. Zašto? Zato što ste pokušavali da svaki argument izvrgnete ruglu, pa čak i ovu kvalifikovanu većinu propisanu odborima da se biraju kandidati za članove dvotrećinskom većinom, pa kada se ne izaberu onda da bude tropetinska većina.

Onda, šta je u pitanju? Imamo ljude koji su izabrani sa dvotrećinskom većinom ili sa tri petine. To nije ista kvalifikacija, to je ozbiljan problem, jer jedna konzumira drugu.

Sa te strane pokazujemo ljudima da uopšte nismo ni ozbiljni što se toga tiče, a i došli smo do onoga što sam vas pitao pre dva meseca na sednici, koji je vaš interes da se dogovorite sa bilo kim da napravite dve trećine? Nemate interes. To su samo floskule, fraze, kao i ostalo što ste smislili, čista prevara. Potpuno ste uništili smisao ovog celog procesa.

Na kraju ćemo doći ovde gde smo i govorili na početku da će komisija birati članove. Nećemo imati dve trećine za ljude koje smo predložili, a u komisiji će biti naravno pet ljudi, od tih pet ljudi trećina, odnosno većina će biti sa troje ljudi. To je Zagorka, dva minuta, Doljevac, to je Zoran, godišnji odmor, Pašalić i naš predsednik Skupštine Vladimir, doktor elektronike i elektronskog pionira, Orlić.

Znači, to troje ljudi će da bira celokupni pravosudni sistem. Gde se nalazi problem u svemu ovome? Znate šta? Pomenuli ste nekoliko puta, od vaše govornice, sa vaše strane, da je vrlo važno da postoji nadzor nad izvršnom vlašću. Kakav nadzor? U odborima kada razgovaramo, članovi odbora i zakonodavnog tela više brane ministarstvo i izvršnu vlast od samih ljudi koji dolaze iz ministarstva. Uopšte nemate svest o tome šta treba da radimo kao predstavnici zakonodavnog tela. Prosto, nemamo razliku između toga. Sve je izgubilo smisao, apsolutno. Ne samo što nemamo izvršnu vlast i zakonodavnu vlast koja je podeljena i koja treba da služi narodu, nego služi samo iskrenim i malim odanim ljudima samo svom vođi.

Mi nemamo ovde vladavinu prava, mi imamo vladavinu Vučićevog tipika na način koji je on smislio, na način kako treba da se radi, tako se i sprovodi jedna vrsta moderne, digitalne diktature. To je problem i baš zbog toga se nalazimo u situaciji da mi danas razgovaramo o Zakonu o VSS, gde između ostalog kaže da će ljudi koji se biraju morati da imaju svoje određene moralne osobine. Koje moralne osobine?

Razgovarali smo o tome sa njima, imali smo nekoliko puta to javno slušanje, u stvari u dva navrata, moralne osobine koje moraju zakonom propisane da pokažu da imaju. Te moralne osobine kažu da trebaju da imaju integritet i dostojanstvo, da se staraju o čuvanju poverenja u rad i autoritet Saveta sudstva i u javnosti i da moraju da pokažu svest u društvenoj odgovornosti.

Trudili smo se da ih pitamo. Motiv je bio da vidimo da li ti ljudi koji na papiru istaknuti pravnici, a rekli ste više puta da ih niko od vas ne zna. Po čemu su oni istaknuti ako ih niko ne poznaje, ni javnost, ni narod? Mi smo predstavnici naroda. Narod ne zna ko su ti pravnici, a treba da ih biramo jer su istaknuti. Potpuni nonsens. Vrtimo se u krug.

Na kraju dolazimo do toga da ne samo što će nadležnost biti veća Visokog saveta sudstva i Visokoga saveta tužilaštva, zamislite sada ovu glupost - član 17. propisuje nadležnost da će članovi Visokog saveta sudstva birati predsednika Vrhovnog suda. Znate li gde se nalazi predsednik Vrhovnog suda? On je jedan od onih pet koji je u komisiji, koji će birati članove Visokog saveta sudstva. Potpuno jedan haos. Nije podeljena odgovornost. Niko nije ukazivao sa vaše strane na to da treba da prihvatite naše amandmane. Bili ste gluvi na to i želeli ste samo da sprovedete svoju volju apsolutno bez ikakvog sluha da napravite dogovor, dijalog, razgovor, argumentima, nego ste samo hteli da sprovedete svoju volju.

Videće se na glasanju da ste sve dogovorili, da postoje kandidati koje ste nagovorili da se jave na ovaj konkurs i ako ne budu prošli dve trećine, vi se nećete uzbuđivati. Imate rezervnu varijantu, to je Komisija.

U svemu što se danas videlo, posebno čudi situacija da ste kontradiktorni u svojim izjavama. Recimo, zanima me gde ste našli da vam danas bude predstavnik Milan Radin? On danas govori - biće bolje, a predsednik Odbora za pravosuđe kaže - biće gore. Hoće li biti bolje ili gore što se tiče pravosuđa?

Imate predstavnika danas koji treba da govori, koji ne zna da ne postoji predsednik Visokog suda i ne znam ni ja kakvog suda u Komisiji, nego postoji predsednik Vrhovnog suda. E, takav čovek danas vas predstavlja.

Sa druge strane, predsednik Odbora gde se ja nalazim, pravosuđa, je izjavio kao insajder ili kao uzbunjivač i napisao da je on shvatio da je pravosuđe rak rana srpskog društva, da je stanje nepopravljivo i da će novim ustavnim izmenama biti još gore.

Kaže - naše pravosuđe je pod dubokim uticajem stranog faktora, a plašim se da će potpunim odvajanjem od bilo kakve državne kontrole strani uticaj biti još izraženiji. Neka nam je Bog u pomoći. I upravo je potvrdio ono što sve vreme govorim. Ovo su plodovi otrovnog drveta. Nalazimo se u situaciju u kojoj nećemo moći da izađemo tek tako, jer kontrolišete apsolutno sve bez poštovanja zakona, bez poštovanja dostojanstva ljudi, bez poštovanja onoga što ljudi u suštini jesu, bića koja slobodno misle i razgovaraju.

Pitao sam više puta kandidate baš o toj slobodni razmišljanja i da mi kažu koji su to primeri kad član 46. Ustava kaže – jemči se sloboda mišljenja i izražavanja, kao i sloboda da se govori, pisanjem, slikom ili na drugi način traže, primaju i šire obaveštenje ideje. Sloboda izražavanja se može zakonom ograničiti. To može da bude samo u svrhu zaštite morala demokratskog društva. Pitao sam istaknute pravnike - šta je to moral našeg demokratskog društva? Nisam dobio ni jedan odgovor. Takve ljude danas biramo, zato što ste vi to hteli, da sprovodite svoju diktaturu, diktaturu većine. Nije bitno da li vas ima dve trećine, važno je da vas ima 126.

(Predsednik: Vreme.)

I ono što je bitno. Da završim. Ovo će biti sramota, jer ste imali priliku da sprovedete sistem onako kako treba, ali ste uradili potpuno nakaradno i uništili kompletni smisao celog posla.

PREDSEDNIK: Znači, demokratija, diktatura, većina.

Gospodine Jovanov, dva minuta.

Izvolite.

MILENKO JOVANOV: Ovo neće biti sramota. Sramota je ono što ste vi radili, da ste mrtvog čoveka izabrali za sudiju. To je sramota. Mrtvog čoveka izabrali za sudiju.

Da se ne vraćam na odluke opštinskih odbora o tome ko može da bude tužilac, a ko može da bude sudija, jer ste nas posle ispravili pa rekli - nije to bilo na opštinskim odborima, to smo odlučili na glavnom odboru. Ja se izvinjavam na toj omašci. Neće mi se više ponoviti.

Znači, glavni odbor je odlučio. Opštinski odbori su verovatno predlagali glavnom, a onda je glavni odbor odlučio, jer onaj iz Ćićevca najbolje zna ko treba da bude sudija u Subotici, jer je glavni odbor DS to znao kako da izračuna. E, to je sramota.

U kojoj to zemlji na svetu vladajuća većina ne podržava Vladu?

(Srđan Milivojević: U Srbiji.)

Ja sam očekivao da će da se javi neko mudar, a javio se najpametniji, kao i obično. To je gejzir mudrosti. Toliko mudrosti ima u sebi da mora čim zine nešto da iskoči pametno. Svaka čast.

Ako Aleksandar Vučić kontroliše sve, da li ste i vi ovde zahvaljujući Aleksandru Vučiću, pošto je on sve iskontrolisao? Mada, kada vidim ko vam se izborio za lidera, ovaj sa fotografijama što se igra na Instagramu, on vam se izborio za lidera, onda mi je jasna ideja Aleksandra Vučića da vas pošalje u Skupštinu, da vidi narod šta ste i ko ste i ko vam je lidere i ko vam je predvodnik.

Prema tome, sramota je izabrati mrtvog čoveka, a ovo sve ostalo što ste rekli, ko su istaknuti pravnici, a ko su istaknuti lekari. Ko je istaknuti kardiolog u Srbiji? Recite mi brzo.

(Srđan Milivojević dobacuje.)

Odlično.

Ko je istaknuti inženjer hidrogradnje u Srbiji? Brzo. Nemate pojma. U svakoj branši …

Kada budem pitao ko su istaknuti Instagram falsifikatori, onda ćemo doći do vas.

Dakle, u svakoj branši postoje ljudi koji su istaknuti i oni to među sobom znaju? Što bi narod morao da zna ko je istaknuti pravnik u Srbiji? Hvala.

PREDSEDNIK: Daću vam reč, ali samo da znate, od svih iz vaše poslaničke grupe, znate li ko je najviše govorio na ovoj sednici? Milivojević, što je govorio kada je na njega red i kad god su svi ostali pričali u ovoj sali. Da li će to da uđe u onu statistiku kada merite koliko ste sekundi imali?

Izvolite. Dva minuta.

MIODRAG GAVRILOVIĆ: Dakle, 15. avgusta 2010. godine SNS je imala konferenciju za štampu gde je između ostalog funkcioner pokojni Vladimir Cvijan rekao da je bilo 650 neizabranih sudija i tužalaca koji su se direktno učlanili u SNS, a onda izlazi Marko Đurić da ih ispravi i kaže – nije to tako, nije 650, 500 je, pogrešili ste. Onda Marko Đurić kaže između ostalog kada ga pita novinar – pa čekajte, ako sad ti ljudi zaista budu izabrani pa konkurišu i desi se da slučajno budu izabrani, a on odgovara – oni onda neće moći da nastave da se bave politikom, ambasador u SAD, što znači – sudije su se kod vas bavile politikom. U tome je ogromna razlika.

Morate da priznate to da bi mogli da napravimo bilo kakav dogovor o tome da ste vi učestvovali takođe u rušenju pravosudnog sistema jer ste pomagali ljudima koji su tvrdili da nije bilo krađe na izborima 1996. godine i glasaćete za njih.

Hoćete li glasati za Žikicu Dronjka? Hoćete li? Hoćete li glasati za Nenada Tešića koji je maltretirao sve vreme Jelenu Jerinić dok smo bili na ispitivanju? Za koga ćete da glasate? To je vaše lice. Priznajte da ste to radili. Crno na belo.

PREDSEDNIK: Jeste se izvikali, a ne znate ko će za koga da glasa? Što se nervirate unapred?

Imamo pravo na repliku ovde, a vidim i predstavnik predlagača posle.

Izvolite, gospodine Jovanov.

MILENKO JOVANOV: Da, te sudije su bile na konferenciji za štampu samo što nisu bile sudije, jer su bile razrešene u vašoj reformi. Ti ljudi su bili, pardon.

Znate ko nije bio na toj konferenciji za štampu? Nije bio onaj koji je umro pre nego što ste ga izabrali. Taj nije bio i nisu bili oni koji su izvršili samoubistva posle vaše reforme, a sa tim treba da živite i to je rezultat vaše reforme. Nemojte da nam držite predavanja, molim vas.

Dakle, vaša reforma je obeležena vrlo, vrlo negativnim mišljenjem i međunarodnih institucija i pravosuđa ukupno i teorije i prakse i javnosti i svega.

Da ste na bilo koji način odustali od onoga što ste radili, da ste se na bilo koji način ogradili, da ste na bilo koji način rekli – e to nije valjalo – ne. Vi to branite prebacujući odgovornost na nas. Nema odbrane od toga.

Boško Ristić nije radio u svoje ime, nego u ime vaše stranke, a vi ste sami rekli da je glavni odbor vaše stranke donosio odluke.

(Miodrag Gavrilović: Nisam to rekao.)

Niste na ovoj.

(Miodrag Gavrilović: Rekao sam da smo raspravljali.)

Molim? Da je bila rasprava? Izvinjavam se. U redu.

Prihvatam. Nisu glasali, raspravljali su o tome, ali sama činjenica da ste i raspravljali o tome pokazala je pritisak, odnos šta ima politička stranka i glavni odbor političke stranke da raspravlja o reformi pravosuđa? Uglavnom, ono što jeste suština to je da najmanje prava da nam drže predavanja imaju oni koji su izvršili najgore nešto u pravosuđu. Dakle, možda je ono 1945. godine bilo gore kada je revolucionarna vlast postavljala revolucionarne sudove, ali ovo što ste vi uradili posle je bilo vrlo, vrlo blisko tome, jer partijsko upravljanje pravosuđem jedino je bilo tako brutalno te 1495, 1946, 1947. godine i posle kada ste vi pravili reformu. Hvala.

PREDSEDNIK: Gospodine Đukanoviću, imate reč.

VLADIMIR ĐUKANOVIĆ: Zahvaljujem predsedavajući, nisam imao nameru da se javljam, ali inače uvaženog kolegu iz DS veoma poštujem i mogu da kažem da je bio jedan od onako konstruktivnijih na tim svim sednicama i na javnom slušanju.

Moram da konstatujem da nikada veća demokratija nije postojala nego na tim sednicama Odbora za pravosuđe i tim javnim slušanjima. Mogli ste da kažete šta god ste hteli i koliko god ste hteli puta da replicirate, ja vam kažem dok ja budem vodio taj odbor nikada nikom neće biti reč uskraćena i svako će imati pravo da kaže šta god poželi. Ako treba, trajaćemo i po deset sati i čitav dan i čitavu noć, ali će svako imati pravo da kaže šta god želi.

Ono što, ne želeći sad naravno da idem u nazad šta je nekada rađeno u pravosuđu, jer znate, ako biste uzeli na primer, recimo akciju "Sablja", pa kada ste ljudima koji su u pritvoru, a pitaj Boga kako si i dolazili do toga da budu privođeni, kada ste mu čak i onemogućavali pravo na advokata i držali ste ih u pritvoru bez ikakvog rešenja, a sve je to radilo neko pravosuđe i to čak jedna organizacija kao što su ti razni Helsinški Odbori i tako dalje, oni su to konstatovali da su se tako kršila prava pritvorenih, onda možemo da zamislimo gde je to sve pravosuđe bilo i pod kakvom partijskom kontrolom.

Ja sam inače bio vatreni pobornik, zapravo protivnik ovi Ustavnih reformi i ja to ne krijem, to svi u mojoj stranci znaju, zato što ne smatram da je ovo bilo nešto dobro ni kvalitetno, ni pametno ali je to od vas krenulo, Ustavom iz 2006. godine gde ste i vi učestvovali u njegovoj izradi. Vi ste se obavezali prema Venecijanskoj komisiji i prema svim tim komisijama da ćete uraditi reformu pravosuđa, da ide na ovakav način. I obavezali ste se da ćete promeniti Zakon o referendumu, čak ste to uneli u Ustavu kakav bi referendum morao da bude, što je katastrofa po meni, meni se uopšte ne sviđa ovakav referendum, ali to je nešto što je vaša tekovina, a godinama ste izbegavali da to primenite, nego ste ostavljali nekom drugom, jer niste želeli ustavnu obavezu da izvršite. Pa je neka druga vlast to morala da uradi, da uskladi Zakon o referendumu sa Ustavom. I to je nešto što je činjenica.

Ja sam veliki protivnik ovoga što ste radili, a i to je zašto tvrdim da će nam biti u buduće gore, ne misleći samo na pravosuđe. Vi ste radili još jednu strašnu i jezivu stvar koja se meni nikako ne dopada. Izvlačili ste sve ingerencije iz ministarstava i davali ih tzv. četvrtoj grani vlasti nezavisnim regulatornim telima itd. koje niko ne kontroliše u ovoj državi i niti imaju ikakvu kontrolu. Mogu da rade šta hoće i svima da sole pamet, a služe za uhlebljavanje nevladinog sektora.

Sada kada se još i pravosuđe ovako oduzme, šta možemo da očekujemo. Mi smo ljudi sveli da Vlada Srbije u mnogo čemu postane ikebana, jer ministarstva nemaju nikakve ingerencije u mnogo čemu, a došli smo i do te situacije onim što ste vi započeli, da npr. ministarstvo pravde se sve na šta, šta je njegova funkcija, šta je njegova uloga? Nažalost zato sam bio veliki protivnik ovoga, ali kada se ovo već izglasalo, sada ste izneli jednu neistinu i zato reagujem, a to je da znamo za koga ćemo da glasamo. Nemam pojma ko će biti izabran, niti sam i sa kim pričao, niti imam pojma ko je uopšte čiji favorit ili šta god. Glasaću onako po nekom svom nahođenju kako smatram da se neko predstavio. Imali ste i vi na to puno pravo i lepo je što ste na tviteru rekli ko vas se sviđa, ko vam se ne sviđa, ko je dobar, ko nije dobar, kako god.

Inače način kandidature, moram da vam kažem, postojao je konkurs, očekivao sam da će se više ljudi javiti i javilo se to što se javilo. Ne znam jel imate neki bolji način kako bi nekog izabrali. Vi predlažete sada, to je ono što mi je fascinantno, da se mi kao stranke dogovorimo koga ćemo da izaberemo u VSS ili u VST. Čekajte ljudi, to je onda opet neka partijska kontrola. Ako težimo da ne bude partijska kontrola, valjda onda ne bi trebalo da se partije dogovaraju ko ga će da izaberu u VSS ili u VST.

Da li ćemo skupiti dve trećine, voleo bih. Da li će se to dogoditi, izražvam sumnju, ali nemam pojma. Možda se i dogodi. U svakom slučaju samo nemojte da iznosite tu vrstu neistine da postoji neki dogovor. Nema nikakvog dogovora. Pojma nemamo ko će proći. Valjda bih ja kao predsednik Odbora za pravosuđe trebalo da znam ako postoji neki dogovor.

U svakom slučaju, mogu samo da vas se zahvalim, neću se više javljati, čak i ako replicirate. Želim da se zahvalim zato što ste svo ono vreme bili tamo i pozivam vas i u buduće kada bude Odbor za pravosuđe da iznosite vaše stavove kako god želite i koliko god želite i prosto biće potpuna demokratija na tom odboru. Hvala.

(Miodrag Gavrilović: Replika.)

Zahvalio vam se Vladimir Đukanović.

Reč ima Marinika Tepić.

(Miodrag Gavrilović: Čekajte molim vas, pitao me je nekoliko stvari da odgovorim. Dajte mi repliku.)

Kažem zahvalio vam se, zato sedite. Završili smo sa tim.

Dao sam reč gospođi Tepić.

(Miodrag Gavrilović: Dajte mi repliku. Hoću da odgovorim na stvari koje su vrlo važne. Pričao je o procesu, celom načinu itd. postavio nekoliko pitanja. Dozvolite da odgovorim.

Rekao je neke neistine, da vidim da li možemo da nađemo argumentaciju koja bar u ovom parlamentu može da ima značaja.)

Nadoknadiću vam ovo vreme.

(Miodrag Gavrilović: Nećete da mi date repliku?

Jel hoćete da mi date repliku ili nećete? Pomenuo me je, pomenuo je stranku, pričao o mom radu. Ne verujem da nećete da mi date repliku? Jel to realno.)

MARINIKA TEPIĆ: Zahvaljujem predsedniče.

Poštovani građani, koleginice i kolege narodni poslanici, juče i danas slušamo od poslanika većine kao po komandi kako uporno ponavljaju jedno te istu rečenicu, a to je da će odlukama sa ove sednice toboš konačno biti završena depolitizacija pravosuđa. Aman, ne zamajavajte više narod sa vašom depoliticizacijom pravosuđa koje više liče na ono držite lopova.

Da bismo podsetili građane konkretno šta to znači, evo drago mi je da je kolega tu. Imamo baš ovde Vladimira Đukanovića koji je sa svojim ortacima, huliganima palio baklje sa terasa zgrada na Banjici dok ste puštali one jezive snimke, ono jezivo skandiranje o Draganu Đilasu, a evo taj čovek je sada predsednik Odbora za pravosuđe ove Narodne skupštine. Taj čovek i takav čovek sada treba da odlučuje o sudbini tužilaca i sudija. Koji u isto vreme brani Predraga Koluviju, da ponovim zvanično, najvećeg uzgajivača droge marihuana u Evropi, u isto to vreme sa svojim pajtosom višim tužiocem Nenadom Stefanovićem direktorom BIA Aleksandrom Vulinom, pa potpomognut i ministrom Bratislavom Gašićem, proganja upravo onog policajca koji je razotkrio Jovanjicu, inspektora Slobodan Milenkovića, načelnika Odeljenja za borbu protiv droga. To vam je slika i prilika depolitizacije vašeg pravosuđa.

Idemo dalje. Jedan od najviših funkcionera opet SNS Branko Malović, znate šta radi pred svedocima? Zove telefonom sudiju Višeg suda u Pančevu Vesnu Vuković i naručuje presude, pred svedocima. Vesna Vuković vam je takođe poznata zbog toga što uprkos stavu Vrhovnog suda preinačuje presude, tako da ih donosi u korist banaka, a na štetu klijenata. To je vaša depolitizacija pravosuđa.

Poslednji antiheroj srpskog pravosuđa Nenad Stefanović, šef Višeg javnog tužilaštva u Beogradu, kakvu je sliku napravio? Sa njim ste terali zeca, a isterali vuka, gospodo. Evo, moj kolega Miroslav Aleksić ovde juče kaže da Nenad Stefanović ide po gradu sa pola miliona evra u kešu. Verujem da je to tačno.

Pošto se pravite gluvi na saznanja o novim nepočinstvima ovog Vulinovog tužioca, da vam kažem nešto – ceo grad priča da su stotine hiljada evra u kešu, za koje se sumnja da ih Nenad Stefanović ima i drži, da vode poreklo takođe od istaknutog funkcionera SNS Nemanje Stajića, donedavno prvog čoveka za ozakonjenje nelegalnih objekata u Beogradu, Nemanje Stajića koji na ovaj način pokušava da obezbedi da ga ne sustigne nijedna ozbiljna istraga.

E sad novo, ono što nije priča, već ono što pouzdano znamo, molim za pažnju, jeste da je Nenad Stefanović vršio lično pritisak na tužioce da smire istragu za pranje novca protiv građevinskog investitora Branka Stanojevića, vlasnika građevinske grupacije „BS Investment grup“, sa obrazloženjem znate kojim – da mu tamo radi majka. E, ta istraga protiv ovog investitora Nenada Stanojevića bila je pokrenuta zbog gradnje hotela na Bulevaru revolucije, koji je on gradio sa dva švajcarska državljanina, a onda fiktivno, fiktivnim fakturama prebacivao sebi novac, odnosno vodila se istraga za krivično delo zloupotrebe službenog položaja odgovornog lica u sticaju sa pranjem novca, da budem potpuno precizna.

Sad pazite šta je zanimljivo. Sumnjamo da je Nenad Stefanović vršio pritisak na tužioce u Višem javnom tužilaštvu da smire istragu protiv ovog građevinskog investitora Branka Stanojevića zbog povezanosti sa knjigovodstvenom firmom „STF Glori“, čija je vlasnica Slavica Stefanović, a za koju upućeni kažu da je Nenadu Stefanoviću majka. Da smo mi isti kao vi, mi bismo Slavicu Stefanović zvali „gospođa mama“, baš onako kako ste vi horski nazivali majku Aleksandra Obradovića iz „Krušika“, ali mi nismo isti kao vi i mi to nećemo raditi.

Ako ste zaboravili, Aleksandar Obradović je čovek koji je obavestio javnost o uništavanju „Krušika“ i sklapanju poslova koji su „Krušik“ doveli do takvog stanja da danas radnici štrajkuju zato što je fabrika uništena. To je čovek koga je vaše depolitizovano pravosuđe strpalo u zatvor, a da niko o tome nije bio obavešten, čovek koga i danas vaše depolitizovano pravosuđe pokušava da proglasi špijunom, umesto da je dobio orden kao heroj. Za sve to vreme, naravno, protežirane firme, kao Branka Stanojevića „BS Invesment grup“, i dalje naveliko grade, od tog hotela, stambenih zgrada, pa evo sada je i novi projekat u najavi, „Savska terasa“, prekoputa naselja Vidikovac. Dakle, od kada se Nenad Stefanović, vaš Nenad Stefanović, bori protiv korupcije, mi se u korupciji udavismo, a izgleda da će se on udaviti samo u novcu.

Zato vam je ova vaša depolitizacija pravosuđa, gospodo, trula. Bukvalno trula i gnjila. I tu pomoći nema, sve dok se ne uvede najznačajniji institut, a to je tužilačka policija, pa da se ne sudi ni po babu ni po stričevima, već da svaki tužilac ima svoju tužilačku policiju, sa pravnim i finansijskim ekspertima, privrednim, carinskim, bankarskim, na tome mi iz Stranke slobode i pravde insistiramo već tri godine i to je jedini način za pravu borbu protiv korupcije i da se spreči dalje uništavanje ove naše Srbije. To je Srbija koju mi sanjamo, a ne ovaj košmar u koji ste je pretvorili. Hvala.

PREDSEDNIK: Nadoknadili smo i ono vreme što je Gavrilović vikao.

(Miodrag Gavrilović: Mogu li repliku ili povredu Poslovnika?)

Molim? Hoćete li povredu Poslovnika?

(Miodrag Gavrilović: Daš šta daš.)

Daj šta daš, to ste mi rekli? Ako hoćete stvarno da ukažete na povredu Poslovnika, imate pravo da to učinite. Ako ne želite stvarno to, da ne pravimo dalje lakrdiju.

(Miodrag Gavrilović: Dajte mi repliku.)

Nema pogađanja oko toga. Pravo na repliku nemate.

(Miodrag Gavrilović: Onda povredu Poslovnika.)

Šta ste rekli? Tražite povredu Poslovnika? Slušam vas pažljivo.

MIODRAG GAVRILOVIĆ: Član 103, vi ste bili obavezni da mi date mogućnost da repliciram i član 104. da dam repliku, zato što se ja pominjem, pominje se stranka čiji sam danas ovlašćeni predstavnik na ovoj sednici, pominje se moj rad, način mog rada. Nisam bio u prilici da odgovornim. Mislim da je vaše, kako vi tumačite, diskreciono pravo potpuno zloupotrebljeno, a upravo sam u svom govoru to i nagovestio kad sam pričao. Zloupotrebljavate bez ikakvog osnova.

PREDSEDNIK: U pozitivnom kontekstu vas je pomenuo Vladimir Đukanović, u pozitivnom kontekstu vas je pomenuo.

MIODRAG GAVRILOVIĆ: Ako vi meni po Poslovniku ne date da odgovorim…

PREDSEDNIK: Na šta odgovarate?

MIODRAG GAVRILOVIĆ: Ne, to nije. Rekao je da nisam rekao istinu.

PREDSEDNIK: Nemojte da replicirate meni, nego je taj Poslovnik.

MIODRAG GAVRILOVIĆ: Ja sam hteo da potvrdim navode koje sam dao.

PREDSEDNIK: Nemojte da pričate kada vam dajem obrazloženje.

(Miodrag Gavrilović: Ja nisam dva minuta završio.)

Naravno da niste. Pročitajte taj Poslovnik. Tamo vam piše i ko odlučuje da li imate ili nemate pravo na repliku, tamo piše i koliko možete da govorite.

(Miodrag Gavrilović: Ne, ne odlučujete. Niste dobro pročitali. Niste pravnik.)

Tako je, a vi ste pravnik koji tvrdi da je savršeno u skladu sa pravom, je li, kada vi na glavnom odboru svoje stranke odlučujete ko će da bude sudija, a ko tužilac. To vam je u skladu sa pravom, vama kao velikom pravniku. Čestitam vam na tome.

Treba li da se glasa za član 103. i 104, hajde razmislite.

Pravo na repliku, Milenko Jovanov.

MILENKO JOVANOV: – Hoću da mi obećaš nešto. – Reci. – Da ćeš da iseliš Miću Milakova iz Pančeva. – Dogovoreno.

Kao skrinšot, kao dokaz svom iskazu, rekao Nenad Filipović, 40 godina iz Pančeva, hapšen pod sumnjom da je švercovao 1,4 kilograma marihuane. U iskazu policiji tvrdi da mu je opoziciona političarka Marinika Tepić tražila ovo obećanje i kao dokaz dao ovaj skrinšot.

Ne znam da li je Branko Malović zvao tužilaštvo i sud u Pančevu da od ovog ne bude ništa i ko je drugi zvao, ali za razliku od svih ovih priča koje ste imali prilike da čujete, mi mislimo, mi sumnjamo, mi smo čuli, priča se, ovde imamo vrlo konkretan iskaz i ja sad pitam – što se po tom pitanju ništa ne dešava? Zašto se ništa ne dešava po pitanju funkcionisanja Pokrajinskog sekretarijata za sport u periodu 2012-2016. godine, zašto nema ništa o banatskim šorama, kada svi znamo kako je to bilo, zašto je to bilo, da tu nije bilo nikakvog konkursa, nego dogovor otprilike kao ovog sa glavnog odbora, samo jedne druge stranke?

Dakle, da li je to razlog zašto političku podršku određenim tužiocima i delovima pravosudnog sistema uvek daje ista osoba, da ta osoba ne bi bila procesuirana za sve ono za šta postoji sumnja da je u tome učestvovala? Dakle, nije idealno pravosuđe, daleko od toga, i dokaz da nije idealno je upravo ovo što sam maločas rekao. Ali se nadamo da će u narednom periodu zaista pravosuđe biti slobodno, ne samo od izvršne vlasti u Srbiji, nego i ambasada i nevladinih organizacija unutar pravosuđa koje imaju podršku upravo onih koji treba da budu procesuirani i meta obrade tog pravosuđa. Hvala.

PREDSEDNIK: Hvala.

Vladimir Đukanović, pa Tepić.

VLADIMIR ĐUKANOVIĆ: Zahvaljujem predsedavajući.

Malopređašnja govornica je rekla da živimo u košmaru. Evo, kolega Jovanov je dao jedan primer, vrlo važan, taj dotični gospodin, taj Filipović, a ima i slika kada se slika sa gospođom koja je malopre pričala o tome kako je strašno, kako narko-dileri vladaju. Vi ste se slikali, on je čovek čak ispričao svoju priču, gde je decidno rekao, da ste ga vi upozorili pre hapšenja da se skloni iz Pančeva, bezmalo mu bili saradnik, a prethodno ste mu obezbeđivali pare iz Pokrajinskog sekretarijata za sport, gde ste inače bili obezbeđivali za njegovu teretanu.

Tako da, toliko o tome što se tiče narko-dilera i ne znam čega, jer vi ste sa jednim koji je osuđen, koji je priznao delo, čini mi se, i te kako drugovali. Sada, to što perete ruke danas od njega, kako on kaže, to je već nešto drugo.

No, šta smo mi ovde malopre čuli, i ja ovde to prosto moram da komentarišem. Mi smo čuli, decidno, evo, vi mi recite svi ovde da li sam nešto pogrešno čuo, brani kaže, čoveka koji je imao najveću plantažu marihuane. A, ko je to dokazao? Da li je to sudski dokazano? Znate, vodi se neki sudski postupak. Vi ovakvom izjavom pritiskate pravosuđe i utičete na rad suda. To je ono što radite sve ovo vreme, permanentno, i to je nešto što je skandalozno.

Šta ćemo ako jednog dana taj čovek bude slobodan? Da li ste spremni da mu platite kada vas bude tužio za sve ove godine? Zaista se izvinjavam, ali to što radite to je najbolji pokazatelj kako biste vi rukovodili pravosuđem. Naređivali biste sudijama ko mora da bude osuđen i naređivali biste tužiocima koga da procesuirate. Ne tražite vi za džabe tužilačku policiju. To je projekat koji je inače, osmišljen jako lepo u SAD, da se u istočnim zemljama sklone politički nepodobni. Zato su pokrenuli postupak ZKP-a, u vaše vreme da se sprovede tužilačka istraga i da se ukine sudija za istražni postupak. Zašto? Zato što stavljaju tužilaštvo pod svoju kontrolu. Vi kada bi imali tužilačku policiju da potpuno MUP onda imamo van sistema, van bilo čega, onda preko te tužilačke policije bi vi eliminisali svakog politički nepodobnog čoveka i protivnike, zabranili bi mu da se bavi bilo kakvim poslom. To je vaša želja i vaš cilj, i oni koji vam to plaćaju i oni koji zagovaraju takvu jednu besmislicu. To vi želite zapravo da uradite.

Molim vas, nemam ništa protiv, svako nosi neki svoj krst. Spominjete meni stalno bakljadu na krovovima zgrada. Ja sam zapalio tu baklju na svojoj terasi i pozivam vas da dođete na kafu kod mene u stan. Četrdeset i četiri godine živim u istom stanu, Bogu hvala, terasa mi je velika, roditelji su mi taj stan kupili pre 44 godine, njihov je stan na 22 spratu na Banjici živim. Nisam menjao stanove, nisam se selio na Dedinje, nisam odlazio iz Pančeva u Novi Sad i dobijao stančuge i imao prilike to da kupim, nego živim u istom stanu. Upalio sam tu baklju, da li je trebalo da uradim to, možda nije. Da li sam preterao sa onim Đilase lopove, što sam puštao, možda jesam, možda nisam, neka sude građani, ja taj svoj krst nosim, ali vi, vi ste sa motornim testerama na RTS upadali. Vi ste tamo baklje palili. Vi ste ovde hteli nasilno da upadate i palili ste baklje. Valjda su to demokratske baklje, jel tako? Ja sam tu baklju palio kao otpor ludilu, gde ste čak u momentima kada čitava zemlja je bila pod koronom, i pod potpunim haosom, vi ste tada namerno lupali u one šerpe, kako biste vređali ljude i kao biste nam govorili kako je to strašno što postoji „lok daun“ i ako je u čitavom svetu postojao „lok daun“. Ja sam se suprotstavio tom ludilu. Hteo sam da imamo aplauz doktorima i lekarima koji su se borili protiv korone.

Za razliku od vas ne pada mi na pamet da ikada vršim bilo kakav pritisak ni na sudije ni na tužioce. Nikada u životu to nisam radio. Ja smem ovde i Bibliju da donesem i u četvoro dece da se zakunem, a vi, ovo što radite i što presuđujete ljudima u medijima, to je nešto što je najstrašnije. Nikada u životu ne bih rekao da izađem na televiziju i da kažem – e, onaj tamo je kriminalac, jer je pokrao to i to. Ja to nikada ne radim, jer je svako nevin. Poštujem prezumpciju nevinosti član 3. ZKP-a, niko nije kriv dok se suprotno ne dokaže.

Prema tome, molim vas da se i vi toga držite i da ne vršite više pritisak na pravosuđe. Vrlo je zanimljivo, kako ste rekli, ja vršim progon policajca nekog. Niti poznajem čoveka, niti sam ga ikad video. Nemam pojma ništa o njemu. Vidim da ne dolazi na suđenje da da iskaz i ako mu je Apelacioni sud naložio da da iskaz u specijalu, baš u ovom postupku Jovanjica, vidim da nije došao jednom. Da li će da dođe drugi put, nemam pojma. Zašto to ne radi? Čega se plaši? Ili će možda da se otkrije šta ste tada radili i kako ste nameštali tu aferu. Ja slobodno to govorim svuda, da, ta afera je nameštena od jednog dela vlasti, sa vama u opoziciji i sa delom stranog faktora, ja to vrlo otvoreno govorim. Svi ste bili u toj koaliciji tada i nameštali ste čitavu aferu.

(Borislav Novaković dobacuje iz klupe.)

Ja imam pravo da kažem šta mislim. Ali, vidim da su se neki uzbudili, gospodine Orliću. Vidim da su se neki uzbudili jer se plaše da će odgovarati.

Ono što, i sa ovim ću, gospodine Orliću završiti, nadam se da svi oni koji su nameštali tu aferu da će završiti u zatvoru tamo gde im je i mesto. Hvala vam.

(Borislav Novaković: I, sad vršiš pritisak. Sram te bilo. Namerno upućuješ poruku sudijama. Sram te bilo. I utičeš na sudske postupke. Sve vreme naručuješ hapšnjenje… sramota…)

PREDSEDNIK: Novakoviću, poslednji put sam vas upozorio. Možemo li da nastavimo dalje? Da, vi, vi ćete dobiti reč sada.

Novakoviću, ovo urlanje, ja stvarno ne znam, to ni na stadionu nema. To što vi radite i na koji način se ponašate, ne znam da li je bilo u Koloseumu.

Marinika Tepić, dva minuta.

MARINIKA TEPI: Zahvaljujem.

Stvarno, kada vas neko sluša da je prvi put suza da mu potekne od vaše borbe za depolitizaciju pravosuđa.

Ko je uveo televizijska suđenja? Ko se uključuje uživo po Pinkovima i Hepiima, da najavljuje optužnice, da presuđuje nevinima, da krivce oslobađa, da im obezbeđuje odbranu na televizijama tim istim, da igraju kolo dok prete žrtvama i svedocima. Ko je uveo televizijska suđenja? Vi, vaš predsednik ili mi, hajde da se podsetimo malo.

Skloni ste falsifikovanju i poruka i računa, pa trebalo je međunarodna mreža za otkrivanje kriminala i korupcije da dokazuje ovde što ste vi prikrili da je afera Mauricijus izmišljena. Ko ju je plasirao direktnim uključenjem na Pink iz Dubaia? Ko je presudio da je Dragan Đilas kriv, a vi falsifikovali račune. Dokazivao čovek. Nikad niko nije objavio da je netačno, da je fabrikovano. Da imamo informaciju da se Izrelac Tar Hanan sastajao sa kim? Sa glavnim promoterom i propagatorom te laži, vašim direktorom, v.d. direktorom Uprave za sprečavanje pranja novca Željkom Radovanovićem.

Siniša Mali, promoter laži, fabrikovanih izmišljotina, sa lažnim računima, cela hajka i propaganda, isto poruke, kao ove što tobož čitate da su istinite, iste. Vi ste tome skloni. Pa, svi ste ovde u horu pevali i poslanici i cela stranka, ministri sa najviših funkcija. Pomenuti Novak Filipović, samo da vas podsetim, vi ste ga nagradili i njegov klub kao najboljeg sportistu grada Pančeva, vaš nagrađeni sportista.

A vi kako pritiskate posle ljude, pa i ovog Radovanovića kojeg od 2016. godine držite u „v.d.“ stanju, da biste mogli da manipulišete njime, da falsifikuje i da promoviše lažne papire, e, to će takođe tužilaštvo, samostalno i oslobođeno, jednom da istraži. Hvala.

PREDSEDNIK: Povreda Poslovnika. Izvolite.

DEJAN BULATOVIĆ: Povreda Poslovnika, član 104.

Moja prethodnica je govorila o tome kako to izgleda kad neko preti, kako to izgleda kada se upućuju direktne pretnje, a ja ću ovih dana izneti tačno pretnju koja je meni upućena i na koji način. Taj besmisao i taj način na koji se sada polemika je toliko jedno bezličje da nemam reči.

Kada govorite o tome, onda kažite šta vi radite, kako vi narodnom poslaniku upućujete pretnju i ako vama i o vama neko loše kaže, e, onda ćete videti kako ćete proći.

Prethodna govornica sad govori ovde o nekakvim pretnjama. I ja ću izneti pretnje kakve mi se upućuju upravo sa njihove strane. Hvala vam.

PREDSEDNIK: Gospodine Bulatoviću, ja ne znam o čemu je reč, ali ako je to bilo mimo ove sednice, nisam mogao po članu 104. nikako da dam reč vama. Sada sam pitao i druge da li su čuli, ali mislim da vas niko nije pomenuo na sednici. Za ovo drugo ne znam.

Jel treba da se glasa? (Ne)

Reč ima Vladimir Đukanović.

VLADIMIR ĐUKANOVIĆ: Govorimo o televizijskim suđenjima, jel tako? Samo uzmite i izbrojte koliko specijalnih emisija su imali Nova S, N1 i te televizije i koliko tekstova je napisano o Jovanjici, o nekim drugim procesima, gde ste presuđivali ljudima, bukvalno presuđivali, i gde ste i vi bili učesnik. Specijalne emisije ste imali o tome.

Uzbudili ste se kada sam ja napravio jednu na „Jutjub“ kanalu. Jedna „Jutjub“ emisija vam je uništila kompletnu koncepciju čitave te afere koju ste pravili. I vi pričate o suđenjima na televiziji! To što rade te dve televizije, to je skandal, to se u istoriji nije događalo. Tako se ni u vreme Broza nije presuđivalo ljudima, to što rade ti tzv. novinari, istraživači i slično. I to trpite, gledate, nemate prava nigde ništa ni da odgovorite, ćutite.

Znate, nekom prekipi pa neće više da ćuti, pa će da vam kaže kako se ponašate.

Ja samo molim da se u medijima više ne presuđuje, zato što to nije normalno. Pozivam i ove prorežimske medije da isto to ne rade, zato što to nije normalno, zato što jedno civilizovano društvo mora da ima normalno suđenje, bez uticaja sa strane. Ne postoji veći pritisak na naše pravosuđe od medijskog pritiska. To je najveći pritisak.

Po svim istraživanjima, ako hoćete, pošto ja to pratim veoma pomno, najveći pritisak ide od medija i od privrede, a najmanji od političara. On se čak svodi isključivo na neki lokalni nivo, ako slučajno neki predsednik opštine ili ne znam već ko, sekretar neki u opštini, pozove negde nekog sudiju, što se dešava, nažalost, jer se mi kao društvo još nismo navikli da je tako nešto nedozvoljeno. Ali, ključni pritisak na pravosuđe i na rad sudija, gde se njima uliva strah u kosti, upravo je to medijsko presuđivanje. E, sa tim mora da se prekine.

Ja se potpuno slažem da ni prema jednom funkcioneru ni opozicije ne bi smelo da se piše tako i da se unapred neko osuđuje. Ja sam protivnik toga, od mene to nikada niste čuli. I spreman sam uvek i da se izvinim kad preteram.

Ali, nisam to čuo od vas. Jer, vi vašu političku karijeru, ne mislim samo personalno na vas, na većinu tu vas, gradite na tome što presuđujete ljudima u medijima da biste se dopali široj javnosti. A neki čak, bogami, grade karijeru i na tome što drugima nabacuju nesreću, što je samo po sebi užasan greh.

Ja vas molim da se sa tim prestane. Neću se više javljati. Hvala vam.

PREDSEDNIK: Samo da proverim da li još neko od ovlašćenih predstavnika želi reč u ovom delu sednice? Još jedan. U redu.

Možemo onda poslednji krug sa ovim replikama i reakcijama.

Vi ćete dobiti dva minuta, ako izazovete repliku, biće prilika za odgovor, i kažem unapred svima da će to da bude kraj. Izvolite.

MARINIKA TEPIĆ: Reče kolega Đukanović da se zaklinjao, ili će se zaklinjati, na Bibliji. Kratko mu je to trajalo. U skladu sa obećanim izvinjenjem, očekujem da se ovde javno izvini za pre tri minuta ne izrečenu brutalnu laž i obmanu javnosti, sramotu, da sam, na primer, ja otišla iz Pančeva tako što mi je neko poklonio stan u Novom Sadu.

Gospodine Đukanoviću, pomenuti Branko Malović i vaše falange Srpske napredne stranke u mom rodnom gradu Pančevu su razlog zbog koje je policija zvanično došla u moj dom, sa moje dvoje maloletne dece i suprugom, i preporučila da se iselim iz svog rodnog grada, jer ne može više da mi garantuje bezbednost, zahvaljujući takođe užasnoj propagandi vaših starih prijatelja iz srpske desnice, Miše Vacića. Cela služba se time bavila dve godine, 2016, 2017, 2018, kada vam je ceo centar grada osvanuo u grafitima – Marinika shvati, nećemo stati, koje ste i vi citirali, pa smo vi i ja završili na sudu, kao što dobro znate, zbog toga.

Prema tome, ako ste već odlučili, ili bar tako kažete, da govorite istinu i da se izvinite, očekujem to izvinjenje odmah, naročito zato što poznajete okolnosti. Mi smo ovde pričali o depolitizaciji pravosuđa i čak ste i sami priznali da ste imali emisije koje, shodno tome, utiču na javno mnjenje. Vi ih ne puštate u kolima jednom licu, nego auditorijumu od hiljade i hiljade ljudi. To je vaš interes.

I nemojte, molim vas, da prenebregavate ključnu činjenicu da ste branilac optuženog za najveću fabriku droge u Evropi, a istovremeno utičete na sudbinu tužilaca i sudija i vodite parlamentarni Odbor za pravosuđe.

(Predsednik: Dva minuta ste iskoristili.)

Vi možete da ih branite, ali ne možete onda da budete ovde predsednik Odbora… (Isključen mikrofon.)

PREDSEDNIK: Hvala.

Dva minuta, Milenko Jovanov.

MILENKO JOVANOV: Ako je zaista tako bilo kao što kažete, to je onda zaista loše i strašno i niko ne može da bude u situaciji da mora da napušta grad u kome živi iz bilo kog razloga. Međutim, vi ste u Novom Sadu odavno. Kada ste dobili prvi stan od Pokrajinske Vlade, koje godine na korišćenje?

(Marinika Tepić: Nikada. )

Ako vam donesem papire kojim se dodeljuje stan na korišćenje Mariniki Tepić ili Mariniki Čobanu tada, da li ćete podneti ostavku na mesto narodnog poslanika? Jel hoćete ili nećete? Prvo rešenje, a onda ste vratili taj prvi stan i uzeli drugi stan, veći, od Pokrajinske Vlade na korišćenje.

Da li ćete podneti ostavku ukoliko to nije tačno. Nemojte se krstiti, recite da ili ne.

Evo, ovako, na jednoj od sledećoj sednica donosim rešenje Pokrajinske Vlade kojim se na korišćenje daje stan u Novom Sadu vama kao pokrajinskom sekretaru u Pokrajinskoj Vladi, stan na korišćenje u Novom Sadu, adresa, kvadratura i sve ostalo.

(Narodni poslanik Marinika Tepić dobacuje iz klupe.)

Dva rešenja postoje. Ja sve vreme govorim o stanu na korišćenje i vi sada pričate o poklonu. Ja ne govorim o poklonu.

Idemo ispočetka. Da li ste dobili od Pokrajinske Vlade stan na korišćenje u Novom Sadu? Jeste. Vratili ste taj stan manji, onda ste zamenili za veći, takođe stan u Novom Sadu.

Koliko dugo živite u Novom Sadu, da ne ulazim sada u neke druge stvari koje znamo i vi i ja?

(Marinika Tepić: Tražiću repliku pa ću da odgovorim.)

Da li ste vi živeli u stanovima koje vam je Pokrajinska Vlada dala ili niste? To je period 2016/2020. Mi pričamo o periodu 2016/2020, a kako ste došli do stana kod Banovine, to je tema posebna i o tome opet ovi istražni organi koji ćute treba konačno da progovore.

Hvala.

PREDSEDNIK: Reč ima Vladimir Đukanović.

VLADIMIR ĐUKANOVIĆ: Tražili ste od mene izvinjenje, ja nisam rekao da ste to vi bili, ako ste se prepoznali, ja vam se zaista izvinjavam. Ja nemam problem da vam se izvinim kada preteram, molim lepo, zaista vam se iskreno izvinjavam. Nikada u životu nisam dobijao ni stanove na korišćenje, niti bilo šta. Trudim se, ako Bog da, da kupim svoj sopstveni, ako budem mogao, ali kako god.

Nismo mi, uvažena koleginice, otišli na sud zbog „Marinika, shvati, nećemo stati“. Ja sam vama to napisao i tada sam vam se izvinio, ali ste se vi meni napisali nešto što je jezivo, napisali ste mi - svinjo fašistička. E, zato sam vas tužio. I kao što vidite, tri godine unazad ili četiri sud ne donosi odluku. Toliko o tome koliko se utiče na pravosuđe od strane mene. Tri ili četiri godine sud ćuti, što je vrlo zanimljivo, ali kako god, nema veze. I ne tražim, sada mi to nije više ni važno, ali samo zarad istine da kažemo ljudima zbog čega smo završili na sudu.

Ja zaista vama želim da budete bezbedni u ovoj zemlji, svako bi morao da bude bezbedan. Ukoliko vam je neko pretio, ja bih zaista zamolio da se taj procesuira i da odgovara, jer niko nikom ne sme da preti. I molio bih da nadležni rade svoj posao.

Inače, nisam neko ko je sklon samoupravnom i socijalističkom razmišljanju da sad političari nemaju ni za farmerice, pa da nemaju ni za kuću, ni za stan. Naprotiv, ja bih voleo da možete da kupite, da imate što veći stan i što veću kuću i ja bih vam čestitao na tome. Ali, prosto, samo nemojte da nam pričate ovde da je sad to zbog nekakve procene. Ako je bila procena, molim da se uhapse ti koji su vam pretili, a vi, Bogu hvala, nadam se ćete se skućiti u što većem stanu i nemam ništa protiv. Hvala vam.

PREDSEDNIK: Povreda Poslovnika.

(Aleksandar Jovanović: Malopre čovek reče da više neće da se javlja.)

Jovanoviću, prošli smo onu tačku kada je bilo poslednje upozorenje za vas, Jovanoviću.

Povreda Poslovnika, reč ima Gorica Gajić. Izvolite.

GORICA GAJIĆ: Hvala, predsedniče.

Povreda Poslovnika, član 107. stav 2. da se koriste uvredljivi izrazi, iznose se činjenice i ocene koje se odnose na privatni život drugih lica.

Mi ovde već desetak, petnaest minuta slušamo o tome ko je dobio stan, koje rešenje je kome dodeljeno, kada je zamenjen manji stan za veći. Razgovara se ovde o nekim Tviter prepiskama, znači, direktno ulazimo bukvalno u privatne stvari. Bojim se da ćemo početi da razgovaramo, što kaže kolega Šulkić, mi imamo preča posla. Dva dana razgovaramo o izboru Visokog saveta sudstva i Visokog saveta tužilaštva, gde treba da Narodna skupština, bar tako stoji u ustavnim amandmanima, da izabere po četiri kandidata, dvotrećinskom većinom.

Kolega Đukanović je u jednoj od diskusija pre par minuta rekao, on, eto, nema pojma ko će biti izabran, nismo se ništa dogovarali.

Gospodine predsedniče, kada se ovako važni organi biraju i lokalne skupštine dogovore da li će ta tačka da ide na dnevni red, da bi prošla, da bi se glasalo za nju i od strane pozicije i od opozicije. Kada biramo ovako važne organe, dva visoka saveta sudstva i tužilaštva, a nismo se dogovorili, pitanje, koliko ja vidim, neće proći na Skupštini, otići će na komisiju.

Znači, mi se dva dana zamajavamo da ih kao biramo, a nećemo ih birati i vi ćete. već su pobrojale kolege ko će… (Isključen mikrofon.)

PREDSEDNIK: Gospođo Gajić, samo mi recite jednu stvar…

Gospođo Gajić, javili ste se da ukažete meni da je bilo reči o privatnim stvarima, iako su ljudi govorili o sebi, sam narodni poslanik o tome ko ga je tužio i zbog čega, a onda ste prešli u priču o tome kolika većina treba i kako se radi u lokalnim samoupravama.

Kakve to veze ima jedno sa drugim? Evo, ja sam želeo da razumem, ali kakve to veze sada ima?

(Gorica Gajić: Isto kao i ovo što ima veze.)

Isto ima veze kao i ostalo, znači, ne žalite se, nego se pridružujete. Baš vam hvala.

Jer treba da se glasa za 107. pošto očigledno prekršio ništa nisam, jel treba?

(Gorica Gajić: Ne treba.)

Ne treba.

Povreda Poslovnika, Sandra Božić.

SANDRA BOŽIĆ: Zahvaljujem, uvaženi predsedniče Narodne skupštine.

Reklamiram član 104. Pokušala sam da strpljivo sedim na svom mestu potpredsednika Narodne skupštine, ali zaista nisam mogla da ostanem imuna na sve izgovorene laži prethodne govornice.

Ja dolazim iz Pančeva i mogu vam vrlo jasno reći zašto je Marinika Tepić otišla ili, bolje reći, pobegla iz Pančeva, jer od svojih laži koje je izricala svakodnevno na račun građana istog tog Pančeva, na račun svojih političkih protivnika, od sramote više nije mogla iz kuće svoje da izađe. To je razlog odlaska Marinike Tepić iz grada Pančeva. I nemojte nam ovde spočitavati svoje političke saradnike koje ste terali na kriminal, koje ste terali da iseljavaju novinare po Pančevu, da su naši prijatelji ili saradnici, da smo ih nagrađivali sa bilo čim.

Nagradili ste ih vi svojim malverzacijama i to građani Pančeva vrlo dobro znaju. Zato vam je bilo mnogo teško da ostanete i da živite u tom istom gradu.

S druge strane, kada gospodin Bulatović govori o pretnjama, ja vrlo dobro u prvom licu znam šta znače vaše pretnje, jer ste pretili i mojoj deci. To je pod broj jedan.

S druge strane, pominjete Branka Malovića neprestano. Čini mi se da vam je glavni akter i da vas mnogo boli iz nekog razloga, iz kog, ne znam. Istog trenutka ću raskrinkati laž koju ste maločas spomenuli. Sudija kojeg ste tako besramno spomenuli u ovoj Skupštini četiri godine je u penziji. Sram vas bilo za to.

PREDSEDNIK: Član 104, ja sam mislio da je imalo veze sa gospođom Gajić. Znači, nije. Onda je bila replika čista, ali sada više nema smisla nikakva mera kada je reč o oduzimanju vremena, to je vreme već iskorišćeno.

Mogu samo da pozovem sve da ostavite nešto za sutra. Mi treba sednicu i sutra da imamo i da te stvari koje ste jedni drugima obećali sutra i pokažete i objasnite i sutra i svih narednih dana. Hvala na razumevanju.

Još jednog ovlašćenog predstavnika imamo da čeka.

Reč ima Milan Radin, devet minuta.

MILAN RADIN: Zahvaljujem.

Moram reći da sam se iskreno nadao da će diskusija oko ovih stvari teći u skroz drugom pravcu. Nažalost, pokazalo se opet da je nemoguće diskutovati o depolitizovanom pravosuđu sa ljudima koji su izveli možda najgoru moguću reformu pravosudnog sistema.

Želeo bih sada da vam pročitam tekst iz lista „Politika“ od 17. decembra 2019. godine. „Politika“ tad prenosi, kaže – predstavnici Društva sudija Srbije ukazali su da je loše sproveden reizbor koštao života najmanje dvadesetak sudija koji su zbog svega što im se događalo tokom ovog procesa ili digli ruku na sebe ili su teško oboleli.

Ovo je nešto u šta nisam želeo da ulazim u prvom delu diskusije. Ovo je nešto što sam se nadao da nećemo morati da dođemo da pominjemo. Ali, sad se postavlja pitanje – da li ste vi tih 20 života podelili na glavnom odboru vaše stranke kada ste odlučivali ko će biti sudija, ko neće, ili to sve ide nekom od vas na dušu? Ko od vas nosi na duši 20 ljudskih života koji su izgubljeni zbog vaše reforme pravosuđa, zbog alavosti, zbog korupcije, zbog najgorih mogućih stvari koje su vas tada vodile da biste izabrali svoje političke poslušnike? Dvadeset ljudi ostalo bez života. Vama je i dalje to smešno. Koliko vidim, neki tamo se smeju i dalje na to.

Odbijate uopšte odgovornost. Perete se od odgovornosti. Dvadeset ljudskih života, 20 ljudi koje ste ubili. I evo, i dalje, ne vredi.

S vama diskusije o ovome izgleda nikada nije bilo moguće ni voditi. Ja sam se nadao, najiskrenije sam se nadao da ćemo moći da završimo proces depolitizacije, da ćemo konačno moći, i to opet moram da vas ispravljam, mi ovde danas biramo četiri od 11 članova. Pokušali ste da podvalite kao kukavičje jaje da ćemo mi sad izabrati ljude koji će birati sve sudije. Ne. Mi biramo četiri od 11 članova, koji će kasnije birati sudije.

Kakve će sudije oni birati, to je na njima. Pravosuđe je sad depolitizovano i nezavisno. Pravosuđe sad nek samo bira svoje sudije. Da li će svaki od tih sudija biti sudija Herkul, ne znam, bilo bi lepo. Neće, verovatno neće. Ali, ostaje nam da vidimo šta će oni uraditi. A, ono što vam garantujem da neće uraditi ova reforma sada, neće izazvati 20 smrti, neće izazvati gubitak 20 ljudskih života, kao što ste vi uradili.

I opet i dalje niko od vas nije ustao, nije se setio da se izvini što ste ubili 20 ljudi, niti da kaže kome sada oni idu na dušu ili ste podelili po glavnom odboru koji je diskutovao o tome.

Videli smo elementarno nepoznavanje šta znače nezavisni organi koji se biraju. Opet i danas provlačilo se da je nezavisan samo neko ko je protiv vlasti, ljudi, nije. To što ste vi imali zamisli sa Jankovićem koji je trebao da bude vaš mesija tada, to nije ono što je trebalo ta institucija da radi. Direktno, najdirektnije moguće ste doprineli urušavanju institucija Republike Srbije i, opet, nikog od vas to nije tada doticalo, jer ste mislili da je to još samo jedan od načina da se opet dočepate vlasti, pa makar i preko leđa Saše Jankovića, makar preko leđa čoveka koje kada ste birali svi ste znali da je to čovek iz čijeg je pištolja u njegovom stanu ubijen njegov cimer. Koji su to uslovi i opšti kriterijumi kojima ste se vi vodili?

Sada ovde postavljate pitanje ko su istaknuti pravnici? Ja vama moram da postavim pitanje. Da li je jedan od kriterijuma u vaše vreme bilo ubistvo? Izgubili ste svaki kompas. Pokušavate ovde da se predstavite kao da ste vi nešto novo, kao da vi niste ti ljudi koji su vedrili i oblačili, koji na svojoj duši i dalje nose ljudske živote, koji zbog toga nemaju ni najmanju grižu savesti i dalje.

Vi ste novi. Vi ste umiveni. Juče i danas, evo, gledam dva dana kako se svi peru. Neki od vas se peru od Saše Jankovića, nikad nisu bili za njega, a drugi se peru od referenduma, kažu, tada su pričali da referendum nisu podržavali, da će tim referendumom biti predato Kosovo i Metohija. Sada smo čuli hiljadu drugih razloga zašto nisu podržavali referendum, umesto lepo da kažu - jeste, lagali smo, bezočno smo lagali, volšebno smo lagali, lagali smo samo da bismo pokušali da skupimo koji politički poen. Priznajte. Neće vam se oprostiti, ali biće vam lakše na duši, neće vam duše biti kao njihove, samo priznajte.

Imamo šansu danas da pokažete da niste robovi vašeg gazde koji vam je rekao da ne smete da podržite nijedan dobar predlog ako dolazi od SNS. Kao što smo pominjali, neophodna je dvotrećinska većina da bi ovo prošlo. Pokažite da ste narodni poslanici, pokažite da ste ovde zarad naroda, ne da ste zarad nečijih interesa. Pokažite da niste ovde radi toga da biste branili Šolakove televizije, da niste ovde samo radi sitnog političarenja. Pokažite sada, pružite dvotrećinsku većinu koja je neophodna i onda nećete morati uopšte da pominjete bilo kakve komisije. Evo, pokažite da mislite svojom glavom.

Pozivam vas da jednom u životu pokažete kičmu, da jednom u životu budete narodni poslanici, da jednom u životu vidite kako je to kada vas narod bira i kada radite nešto u interesu naroda. Nadam se da ćemo to videti kod makar nekih od vas. Zahvaljujem.

PREDSEDNIK: Osnov za prijavu je?

(Miodrag Gavrilović: Replika.)

Replika?

Koja stranka je pomenuta?

(Miodrag Gavrilović: Demokratska stranka.)

Nije. Hajmo dalje, koja je druga?

(Narodni poslanik Miodrag Gavrilović dobacuje.)

Jel hoće neko možda reč po nekom drugom osnovu?

(Narodni poslanik Miodrag Gavrilović dobacuje.)

Gavriloviću, vi pričate i kada drugi dobiju reč i kada niko ne dobije reč, siti ste se ispričali, vi i Milivojević.

Da li je neko hteo po Poslovniku, eventualno?

Da.

Izvolite.

BORKO STEFANOVIĆ: Gospodine predsedniče, prekršen je član 107. od strane vas, a povodom izlaganja mladog kolege poslanika koji je malopre govorio gledajući u nas i bez izuzetka izgovorio užasnu, monstruoznu stvar, citiram, „ubili ste 20 ljudi“ i ponovio to nekoliko puta.

Ne bi možda to bilo neobično. Ne bi možda bilo neobično da ne dolazi u momentu kada sledi sledeća rečenica gde taj isti mladi kolega apeluje na dvotrećinsku većinu. Znači, tražite dvotrećinsku većinu od ljudi koje u prethodnoj sekundi optužujete bezočno i bezumno da su ubili 20 ljudi u ovom domu. Gospodine predsedniče, ne sme da se dozvoli takav rečnik, po meni. Ovakve stvari, tako ljudi iz većine vide pravdu, tako vide sudove, tako vide tužilaštva, evo, sad smo mogli lepo da vidimo.

Znači, ustade čovek i ladno kaže „ubili ste 20 ljudi“ i nikom ništa, i nikom ništa, čime je ukaljao ovaj dom i bacio tonu katrana na SNS kojoj pripada, jer zamislite kada bi se krenulo, koliko su stranka i stranke iz koje je mladi gospodin potekao, koliko tu ima raznih razaranja, smrti i ratova, pa na šta bi to ličilo? Hvala.

PREDSEDNIK: Šta je sad to? Replika, opet.

Samo kada bi tako bilo ukazivanje na povrede Poslovnika, ništa drugo Skupština ne bi radila nikada. Poslovnik sa jedne, Poslovnik sa druge strane, a samo međusobne replike.

(Narodni poslanik Borko Stefanović dobacuje.)

Ako možete da ne vičete.

Dakle, rekao sam i kada se desilo…

(Narodni poslanik Borko Stefanović dobacuje.)

Nemojte da vičete. Zašto uporno?

Kad god se desi ja kažem i nema potrebe da me podsećate na to šta je bilo na današnjoj raspravi u ovoj sali, jer sam bio tu ceo dan. Ne znam za koga bih to još mogao da kažem, ali nije to sad najvažnije.

Ovo 107. nisam razumeo na taj način, a ponajmanje da se neko obraćao vama.

Treba li da se glasa? Ne treba.

Pošto je ovo bio poslednji ovlašćeni predstavnik za danas, zahvaljujem na učešću u ovoj raspravi svima.

Zaključujem zajednički jedinstveni pretres.

Saglasno članu 87. stav 5. Poslovnika Narodne skupštine, određujem četvrtak, 20. april 2023. godine, sa početkom u 19.00 časova, kao dan za glasanje o tačkama dnevnog reda Prve sednice Prvog redovnog zasedanja Narodne skupštine Republike Srbije u 2023. godini.

(Posle pauze)

PREDSEDNIK: Poštovane dame i gospodo narodni poslanici pre nego što pređemo na odlučivanje o tačkama dnevnog reda potrebno je da utvrdimo kvorum.

Saglasno članu 88. stav 5. Poslovnika Narodne skupštine kvorum za rad Narodne skupštine u danu za glasanje postoji ako je na sednici Narodne skupštine prisutna većina od ukupnog broja narodnih poslanika.

Molim narodne poslanike da ubace svoje identifikacione kartice u jedinice elektronskog sistema za glasanje.

Konstatujem da je primenom elektronskog sistema za glasanje utvrđeno da je u sali prisutno 181 narodnih poslanika.

Prisutna je većina od ukupnog broja narodnih poslanika prema tome postoje uslovi za odlučivanje, pa prelazimo na odlučivanje.

Prva tačka dnevnog reda – PREDLOG KANDIDATA ZA PRVI IZBOR ČLANOVA VISOKOG SAVETA TUŽILAŠTVA KOJE BIRA NARODNA SKUPŠTINA

Pre nego što pređemo na odlučivanje o predlozima kandidata za prvi izbor članova Visokog saveta Tužilaštva koje bira Narodna skupština.

Podsećam vas da na osnovu člana 43. Zakona o Visokom savetu tužilaštva Narodna skupština bira četiri člana Saveta među istaknutim pravnicima sa najmanje 10 godina iskustva u pravnoj struci od osam kandidata koje predloži Odbor Narodne skupštine nadležan za pravosuđe.

Takođe, podsećam da je članom 50. st. 4. i 5. Zakona o visokom savetu tužilaštva utvrđeno da Narodna skupština glasovima dve trećine svih narodnih poslanika bira članove Saveta.

Narodna skupština glasa za svakog kandidata pojedinačno, a izabrana su četiri kandidata koja su dobila najveći broj glasova.

Kandidati za prvi izbor članova Visokog saveta tužilaštva koje bira Narodna skupština na predlog Odbora za pravosuđe, državnu upravu i lokalnu samoupravu su: dr Miroslav Đorđević iz Beograd, doktor pravnik nauka; Dušan Purić iz Beograda, diplomirani pravnik; Predrag Ćetković iz Novog Sada, advokat; Vesna Luković iz Novog Pazara, advokat; Vladimir Simić iz Beograda, advokat; prof. dr Nenad Tešić iz Novog Beograda, vanredni profesor na Pravnom fakultetu Univerziteta u Beogradu; Jelena Glušica iz Beograda, diplomirani pravnik; Bojan Petrović iz Beograda, docent na Pravnom fakultetu Megatrend Univerziteta.

Pristupamo glasanju o predloženim kandidatima.

Stavljam na glasanje predlog da se za člana Visokog saveta tužilaštva izabere kandidat doktor Miroslav Đorđević iz Beograda, doktor pravnih nauka.

Molim Narodnu skupštinu da se izjasni.

Zaključujem glasanje: za – 156, protiv – devet, uzdržanih – nema, nije glasalo – 23, od ukupno 188.

Stavljam na glasanje predlog da se za člana Visokog saveta tužilaštva izabere kandidat Dušan Purić i Beograda, diplomirani pravnik.

Zaključujem glasanje: za – 50, protiv – tri, nije glasalo 136 od ukupno 189.

Stavljam na glasanje predlog da se za člana Visokog saveta tužilaštva izabere kandidat Predrag Ćetković iz Novog Sada, advokat.

Zaključujem glasanje: za – 156, protiv – 12, nije glasalo 21, od ukupno 189.

Stavljam na glasanje predlog da se za člana Visokog saveta tužilaštva izabere kandidat Vesna Luković iz Novog Pazara, advokat.

Zaključujem glasanje: za – 11, protiv – jedan, nije glasalo – 177 od ukupno 189 narodnih poslanika.

Stavljam na glasanje predlog da se za člana Visokog saveta tužilaštva izabere kandidat Vladimir Simić iz Beograda, advokat.

Zaključujem glasanje: za – 163, protiv – deset, uzdržan – jedan, nije glasalo – 15 od ukupno 189 narodnih poslanika.

Stavljam na glasanje predlog da se za člana Visokog saveta tužilaštva izabere kandidat prof. dr Nenad Tešić iz Novog Beograda, vanredni profesor na Pravnom fakultetu Univerziteta u Beogradu.

Zaključujem glasanje: za – četiri, protiv – sedam, nije glasalo – 178 od ukupno 189 narodnih poslanika.

Stavljam na glasanje predlog da se za člana Visokog saveta tužilaštva izabere kandidat Jelena Glušica iz Beograda, diplomirani pravnik.

Zaključujem glasanje: za – 156, protiv – 13, nije glasalo – 20 od ukupno 189 narodnih poslanika.

Stavljam na glasanje predlog da se za člana Visokog saveta tužilaštva izabere kandidat Bojan Petrović iz Beograda, docent na Pravnom fakultetu Megatrend univerziteta.

Zaključujem glasanje: za – 16, protiv – dva, nije glasalo – 171 od ukupno 189 narodnih poslanika.

Konstatujem da su većinu glasova svih narodnih poslanika, ali ne i dvotrećinsku većinu dobili kandidati: Đorđević, Ćetković, Simić i Glušica.

Podsećam da je članom 51. stav 1. i 61. stav 6. Zakona o Visokom savetu tužilaštva utvrđeno da ako Narodna skupština ne izabere sve članove Saveta koji se biraju u roku iz člana 50. stav 2. ovog zakona, članove Saveta između svih kandidata koji ispunjavaju uslove za izbor bira komisija koju čine predsednik Narodne skupštine, predsednik Ustavnog suda, predsednik Vrhovnog kasacionog suda, Republički javni tužilac i Zaštitnik građana većinom glasova u roku utvrđenom zakonom.

Prelazimo na 2. tačku dnevnog reda – PREDLOG KANDIDATA ZA PRVI IZBOR ČLANOVA VISOKOG SAVETA SUDSTVA KOJE BIRA NARODNA SKUPŠTINA.

Pre nego što pređemo na odlučivanje o predlozima kandidata za prvi izbor članova Visokog saveta sudstva koje bira Narodna skupština, podsećam vas da, na osnovu člana 43. Zakona o Visokom savetu sudstva, Narodna skupština bira četiri člana Saveta među istaknutim pravnicima sa najmanje deset godina iskustva u pravnoj struci od osam kandidata koje predloži odbor Narodne skupštine nadležan za pravosuđe.

Takođe vas podsećam da je članom 50. stavovima 4. i 5. Zakona o Visokom savetu sudstva, utvrđeno da Narodna skupština glasovima dve trećine svih narodnih poslanika bira članove Saveta. Narodna skupština glasa za svakog kandidata pojedinačno, a izabrana su četiri kandidata koja su dobila najveći broj glasova.

Kandidati za prvi izbor članova Visokog saveta sudstva koje bira Narodna skupština, na predlog Odbora za pravosuđe, državnu upravu i lokalnu samoupravu, su:

1. prof. dr Jelena Vučković iz Niša, vanredni profesor na Pravnom fakultetu Univerziteta u Kragujevcu;

1. Žikica Dronjak iz Novog Sada, advokat;

3. prof. dr Nikola Bodiroga iz Beograda, redovni profesor na Pravnom fakultetu Univerziteta u Beogradu;

1. Marina Grbić iz Beograda, diplomirani pravnik;
2. Rastko Brajković iz Beograda, advokat;
3. Aleksandar Popović iz Beograda, diplomirani pravnik;
4. Srđan Stefanović iz Beograda, advokat;

8. prof. dr Nataša Delić iz Beograda, redovni profesor na Pravnom fakultetu Univerziteta u Beogradu.

Pristupamo glasanju o predloženim kandidatima.

Stavljam na glasanje Predlog da se za člana Visokog saveta sudstva izabere kandidat prof. dr Jelena Vučković iz Niša, vanredni profesor na Pravnom fakultetu Univerziteta u Kragujevcu.

Zaključujem glasanje: za – 155, protiv – 11, nije glasalo – 23, od ukupno 189.

Stavljam na glasanje Predlog da se za člana Visokog saveta sudstva izabere kandidat Žikica Dronjak iz Novog Sada, advokat.

Zaključujem glasanje: za – pet, protiv – 12, nije glasalo – 172, od ukupno 189.

Stavljam na glasanje Predlog da se za člana Visokog saveta sudstva izabere kandidat prof. dr Nikola Bodiroga iz Beograda, redovni profesor na Pravnom fakultetu Univerziteta u Beogradu.

Zaključujem glasanje: za – 166, protiv – 12, nije glasalo – 11, od ukupno 189.

Stavljam na glasanje Predlog da se za člana Visokog saveta sudstva izabere kandidat Marina Grbić iz Beograda, diplomirani pravnik.

Zaključujem glasanje: za – četiri, protiv – dva, nije glasalo – 183, od ukupno 189.

Stavljam na glasanje Predlog da se za člana Visokog saveta sudstva izabere kandidat Rastko Brajković iz Beograda, advokat.

Zaključujem glasanje: za – dva, protiv – dva, nije glasalo – 185, od ukupno 189.

Stavljam na glasanje Predlog da se za člana Visokog saveta sudstva izabere kandidat Aleksandar Popović iz Beograda, diplomirani pravnik.

Zaključujem glasanje: za – 175, protiv – sedam, nije glasalo – sedam, od ukupno 189.

Stavljam na glasanje Predlog da se za člana Visokog saveta sudstva izabere kandidat Srđan Stefanović iz Beograda, advokat.

Zaključujem glasanje: za – 164, protiv – četiri, nije glasalo – 21, od ukupno 189.

Stavljam na glasanje Predlog da se za člana Visokog saveta sudstva izabere kandidat prof. dr Nataša Delić iz Beograda, redovni profesor na Pravnom fakultetu Univerziteta u Beogradu.

Zaključujem glasanje: za – 23, protiv – dva, nije glasalo – 164, od ukupno 189.

Konstatujem da je Narodna skupština, glasovima dve trećine svih narodnih poslanika, za člana Visokog saveta sudstva izabrala Aleksandra Popovića.

Dozvolite mi da, u vaše i u svoje ime, čestitam članovima Visokog saveta sudstva na izboru i poželim im uspeh u radu.

Takođe, konstatujem da su većinu glasova narodnih poslanika, ali manje od dve trećine, dobili i kandidati Vučković, Bodiroga i Stefanović, te podsećam da je članom 51. stav 1. i 61. stav 6. Zakona o Visokom savetu sudstva utvrđeno da ako Narodna skupština ne izabere sve članove Saveta koji se biraju u roku iz člana 50. stav 2. ovog zakona, preostale članove Saveta, između svih kandidata koji ispunjavaju uslove za izbor, bira komisija koju čine predsednik Narodne skupštine, predsednik Ustavnog suda, predsednik Vrhovnog kasacionog suda, Republički javni tužilac i Zaštitnik građana, većinom glasova, u roku utvrđenom u Zakonu.

Pre nego što pređemo na odlučivanje o predlozima odluka iz tačaka od 3. do 5. dnevnog reda, podsećam vas da, na osnovu člana 105. stav 2. tačke 14. i 15. Ustava Republike Srbije, Narodna skupština bira Zaštitnika građana i vrši i druge izborne nadležnosti, većinom glasova svih narodnih poslanika.

Prelazimo na odlučivanje.

Prelazimo na 3. tačku dnevnog reda – PREDLOG ODLUKE O IZBORU SAVETA DRŽAVNE REVIZORSKE INSTITUCIJE.

Stavljam na glasanje Predlog odluke o izboru Saveta Državne revizorske institucije, u celini.

Zaključujem glasanje: za – 155, protiv – 26, nije glasalo – osam, od ukupno 189.

Konstatujem da je Narodna skupština, većinom glasova svih narodnih poslanika, usvojila Predlog odluke.

Dozvolite da, u vaše i u svoje ime, čestitam predsedniku, potpredsedniku i članovima Saveta Državne revizorske institucije na izboru i poželim im uspeh u radu.

Prelazimo na 4. tačku dnevnog reda – PREDLOG ODLUKE O IZBORU ZAŠTITNIKA GRAĐANA.

Stavljam na glasanje Predlog odluke o izboru Zaštitnika građana, u celini.

Zaključujem glasanje: za – 156, protiv – 32, nije glasao – jedan, od ukupno 189.

Konstatujem da je Narodna skupština, većinom glasova svih narodnih poslanika, usvojila Predlog odluke.

Dozvolite da, u vaše i u svoje ime, čestitam gospodinu Zoranu Pašaliću na izboru i poželim mu uspeh u radu.

Prelazimo na 5. tačku dnevnog reda – PREDLOG ODLUKE O IZBORU ČETIRI ČLANA REPUBLIČKE KOMISIJE ZA ZAŠTITU PRAVA U POSTUPCIMA JAVNIH NABAVKI.

Stavljam na glasanje Predlog odluke o izboru četiri člana Republičke komisije za zaštitu prava u postupcima javnih nabavki, u celini.

Zaključujem glasanje: za – 156, protiv – 23, nije glasalo – 10, od ukupno 189.

Konstatujem da je Narodna skupština, većinom glasova svih narodnih poslanika, usvojila Predlog odluke.

Dozvolite da, u vaše i u svoje ime, čestitam članovima Republičke komisije za zaštitu prava u postupcima javnih nabavki na izboru i poželim im uspeh u radu.

Povodom ukazivanja narodnih poslanika na povrede Poslovnika Narodne skupštine, podsećam vas na odredbu člana 103. stava 6. Poslovnika prema kojoj ako i posle objašnjenja predsednika Narodne skupštine, odnosno predsedavajućeg, narodni poslanik smatra da je povreda učinjena, može zahtevati bez prava na obrazlaganje da se Narodna skupština bez pretresa tome izjasni u danu za glasanje.

Saglasno navedenim odredbama Poslovnika prelazimo na odlučivanje.

Narodni poslanik Miroslav Aleksić na sednici 19. aprila i 10 časova i 32 minuta, ukazao na povredu članova 167. i 85. Poslovnika.

Molim da Skupština odluči da li su povređeni ovi članovi Poslovnika.

Zaključujem glasanje: za - jedan, protiv - jedan, nije glasalo 168, od ukupno 170.

Konstatujem da je Skupština odlučila da nisu povređeni članovi Poslovnika.

Narodni poslanik Nebojša Cakić 19. aprila u 11 časova 25 minuta, ukazao povredu člana 104. stav 2.

Molim da Skupština odluči da li je povređen ovaj član Poslovnika. Zaključujem glasanje: za - jedan, protiv - jedan, nije glasalo 159 od ukupno 161.

Konstatujem da je Skupština odlučila da nije povređen Poslovnik.

Narodni poslanik Gorica Gajić na sednici 19. aprila i 12 časova i 50 minuta, ukazala je na povredu člana 100. Poslovnika.

Molim da Skupština odluči da li je povređen ovaj član Poslovnika.

Zaključujem glasanje: za - jedan, nije glasalo 159, od ukupno 160.

Konstatujem da je Skupština odlučila da nije povređen član Poslovnika.

Narodni poslanik Danijela Nestorović na sednici 19. aprila i 13 časova i 40 minuta, ukazala je na povredu člana 100. Poslovnika.

Molim da Skupština odluči da li je povređen ovaj član Poslovnika. Zaključujem glasanje: za - jedan, nije glasalo 158, od ukupno 159.

Konstatujem da je Skupština odlučila da nije povređen član Poslovnika.

Narodni poslanik Tatjana Manojlović na sednici 19. aprila i 16 časova i 42 minuta, ukazala je na povredu člana 27. Poslovnika.

Molim da Skupština odluči da li je povređen ovaj član Poslovnika.

Zaključujem glasanje. Nije glasao niko.

Konstatujem da je Skupština odlučila da nije povređen član Poslovnika.

Narodni poslanik Zoran Zečević na sednici 20. aprila i 11 časova i 25 minuta, ukazao na povredu člana 108. Poslovnika.

Molim da Skupština odluči da li je povređen ovaj član Poslovnika.

Zaključujem glasanje: za - šest, protiv - dva, nije glasalo 150, od ukupno 158.

Konstatujem da je Skupština odlučila da nije povređen član Poslovnika.

Narodni poslanik Dragan Nikolić na sednici 20. aprila i 13 časova i 18 minuta, ukazao na povredu člana 100. Poslovnika.

Molim da Skupština odluči da li je povređen ovaj član Poslovnika.

Zaključujem glasanje: za - šest, nije glasalo 151, od ukupno 157.

Konstatujem da je Skupština odlučila da nije povređen član Poslovnika.

Narodni poslanik Nikola Dragićević na sednici 20. aprila i 13 časova i 37 minuta, ukazao na povredu člana 27. Poslovnika.

Molim da Skupština odluči da li je povređen ovaj član Poslovnika.

Zaključujem glasanje: za - šest, nije glasalo 150, od ukupno 156.

Konstatujem da je Skupština odlučila da nije povređen član Poslovnika.

Narodni poslanik Tatjana Manojlović na sednici 20. aprila i 15 časova i 36 minuta, ukazala je na povredu člana 27. Poslovnika.

Molim da Skupština odluči da li je povređen ovaj član Poslovnika.

Zaključujem glasanje. Opet niko nije glasao.

Konstatujem da je Skupština odlučila da nije povređen član Poslovnika.

Narodni poslanik Miroslav Aleksić na sednici 20. aprila i 16 časova i 27 minuta, ukazao na povredu članova 107. i 109. Poslovnika.

Molim da Skupština odluči da li su povređeni ovi članovi Poslovnika.

Zaključujem glasanje: protiv - jedan, nije glasalo 151, od ukupno 152.

Konstatujem da je Skupština odlučila da nisu povređeni članovi Poslovnika.

Narodni poslanik Dragan Nikolić na sednici 20. aprila i 16 časova i 44 minuta, ukazao na povredu člana 107. Poslovnika.

Molim da Skupština odluči da li je povređen ovaj član Poslovnika..

Zaključujem glasanje: za - osam, nije glasalo 145, od ukupno 153.

Konstatujem da je Skupština odlučila da nije povređen član Poslovnika.

Sada prelazimo na polaganje zakletve.

Poštovani narodni poslanici, pošto je Narodna skupština donela Odluku o izboru članova Saveta državne revizorske institucije, podsećam vas da je članom 19. stav 3. Zakona o državnoj revizorskoj instituciji predviđeno da, nakon izbora, predsednik, potpredsednik i članovi Saveta polažu zakletvu pred Narodnom skupštinom, čime preuzimaju dužnost.

Molim predsednika, potpredsednika i članove Saveta da pristupe, radi polaganja zakletve.

(Predsednik čita, a predsednik, potpredsednik i članovi Saveta ponavljaju tekst zakletve, utvrđen članom 19. Zakona o Državnoj revizorskoj instituciji.)

„ZAKLINjEM SE NA ODANOST REPUBLICI SRBIJI. OBEĆAVAM DA ĆU POŠTOVATI USTAV I ZAKONE. ZAKLINjEM SE ČAŠĆU DA ĆU SVOJU DUŽNOST OBAVLjATI NEZAVISNO, POŠTENO I NEPRISTRASNO I DA NEĆU ZLOUPOTREBLjAVATI SVOJE NADLEŽNOSTI“.

Molim predsednika, potpredsednika i članove Saveta da potpišu tekst zakletve.

Dozvolite mi da, u vaše i u svoje ime, predsedniku, potpredsedniku i članovima Saveta Državne revizorske institucije čestitam na preuzimanju dužnosti i poželim im uspeh u radu.

Poštovani narodni poslanici, pošto je Narodna skupština donela odluku o izboru Zaštitnika građana, podsećam vas da je članom 9. Zakona o Zaštitniku građana predviđeno da nakon izbora Zaštitnik građana polaže zakletvu pred Narodnom skupštinom, čime preuzima dužnost.

Molim Zaštitnika građana da pristupi radi polaganja zakletve.

(Predsednik čita, a Zaštitnik građana ponavlja tekst zakletve utvrđen članom 9. Zakona o Zaštitniku građana.)

„ZAKLINjEM SE DA ĆU SVOJU DUŽNOST OBAVLjATI ODGOVORNO, NEPRISTRASNO I NEZAVISNO, U SKLADU SA USTAVOM I ZAKONOM I DA ĆU SAVESNO RADITI NA ZAŠTITI I UNAPREĐENjU LjUDSKIH I MANjINSKIH PRAVA I SLOBODA“.

Hvala.

Molim gospodina Zorana Pašalića da potpiše tekst zakletve.

Dozvolite mi da, u vaše i u svoje ime, čestitam na preuzimanju dužnosti i poželim mu uspeh u radu.

Pošto je Narodna skupština obavila razmatranje svih tačaka dnevnog reda ove sednice i odlučivanje o njima, saglasno članu 102. Poslovnika, zaključujem Prvu sednicu Prvog redovnog zasedanja Narodne skupštine Republike Srbije u 2023. godini.

Nova sednica počinje sutra.

Hvala svima.

(Sednica je završena u 19,40 časova.)